

Os oes angen yr wybodaeth hon arnoch mewn fformat arall, cysylltwch â Swyddfa Trawsnewid Gorllewin Morgannwg drwy e-bost - [west.glamorgan@swansea.gov.uk](mailto:west.glamorgan@swansea.gov.uk)

**Tabl Cynnwys**

[1. Cyflwyniad 3](#_Toc106873914)

[2. Partneriaeth a Threfniadau 3](#_Toc106873915)

[3. Y Gymraeg 4](#_Toc106873916)

[4. Cydraddoldeb, Dyletswydd Economaidd-Gymdeithasol a Hawliau Dynol 4](#_Toc106873917)

[5. Gwerth Cymdeithasol a Buddion Cymunedol 5](#_Toc106873918)

[6. Crynodeb Gweithredol 6](#_Toc106873919)

[7. Penodau 9](#_Toc106873920)

[7.1 Gwasanaethau Cartref Gofal – Oedolion Hŷn 9](#_Toc106873921)

[7.2 Gwasanaethau Cartref Gofal – Plant   16](#_Toc106873922)

[7.3 Gwasanaethau Cartref Gofal – Oedolion Iau 22](#_Toc106873923)

[7.4 Llety Diogel – Plant 33](#_Toc106873924)

[7.5 Maethu  38](#_Toc106873925)

[7.6 Lleoliadau Oedolion – Cysylltu Bywydau 44](#_Toc106873926)

[7.7 Eiriolaeth - Oedolion 48](#_Toc106873927)

[7.8 Eiriolaeth – Plant 54](#_Toc106873928)

[7.9 Gofal Cartref – Oedolion Hŷn 63](#_Toc106873929)

[7.10 Gofal Cartref – Plant 69](#_Toc106873930)

[7.11 Gofal Cartref – Oedolion Iau 78](#_Toc106873931)

[7.12 Mabwysiadu 83](#_Toc106873932)

[8. Casgliad 91](#_Toc106873933)

# **Cyflwyniad**

Partneriaeth Ranbarthol Gorllewin Morgannwg yw un o saith 'cydweithfa ranbarthol' ledled Cymru. Mae ein haelodaeth yn cynnwys:

* Bwrdd Iechyd Prifysgol Bae Abertawe
* Cyngor Bwrdeistref Sirol Castell-nedd Port Talbot
* Cyngor Abertawe
* Partneriaid o’r sector annibynnol a’r trydydd sector
* Aelodau'r gymuned a Gofalwyr.

Prif ddibenion y bartneriaeth hon yw:

* Hyrwyddo ataliad a lles o safbwynt sy'n canolbwyntio ar yr unigolyn, a fydd yn cefnogi ac yn cryfhau'r gofal a ddarperir a'r buddion iechyd a lles i bobl y rhanbarth.
* Integreiddio gwasanaethau'n fwy effeithiol er lles defnyddwyr gwasanaeth a gofalwyr.
* Canolbwyntio ar yr unigolyn drwy ddull sy'n ymroddedig i bersonoli, annibyniaeth, cynhwysiant cymdeithasol a dewis.
* Bodloni cyfrifoldeb a rennir sef sicrhau bod oedolion a phlant sydd mewn perygl o niwed yn cael eu diogelu rhag pob math o gamdriniaeth drwy gydweithio i gadw oedolion a phlant yn ddiogel a hyrwyddo eu lles.
* Sicrhau gwelliannau i wasanaethau, osgoi cynnydd i gostau gwasanaeth a sicrhau bod gwasanaethau'n gynaliadwy ar gyfer y dyfodol, yn wyneb y galw cynyddol a'r hinsawdd ariannol sydd ohoni.
* Cydnabod na fydd newidiadau graddol i fodelau gofal presennol yn ddigonol a bod angen dull mwy beiddgar i sicrhau modelau arloesol sy'n briodol i anghenion y boblogaeth.

# **Partneriaeth a Threfniadau**

Mae adran 144B o Ddeddf Gwasanaethau Cymdeithasol a Llesiant (Cymru) 2014 yn mynnu bod awdurdodau lleol yn paratoi a chyhoeddi adroddiadau ar sefydlogrwydd y farchnad, ac yn darparu ar gyfer rheoliadau sy'n nodi ar ba ffurf y mae'n rhaid i'r rhain fod. Nodir y materion hyn yn Rheoliadau Trefniadau Partneriaeth (Diwygio) a Gwasanaethau Rheoleiddiedig (Adroddiadau ar Sefydlogrwydd y Farchnad) (Cymru) 2021.[[1]](#footnote-1)

Wrth baratoi eu hadroddiadau ar sefydlogrwydd y farchnad, mae gofyn i awdurdodau lleol ymgynghori â'r Bwrdd Iechyd Lleol. Rhaid paratoi a chyhoeddi adroddiadau ar sefydlogrwydd y farchnad ar sail ôl troed rhanbarthol.

Mae adroddiadau ar sefydlogrwydd y farchnad yn arf i gynorthwyo Byrddau Partneriaeth Ranbarthol (BPRh) i gynllunio a chomisiynu gofal a chymorth o ansawdd i'w poblogaethau. Dylai'r adroddiadau helpu BPRh i bennu siâp a chydbwysedd cyffredinol y farchnad ar gyfer gofal a chymorth o fewn y rhanbarth.

Mae sefydliadau partner wedi cwblhau'r ddogfen hon yn lleol ac mae gwybodaeth, adborth a data a ddarparwyd gan bartneriaid wedi'u cael a’u cynnwys.  Ymhlith y rhai a gyfrannodd at yr adroddiad hwn mae timau comisiynu Oedolion a Phlant Gwasanaethau Cymdeithasol Cyngor Abertawe; Darparwr Eiriolaeth Broffesiynol Annibynnol (EBA) a gomisiynwyd gan Abertawe; Darparwr Cynllun Cysylltu Bywydau a gomisiynwyd yn Abertawe a Bwrdd Iechyd Prifysgol Bae Abertawe, adrannau mewnol cyngor Castell-nedd Port Talbot; cartrefi preswyl/nyrsio/diogel/gofal anabledd dysgu ac iechyd meddwl; darparwr eiriolaeth broffesiynol annibynnol; darparwr cynllun cysylltu bywydau a'r bwrdd iechyd lleol.

# **Y Gymraeg**

Mae pwysigrwydd y Gymraeg a dwyieithrwydd yn ei strategaethau a'i chynlluniau Cymraeg yn glir i'r holl bartneriaid, ac mae'n ofynnol i ddarparwyr ymrwymo i gyflenwi'r Gymraeg yn y camau caffael yn eu contractau. Mae comisiynwyr yn meincnodi darparwyr wrth adolygu cydymffurfiaeth gwasanaethau â chontractau a rheoliadau. Y nod bob amser fydd safoni disgwyliadau ynghylch y Gymraeg ac mae gan bob contract Gofal Cymdeithasol gymalau sy'n mynnu bod y rhwymedigaethau cyfreithiol hyn yn cael eu bodloni.

# **Cydraddoldeb, Dyletswydd Economaidd-Gymdeithasol a Hawliau Dynol**

Mae dyletswydd gan bartneriaid i gyflawni eu swyddogaethau yn unol â Deddf Cydraddoldeb 2010.

Mae’r ffordd y mae 'hawliau' yn ymddangos yn ein gwasanaethau wedi'i gwreiddio yn ein contractau a'n prosesau monitro contractau. Gwlad o gydraddoldeb a chyfle cyfartal yw Cymru, lle mae cael hawliau, p'un a ydynt yn hawliau dan egwyddorion sefydlu Deddf Gwasanaethau Cymdeithasol a Llesiant (Cymru) 2014, Deddf Cydraddoldeb 2010, ac egwyddorion hawliau dynol o dan Ddeddf Hawliau Dynol 1998, yn sail i bopeth wrth gomisiynu gwasanaethau. Mae partneriaid yn integreiddio'r egwyddorion sylfaenol hyn yn llawn wrth ddylunio gwasanaethau, ac yn cydweithio â darparwyr i sicrhau bod hawliau’r unigolion sy'n destun y gwasanaethau hyn yn cael eu parchu'n llawn o dan y gyfraith.

Mae pob penderfyniad comisiynu yn destun Asesiadau Effaith Integredig, sy'n cynnwys nodi effaith penderfyniadau ar ddyletswyddau economaidd-gymdeithasol a chydraddoldeb. Mae hyn yn helpu i sicrhau nad yw comisiynu'n arwain at effeithiau economaidd-gymdeithasol a chydraddoldeb negyddol, ac mae hefyd yn helpu i nodi a oes camau ychwanegol y gallwn eu cymryd i sicrhau ymhellach fod unrhyw weithgaredd yn cael effaith gadarnhaol ar y meysydd hyn.

# **Gwerth Cymdeithasol a Buddion Cymunedol**

Ffordd o feddwl sut mae adnoddau prin yn cael eu dyrannu a'u defnyddio yw 'gwerth cymdeithasol'. Mae'n cynnwys edrych y tu hwnt i bris pob contract unigol ac ystyried beth yw’r budd cyfunol i gymuned, pan fydd corff cyhoeddus yn dewis dyfarnu contract. Mae partneriaid yn deall bod sicrhau gwerth ychwanegol i unigolion a chymunedau drwy gomisiynu gwasanaethau sy'n cryfhau cymunedau lle maen nhw'n gweithredu yn dwyn 'gwerth ychwanegol' neu fuddion ychwanegol i fywydau pobl.

Mae partneriaid yn parhau i ddod o hyd i ffyrdd i integreiddio gwerth cymdeithasol a buddion cymunedol yn llawn wrth iddynt ddarparu gwasanaethau. Yn rhan o'i agenda moderneiddio parhaus, mae modelau gwasanaeth wedi'u diweddaru a'u hadnewyddu i fod yn hollol gyson ag egwyddorion sefydlu 'Deddf Gwasanaethau Cymdeithasol a Llesiant (Cymru) 2014' sy'n croesawu meysydd megis annibyniaeth, dewis a rheolaeth ac sy’n ceisio rhoi llais gwirioneddol i bobl ynghylch sut mae gwasanaethau'n cael eu cynllunio, eu tendro, eu dyfarnu a'u cyflenwi.

# **Crynodeb Gweithredol**

|  |
| --- |
| **Gwasanaethau Cartrefi Gofal – Oedolion Hŷn** |
| * Mae nifer ddigonol o welyau cofrestredig deuol a phreswyl ar gael yn yr ardal, ond nid yw bob amser yn bosibl rhoi pobl yn y gwelyau sydd ar gael * Cymharol ychydig o gartrefi sy'n cynnig gofal nyrsio dementia cymhleth/arbenigol * Mae ansefydlogrwydd yn y sector oherwydd problemau difrifol yn y gweithlu ynghyd â'r argyfwng costau byw presennol * Mae ymweliadau monitro ac adroddiadau arolygu Arolygiaeth Gofal Cymru (AGC) yn dangos ansawdd uchel darparwyr cartrefi gofal ar y cyfan * Mae cydweithio da rhwng darparwyr a chomisiynwyr * Lleihaodd y galw am welyau cartref gofal dros y pandemig ond mae bellach yn dychwelyd i lefelau cyn y pandemig * Mae angen mwy o waith gyda darparwyr i'w cefnogi i addasu er mwyn diwallu anghenion poblogaeth y rhanbarth yn y dyfodol, ac i gael gwell dealltwriaeth o'r math o gymorth y bydd ei angen |
| **Gwasanaethau Cartrefi Gofal – Plant** |
| * Daeth yr Astudiaeth o’r Farchnad Gofal Cymdeithasol Plant gan yr Awdurdod Cystadleuaeth a Marchnadoedd (CMA) i'r casgliad bod y farchnad breswyl (a maethu) yn heriol. Mae hon yn broblem sy'n cael ei rhannu gan nifer o awdurdodau lleol ledled Cymru a Lloegr * Bydd partneriaid yn adolygu eu cynlluniau strategol a chomisiynu yn 2022 ac yn parhau i weithio gyda phartneriaid rhanbarthol a chenedlaethol i gefnogi datblygiadau ledled y farchnad * Mae risg i’r farchnad gofal preswyl annibynnol y bydd Llywodraeth Cymru efallai’n gweithredu ymrwymiadau polisi. Bydd angen monitro hyn yn agos |
| **Gwasanaethau Cartrefi Gofal – Oedolion Iau** |
| * Ystyrir bod y farchnad cartrefi gofal arbenigol ar draws y rhanbarth yn sefydlog * Cafwyd cynnydd yn nifer y lleoliadau ar gyfer anabledd dysgu ac iechyd meddwl ill dau dros y cyfnod o bum mlynedd * Mae ymweliadau monitro ac adroddiadau arolygu AGC yn dangos ansawdd uchel darparwyr cartrefi gofal ar y cyfan * Mae pwysau ar y gweithlu a chostau cynyddol yn peri risgiau sefydlogrwydd * Mae gwaith yn cael ei wneud gan bob Awdurdod Lleol i ailddatblygu'r farchnad er mwyn iddi adlewyrchu dymuniadau unigolion yn well |
| **Llety Diogel - Plant** |
| * Mae Cyngor Bwrdeistref Sirol Castell-nedd Port Talbot yn berchen ar Gartref Plant Diogel Hillside ac yn ei weithredu * Hillside yw'r unig gartref plant diogel yng Nghymru, ac aseswyd ei fod yn darparu lefelau digonol o ddarpariaeth i ddiwallu'r galw lleol yn flaenorol, yn gyfredol, ac yn y dyfodol * Ar hyn o bryd, mae Hillside yn adolygu ei fodel gwasanaeth i 'ddiogelu at y dyfodol' ei wasanaeth i sicrhau y gall ddarparu ar gyfer gofynion y ddarpariaeth yn y dyfodol yn ogystal â bod yn gynaliadwy yn ariannol yn y tymor hir |
| **Maethu** |
| * Mae cadw/recriwtio gofalwyr maeth yn broblem ar draws y rhanbarth - fel y mae ledled Cymru a Lloegr - gan fod y niferoedd sy'n dechrau maethu bob blwyddyn yn ei chael hi'n anodd cadw i fyny â'r galw * Y bwlch amlycaf yn y farchnad yw prinder lleoliadau lleol i blant 11+ oed * Ar y cyfan, mae ansawdd y gwasanaeth yn dda ar draws y farchnad gofal maeth |
| **Lleoliadau i Oedolion – Cysylltu Bywydau** |
| * Mae'r galw wedi gwahaniaethu ym mhob Awdurdod Lleol * Dros y pum mlynedd ddiwethaf dim ond nifer fach o leoliadau aflwyddiannus a fu * Mae ymweliadau monitro ac adroddiadau arolygu AGC yn dangos ansawdd uchel y ddarpariaeth ar y cyfan * Mae nifer y gofalwyr wedi tyfu'n raddol dros y cyfnod * Mae posibilrwydd ehangu gwasanaethau i hybu defnydd ymysg grwpiau eraill yn y boblogaeth yn cael ei archwilio |
| **Eiriolaeth - Oedolion** |
| * Mae un darparwr sy'n cwmpasu'r rhanbarth, ac mae'r ddarpariaeth yn sefydlog ar hyn o bryd * Mae gwaith hyrwyddo pellach ar y gweill i gynyddu'r defnydd o wasanaethau eirioli ar gyfer grwpiau sy'n anodd eu cyrraedd * Disgwylir i'r galw gynyddu dros y pum mlynedd nesaf * Mae adolygiadau monitro yn dangos ansawdd uchel y ddarpariaeth ar y cyfan |
| **Eiriolaeth - Plant** |
| * Comisiynir y Gwasanaeth Eiriolaeth Broffesiynol Annibynnol (EBA) ar sail ranbarthol. Aseswyd ei fod yn ddigonol i ateb y galw yn flaenorol, yn gyfredol ac yn y dyfodol * Mae pobl ifanc wedi rhoi adborth cadarnhaol ar ansawdd y Gwasanaeth EBA a'u cyflawniad o ganlyniadau eiriolaeth personol * Mae adolygiadau monitro yn dangos ansawdd uchel y darparwyr ar y cyfan |
| **Gofal Cartref – Oedolion Hŷn** |
| * Mae’r galw am ofal yn y cartref yn parhau i fod yn fwy na'r cyflenwad * Disgwylir i alw mwy hirdymor yn y dyfodol gynyddu yn unol â thwf yn y boblogaeth * Mae problemau'r gweithlu, ynghyd â mwy o alw, yn ei gwneud hi'n anodd i'r rhanbarth ateb y galw presennol * Mae ymweliadau monitro ac adroddiadau arolygu AGC yn dangos ansawdd uchel darparwyr ar y cyfan * Mae cydweithio da rhwng darparwyr a chomisiynwyr * Mae angen dewisiadau yn lle gofal cartref traddodiadol er mwyn cadw i fyny â’r galw am wasanaethau |
| **Gofal Cartref - Plant** |
| * Mae'r farchnad gofal cartref wedi gweld twf sylweddol yn y galw drwy gydol pandemig COVID-19 * Mewn ymateb, mae'r farchnad wedi dangos hyblygrwydd a thwf i gwrdd â lefelau'r galw ond ar adegau mae hyn wedi arwain at gynyddu capasiti'r farchnad i'r eithaf * Ar y cyfan, mae'r farchnad yn darparu gwasanaethau o ansawdd da |
| **Gofal Cartref – Oedolion Iau** |
| * Mae gwasanaethau o ansawdd da gyda nifer isel o achosion o ddiffyg cydymffurfio â chontractau ffurfiol neu dorri safonau rheoleiddio * Ers y pandemig, staffio yw un o'r risgiau allweddol i sefydlogrwydd a digonolrwydd y farchnad * Rhagwelir y bydd mwy o alw yn y dyfodol am wasanaethau arbenigol a gofal yn y cartref ac mae angen rhagweld y galw’n fwy cywir |
| **Mabwysiadu** |
| * Gwasanaeth rhanbarthol yw Gwasanaeth Mabwysiadu Bae'r Gorllewin (WBAS) ledled Abertawe, Castell-nedd Port Talbot a Phen-y-bont ar Ogwr * Mae nifer y plant sy'n dod drwodd i gael eu mabwysiadu wedi lleihau * Mae nifer y mabwysiadwyr wedi cynyddu gan ddangos bod y broses yn gweithio'n effeithiol * Bu gwaith rhanbarthol yn cefnogi gwytnwch ac ansawdd * Mae mynediad i'r farchnad yn cael ei reoleiddio'n fawr ac mae'r trefniadau'n gweithio'n dda |

# **Penodau**

## **Gwasanaethau Cartref Gofal – Oedolion Hŷn**

|  |
| --- |
| **Adran A – Digonolrwydd y Farchnad** |
| Mae sylfaen amrywiol o ddarparwyr, a'r rhan fwyaf o'r 66 cartref gofal presennol yn eiddo unigol. Gweithredir nifer fawr o gartrefi gofal gan sefydliadau bach i ganolig, a llawer ohonynt yn gwmnïau o Gymru, tra bod pum cartref gofal yn eiddo i weithredwyr corfforaethol cenedlaethol mwy o faint. Mae pum cartref yn eiddo mewnol i Gyngor Abertawe. Ers mis Mai 2022, mae gan y rhanbarth gyfanswm o 2645 o welyau sy'n cael eu rhannu fel a ganlyn:   * 26 o gartrefi gofal preswyl yn y rhanbarth sy'n darparu cyfanswm o 881 o welyau i bobl hŷn yr aseswyd bod angen gofal preswyl arnynt * 32 o gartrefi cofrestriad deuol/nyrsio sy’n darparu cyfanswm o 1498 o welyau. Cofrestrwyd y rhain i ddarparu gofal i bobl y mae angen naill ai gofal nyrsio neu ofal preswyl arnynt * 3 cartref nyrsio dementia arbenigol sydd gyda'i gilydd yn gallu darparu cyfanswm o 110 o welyau * 5 cartref â gwasanaeth Awdurdod Lleol Abertawe sy'n cyfrif am 156 o welyau   **Cyfraddau Defnyddio**   |  |  |  | | --- | --- | --- | |  | Cyfradd Ddefnyddio % | Cyfanswm y Gwelyau Cofrestredig | | Mai 2022 | 86% | 2645 | | Mawrth 2021 | 79% | 2707 | | Mawrth 2020 | 94% | 2844 | | Mawrth 2019 | 95% | 2842 | | Mawrth 2018 | 94% | 2828 |   Yn ystod y pandemig, gostyngodd cyfraddau defnyddio cyfartalog yn sylweddol i 78% ond mae hyn bellach wedi cynyddu i 86% ac, er ei fod yn cynyddu'n araf, mae'n is na chyfraddau defnyddio hanesyddol. Honnwyd ers ychydig fod pobl am aros yn eu cartrefi a'u cymunedau eu hunain cyhyd ag y bo'n ymarferol, gan ystyried mai ‘dewis olaf’ yw cael eu derbyn i gartrefi gofal.  Mae yna ddiffyg darparwyr sy'n gallu darparu gofal nyrsio dementia arbenigol i bobl ag ymddygiad heriol. |

|  |
| --- |
| **Adran B - Sefydlogrwydd y Farchnad** |
| Mae'r ddarpariaeth cartrefi gofal wedi gostwng dros y pum mlynedd ddiwethaf.   |  |  |  | | --- | --- | --- | | Blwyddyn |  | Cyfanswm y cartrefi | | 2021/22 |  | 66 | | 2020/21 |  | 68 | | 2019/20 |  | 68 | | 2018/19 |  | 69 | | 2017/18 |  | 71 |   Mae darparwyr wedi mynegi diddordeb mewn ehangu eu gwasanaethau ond mae gwaith datblygu gweithredol wedi arafu yn ystod y pandemig a bydd yn ailddechrau wrth i gapasiti ganiatáu. |
| **Gweithredu oherwydd Methiant** |
| Er mwyn cefnogi darparwyr cartrefi gofal dros gyfnod y pandemig, crëwyd timau staff brys i alluogi ymateb cyflym i fygythiadau neu barhad y gwasanaeth. Roedd hyn yn golygu gweithio ledled y rhanbarth i drefnu staff a oedd yn gallu cael eu defnyddio mewn cartrefi gofal a darparu cymorth hanfodol. Defnyddiwyd y gwasanaeth hwn ychydig bach o weithiau lle'r oedd COVID wedi disbyddu lefelau staffio ac yn bygwth diogelwch gwasanaethau.  Os ceir methiant, y rhagwelir y bydd terfyn amser iddo, bydd partneriaid yn y rhanbarth yn cefnogi yn ôl yr angen. Mewn sefyllfaoedd lle na all cartref gofal weithredu mwyach ac mae'n debygol o gau, rhoir pecyn cymorth y Grŵp Cefnogi Gweithredu Cartref (HOSG) ar waith i gefnogi preswylwyr i ddod o hyd i leoliad arall mewn cartref gofal addas.  Mae'r comisiynwyr yn mabwysiadu perthynas gydweithredol â chartrefi gofal ac mae darparwyr yn cael eu hannog i geisio cymorth yn gynnar os ydynt yn cael unrhyw broblemau a allai darfu ar wasanaethau. |

|  |
| --- |
| **Adran C – Ffactorau Eraill Sefydlogrwydd y Farchnad** |
| Mae Deddf Gwasanaethau Cymdeithasol a Llesiant (Cymru) 2014 yn gosod ansawdd a gwelliant parhaus wrth wraidd darparu gwasanaethau gofal preswyl a nyrsio yng Nghymru. Mae'r Ddeddf yn gosod dyletswydd statudol glir ar ddarparwyr gwasanaethau i ddarparu gofal mewn ffordd sy'n bodloni neu'n rhagori ar reoliadau statudol ac i hunanasesu a gwella'n barhaus y ffordd y caiff gwasanaethau eu darparu i bobl sy’n agored i niwed. Mae’r baich o dan y rheoliadau diwygiedig ar ddarparwyr eu hunain i nodi diffygion mewn safonau a mynd ati i wneud gwelliannau fel y gall gwasanaethau wella a symud ymlaen yn barhaus y tu hwnt i'r hyn sy'n ofynnol gan reoliadau.  Crewyd offeryn Fframwaith Ansawdd Rhanbarthol (RQF) o fewn Gorllewin Morgannwg fel y gall cartrefi gofal a chomisiynwyr fonitro ac adolygu safonau yng nghartrefi gofal preswyl a nyrsio pobl hŷn. Defnyddir yr offeryn hwn i helpu comisiynwyr a darparwyr i nodi'r diffygion mewn safonau gwasanaeth ac i helpu cartrefi gofal wella sut maen nhw'n darparu gofal. Mae'r offeryn yn mynnu mewnbwn gan nifer o gyfranwyr, gan gynnwys cydweithwyr iechyd, cydweithwyr gwaith cymdeithasol, staff cartrefi gofal, preswylwyr ac aelodau o'r teulu fel bod asesiad o ansawdd a pherfformiad mor gynhwysol a chynhwysfawr â phosibl.  Caiff y Fframwaith ei ddiweddaru o hyd er mwyn sicrhau mwy o gysondeb gyda'r parthau rheoleiddio lefel uwch a ddefnyddir gan Arolygiaeth Gofal Cymru yn ei fframwaith arolygu.  **Monitro Contractau Rheolaidd**  Mae comisiynwyr ar draws y rhanbarth yn sicrhau bod monitro contractau rheolaidd yn digwydd i sicrhau bod ansawdd yn cael ei gynnal. Gwneir hyn drwy:   * Adolygiadau Darparwr Gwasanaeth Blynyddol wedi'u Cynllunio * Monitro â Ffocws Heb ei Gynllunio * Adolygiadau Defnyddwyr Gwasanaeth * Fforymau darparwyr rheolaidd * Cyfarfodydd Darparwr Unigol   Yn 2017 cynhyrchwyd Datganiad Sefyllfa'r Farchnad (MPS) rhanbarthol yn nodi'r ffactorau sy'n effeithio ar sefydlogrwydd y farchnad, gan gynnwys y galw heddiw ac yn y dyfodol a lefel yr adnoddau. Mae'r pandemig wedi cael effaith sylweddol ar y sector gofal ar draws y rhanbarth, gyda dadansoddiad llawn ar ei effaith i'w gynnal dros y 12 mis nesaf. |
| **Tueddiadau Cyfredol a Rhagamcanol** |
| Mae disgwyl i niferoedd y boblogaeth ar gyfer pobl dros 65 oed gynyddu ar draws y rhanbarth dros y 10 mlynedd nesaf:   * 2020 – 78,662 * 2025 – 83,211 * 2030 – 89,215   Mae hyn ynghyd â phoblogaeth sy'n heneiddio ond er bod pobl yn byw yn hirach mae llawer hefyd yn cadw’n fwy heini ac yn iachach am gyfnod hirach. Mae'r rhan fwyaf o bobl yn tueddu i fynd i ofal preswyl yn ddiweddarach mewn bywyd, a hynny’n aml ag anghenion gofal mwy cymhleth a lluosog. Mae pobl sy'n mynd i gartrefi gofal yn ddiweddarach mewn bywyd ag anghenion lluosog hefyd yn tueddu i lenwi gwelyau am gyfnodau byrrach nag yn y gorffennol.  Disgwylir hefyd dwf yn nifer y bobl dros 65 oed sydd â dementia ar draws y rhanbarth:   * 2020 – 5607 * 2025 – 6310 * 2030 – 7098   Disgwylir i'r cynnydd mwyaf cyffredin ddigwydd mewn pobl 85 oed a throsodd, lle mae nifer yr achosion o ddementia yn cynyddu'n sylweddol gyda bron i chwarter y boblogaeth dros 85 oed yn dangos rhyw lefel o ddementia. Er nad yw'n bosibl rhagweld derbynnir yn gyffredinol fod hyn yn debygol o arwain at fwy o alw am ofal dementia arbenigol.  Ynghyd â'r duedd gyffredinol i unigolion aros gartref yn hirach gyda gofal yn y cartref, dim ond pan fydd angen cymorth 24 awr arnynt y mae pobl yn symud i gartrefi gofal, ac angen gofal dementia ar fwyfwy ohonynt. Mae galw o hyd am gartrefi gofal ac mae'r lefel bresennol o welyau yn ddigon i ateb y galw, ond mae angen ystyried y math o gymorth sy'n seiliedig ar niferoedd y boblogaeth er mwyn sicrhau y gall y farchnad ateb newidiadau yn y dyfodol yn anghenion y boblogaeth. |
| **Effaith Arferion Comisiynu ar y Farchnad** |
| Mae prosesau monitro cadarn yn golygu bod comisiynwyr yn llwyddo i weithio gyda darparwyr i gynnal lefelau da o ansawdd gwasanaethau a’u bod yn cefnogi darparwyr lle mae materion wedi'u nodi. Mae'r bartneriaeth waith agos hon gyda darparwyr yn helpu i gefnogi cartrefi i wynebu'r heriau a gododd yn sgil pandemig COVID19.  Yn sgil cynlluniau wrth gefn a chreu'r timau ymateb brys, cynhaliwyd gwasanaethau ac osgowyd methiant cartrefi gofal yn ystod y pandemig. Mae cymorth i weithredu mesurau eraill sy'n gysylltiedig â COVID fel dosbarthu cyfarpar diogelu personol, tudalen we ranbarthol benodol i gartrefi gofal yn sicrhau bod y canllawiau diweddaraf cysylltiedig â COVID ar gael iddynt, cymorth i gydlynu profion a brechiadau, asesiad o hyfywedd ariannol a gweithredu cymorthdaliadau caledi hefyd wedi chwarae rhan bwysig wrth gynnal gwasanaethau ledled y sector.  Dyfarnwyd codiad canol y flwyddyn yn 21/22 i gartrefi gofal i gefnogi gyda'r gofynion ariannol ychwanegol a roddwyd arnynt, ynghyd â chynnydd ychwanegol ar ddechrau 22/23 er mwyn helpu i wella telerau ac amodau staff, gan gynnwys talu'r Cyflog Byw Gwirioneddol. |
| **Cynaliadwyedd y Ddarpariaeth** |
| Mae COVID wedi amharu ar y farchnad cartrefi gofal ac nid yw effeithiau mwy hirdymor yn glir eto. Efallai y bydd angen i gomisiynwyr gefnogi cartrefi gofal i addasu i rymoedd newidiol y farchnad wrth i batrymau'r galw ddod yn gliriach. Pryderir y gallai rhai cartrefi gofal fynd yn anghynaladwy yn ariannol oherwydd lefel y gwagleoedd, ond aseswyd y bydd y farchnad yn gallu ymateb i unrhyw achosion posib o gau. |
| **Risgiau i Sefydlogrwydd y Farchnad** |
| Mae darparwyr cartrefi gofal yn parhau i brofi pwysau a dylanwadau o ystod o ffynonellau:  Angen Gofal  Mae rhagolygon galw’r dyfodol yn awgrymu bod angen mwy o wasanaethau dementia cymhleth. Ar hyn o bryd, mae llai o alw, pwysau ariannol a phwysau ar y gweithlu yn effeithio ar y sector o hyd, ac mae’n parhau i fod yn fregus.  Defnydd  Ers mis Hydref 2021 mae nifer y gwagleoedd yn gostwng yn araf o fewn cartrefi gofal. Serch hynny, mae nifer o welyau yn cael eu llenwi â phobl a osodwyd ar ofal estynedig yn hytrach na lleoliadau tymor hir.  Ariannol  Mae cynaliadwyedd rhai darparwyr yn parhau'n fregus oherwydd lefelau gwagleoedd cynyddol, heriau wrth dderbyn lleoliadau newydd, costau digynsail ychwanegol sy'n gysylltiedig â phandemig COVID19 (fel yswiriant) a chostau byw, yn ogystal â'r cyfraddau cyflog sy’n ofynnol i gadw a recriwtio staff. Mae recriwtio staff yn broblem sylweddol wrth i staff gofal adael i ddechrau swyddi mewn gwahanol sectorau fel manwerthu. Efallai y bydd gofyn i weithredwyr cartrefi gofal ymateb i rymoedd y farchnad drwy addasu eu gwasanaethau wrth i batrwm y galw newid.  Mae darparwyr yn poeni bod anghenion pobl yn uwch wrth gael eu derbyn i gartrefi gofal na'r hyn a brofwyd o'r blaen, sy'n galw am lefelau uwch o staffio.  Mae tâl staff yn fater parhaus sy'n effeithio ar gadw a recriwtio. O ganlyniad, nid yw rhai cartrefi gofal yn gallu derbyn pobl oherwydd nad oes digon o staff. Mae costau gweithredu hefyd wedi cynyddu oherwydd COVID-19 (megis cynnydd mewn yswiriant) a chynnydd digynsail mewn costau byw (fel bwyd a thanwydd).  Mae cyfraddau ffioedd sy'n cael eu talu i gartrefi yn cael eu gosod bob blwyddyn. Caiff y cyfraddau eu safoni fesul categori gofal waeth beth yw'r dewis o gartref. Gall pob cartref osod ei gyfradd ei hun ar gyfer y preswylwyr hynny sy'n hunan-gyllidwyr a gallant godi taliad trydydd parti am wasanaethau ychwanegol.  Staff  Mae recriwtio a chadw staff nyrsio a staff gofal cymdeithasol cymwys yn bryder parhaus ers 2017 i ddarparwyr, ond mae cystadleuaeth am y gweithlu yn fwy nag erioed. Mewn rhai achosion, daeth patrymau sifftiau yn hirach i gyflenwi absenoldeb oherwydd salwch a swyddi gwag, gan arwain at dybio y gallai hyn fod yn effeithio ar iechyd a lles staff.  Heb ddigon o staff, ni fu cartrefi gofal yn gallu derbyn pobl newydd ac mae perygl y gallai cartrefi gofal roi rhybudd ar leoliadau os ydynt yn asesu na allant barhau i ddarparu gofal yn ddiogel gyda'u lefelau staff presennol.  Bu’n arbennig o anodd recriwtio Nyrsys Iechyd Meddwl Cofrestredig ac mae hyn yn rhwystr rhag estyn gwasanaethau dementia. |

|  |
| --- |
| **Adran D – Ystyriaethau Eraill sy'n Effeithio ar y Farchnad** |
| **Adnoddau** |
| Mae gosod ffioedd yn ystyried y costau dilys heddiw ac yn y dyfodol sy'n wynebu darparwyr yn ogystal â'r ffactorau sy'n effeithio ar y costau hynny, a'r potensial am berfformiad gwell a ffyrdd mwy cost-effeithiol o weithio. Mae'r prosesau hyn yn sicrhau, hyd y bo modd, fod ffioedd a osodir yn ddigonol i alluogi darparwyr i fodloni'r manylebau a osodir gan y Comisiynwyr ynghyd â gofynion rheoleiddio.  Mae'r broses ar gyfer sefydlu pris teg am ofal yn seiliedig ar ymgynghori â darparwyr a deall eu costau drwy ddefnyddio holiaduron, cofnodion ariannol ac ymgynghori. Er bod pob darparwr yn cael ei annog yn gryf i gymryd rhan, prin yw’r ymateb.  Codir taliadau trydydd parti gan y rhan fwyaf o'r cartrefi gofal annibynnol i’r oedrannus sydd wedi'u contractio ar draws y rhanbarth. Nid yw'r gwahaniaeth yn y gost rhwng gofal preswyl / nyrsio wedi'i ariannu a'r gost i hunan-gyllidwyr ar gael yn rhwydd a gall amrywio o gartref i gartref.  Prin yw'r adnoddau sydd ar gael gyda phartneriaid. Mae'r arian a geir gan Lywodraeth Cymru yn cyfyngu ar lefel y codiad y gellir ei gymhwyso. Bydd y bwlch rhwng y gost o weithredu Cyflog Byw Gwirioneddol a lefel yr arian a geir gan Lywodraeth Cymru, nad yw ond yn gwneud cyfraniad tuag at gyfanswm y costau, yn gwaethygu'r problemau hyn. |
| **Taliadau Uniongyrchol** |
| Mae cyfleusterau ar waith i bobl gael taliad uniongyrchol i brynu gwasanaethau cartrefi gofal. Nid oes unrhyw unigolion yn defnyddio taliadau uniongyrchol ar hyn o bryd i brynu gofal hirdymor gan gartrefi gofal er bod taliadau uniongyrchol yn cael eu defnyddio i brynu gofal seibiant. |
| **Hunan-gyllidwyr** |
| Mae pob cartref gofal ar draws y rhanbarth yn derbyn lleoliadau sydd wedi'u hariannu'n breifat. Nid oes gwybodaeth am gost a nifer y lleoliadau ar gael. |
| **Gweithlu** |
| Mae'r sector yn ei chael hi'n fwyfwy anodd recriwtio staff gofal a nyrsys cymwys yn benodol. Mae staff gofal yn gadael y sector gofal i weithio mewn meysydd eraill.  Mae'r comisiynwyr yn ystyried ffyrdd o gefnogi darparwyr o ran materion eu gweithlu gyda'r pwyslais ar gyfraddau cyflog. Mae BIPBA yn ystyried ffyrdd o recriwtio nyrsys yn ogystal â darparu cyrsiau i uwchsgilio staff gofal. |

|  |
| --- |
| **Adran E – Crynodeb o'r Farchnad** |
| * Mae nifer ddigonol o welyau preswyl a chofrestriad deuol ar gael yn yr ardal * Cymharol ychydig o gartrefi sy'n cynnig gofal nyrsio dementia * Mae ansefydlogrwydd yn y sector oherwydd problemau difrifol yn y gweithlu ynghyd â'r argyfwng costau byw presennol * Mae ymweliadau monitro ac adroddiadau arolygu Arolygiaeth Gofal Cymru (AGC) yn dangos ansawdd uchel darparwyr cartrefi gofal ar y cyfan. * Mae cydweithio da rhwng darparwyr a chomisiynwyr. * Mae'r galw am welyau cartrefi gofal wedi lleihau dros y pandemig ac ar gyfartaledd mae defnydd drwy’r sector wedi lleihau * Mae angen mwy o waith gyda darparwyr i'w cefnogi i addasu er mwyn diwallu anghenion poblogaeth y rhanbarth yn y dyfodol, ac i gael gwell dealltwriaeth o'r math o gymorth y bydd ei angen. |

## **Gwasanaethau Cartref Gofal – Plant**

## 

|  |
| --- |
| **Adran A – Digonolrwydd y Farchnad** |
| Mae'r opsiynau ar gyfer gosod plentyn sy'n derbyn gofal wedi'u nodi yn adran 81 o Ddeddf Gwasanaethau Cymdeithasol a Llesiant (Cymru) 2014. Os nad yw'n bosibl i'r plentyn aros gyda'i rieni neu berson sydd wedi dal Cyfrifoldeb Rhiant dros y plentyn, os oes ffrind neu aelod o'r teulu (person cysylltiedig) a allai o bosibl ofalu am y plentyn. Drwy wneud hynny mae'n helpu i sicrhau bod y plentyn yn parhau i gael ei fagu o fewn ei amgylchedd teuluol neu gymunedol sef yr hyn sy'n bwysig iddo fel arfer. Os na fu'n bosibl gosod plentyn sy'n derbyn gofal naill ai gyda rhiant neu berson cysylltiedig, rhaid i'r Awdurdodau Lleol ystyried pa un o'r canlynol sydd fwyaf priodol:   * lleoliad gyda gofalwr maeth heb gysylltiad sydd wedi'i gofrestru gydag asiantaeth faethu * lleoliad mewn gofal preswyl * lleoliad yn unol â threfniadau eraill – er enghraifft, cefnogi pobl ifanc 16 oed neu hŷn i fyw'n annibynnol neu mewn llety â chymorth     **Galw ar sail Poblogaeth**  Yn ystod y flwyddyn ddiwethaf mae poblogaeth Plant sy'n Derbyn Gofal (PDG) wedi bod yn gostwng yn raddol, ond bu nifer y PDG yr asesir bod angen lleoliad arnynt mewn gofal preswyl yn weddol gyson ers mis Mawrth 2018  Mae'r defnydd o ddarpariaeth breswyl yn cael ei bennu gan anghenion asesedig y plentyn ac er bod poblogaeth PDG y cyngor yn gostwng yn gyffredinol, mae angen darpariaeth breswyl arbenigol o hyd ar gyfer carfan fach o blant.  Hygyrchedd a Bylchau Lleoliadau Preswyl  Yn dechnegol mae llawer mwy o ddarpariaeth leol na'r angen (tua dwbl), ond, yn ymarferol, profwyd bod y ddarpariaeth leol yn methu bodloni'r galw yn effeithiol a bod lleoliadau yn aml yn digwydd y tu allan i'r ardal. O bryd i'w gilydd gall fod yn benderfyniad cadarnhaol gosod plentyn ymhellach i ffwrdd - e.e., oherwydd pryderon amddiffyn plant - ond yn amlach mae'n adlewyrchu diffyg opsiynau lleol priodol. Mae nifer o ffactorau’n cyfrannu at y mater hwn, er enghraifft:   * nid yw darparwyr lleol bob tro yn gallu cefnogi plant gyda'r anghenion mwyaf cymhleth * gall plant a osodwyd gan awdurdodau eraill fod yn llenwi lleoliadau’n lleol; neu * hyd yn oed pan fydd lle gwag ar gael yn lleol a allai fod yn addas, efallai na fydd y plentyn y mae angen lleoliad arno yn cydweddu’n dda â'r rhai sydd eisoes yn y cartref   Mae data defnyddio sy'n ymwneud â lleoliadau preswyl o fewn y rhanbarth yn ein hysbysu bod y rhan fwyaf o leoliadau a wnaed gyda gwasanaethau gofal preswyl yn y rhanbarth hwn yn dod o awdurdodau lleol eraill yn ne Cymru ond yn aml fod lleoliadau a wnaed gan awdurdodau Lloegr.  Nodwyd bod anawsterau sicrhau digonolrwydd yn y farchnad yn bryder parhaus ledled Cymru.  Rhagwelir y bydd y maes pryder hwn yn parhau i effeithio ar ddigonolrwydd y farchnad gofal preswyl na fydd, oherwydd nifer y lleoliadau y tu allan i'r sir, yn gallu dod o hyd i ateb nes bod y cydbwysedd digonolrwydd yn cael ei gyflawni ledled Cymru.  Lleoliad Lleoliadau Preswyl  Dewisir lleoliadau yn seiliedig ar asesiad o'u gallu i ddiwallu anghenion y plentyn unigol. Mae lleoliadau a wneir yn lleol yn cynnig cyfleoedd i hyrwyddo hunaniaeth y plentyn, hyrwyddo cyswllt â theulu a ffrindiau, a sicrhau parhad mynediad i'w cymunedau, addysg, a gwasanaethau iechyd lleol. Felly, mae lleoliadau yn yr ardal yn cael eu ffafrio. Fodd bynnag, mae'n rhaid i'r lleoliad lleol hefyd allu diwallu anghenion eraill y plentyn yn addas. Ar adegau, efallai na fydd lleoliadau lleol yn gallu diwallu anghenion cyfannol y plentyn ac felly mae'n rhaid i ni ei osod ymhellach i ffwrdd.  Sefydlogrwydd ac Addasrwydd Lleoliadau  Mae lefel sefydlogrwydd lleoliad yn cael ei llywio gan lawer o ffactorau sy'n cyfrannu a gall newidiadau lleoliad ar gyfer plentyn fod am reswm cadarnhaol o bryd i'w gilydd, e.e., i fod yn agosach at ei deulu neu symud i amgylchedd llai cefnogol fel rhan o bontio i annibyniaeth. Mae pob penderfyniad lleoliad yn seiliedig ar angen asesedig y plentyn.  Ansawdd a Chanlyniadau  Mae cynlluniau gofal a chymorth yn parhau i gael eu cyd-gynhyrchu gyda'r plentyn ac mae eu dilyniant a'u canlyniadau personol a gyflawnir yn cael eu hadolygu a'u gwerthuso'n rheolaidd.  Roedd pandemig COVID-19 wedi amharu ar gylchoedd arolygu a monitro a fabwysiadwyd gan AGC a'r 4C.  Yn seiliedig ar y data gorau sydd ar gael, mae meysydd o berfformiad gwasanaethau gwael a nodwyd ar draws marchnad gofal preswyl y rhanbarth a darparwyr a gomisiynwyd allan o’r sir wedi eu neilltuo i ddarparwyr penodol neu wedi bod yn ddigwyddiadau ynysig.  Ar draws marchnad gofal preswyl y rhanbarth a darparwyr a gomisiynwyd y tu allan i’r sir, mae'r maes mwyaf cyffredin o wella gwasanaeth a nodwyd gan 4C AGC a'r Awdurdodau Lleol yn gysylltiedig ag arwain a rheoli lleoliadau gofal preswyl.  **Lefel Bresennol Digonolrwydd y Farchnad**  Ar hyn o bryd, mae marchnad gofal preswyl y rhanbarth yn wynebu heriau allweddol i gyflawni digonolrwydd y farchnad.  Er bod gan y rhanbarth faes 'gorgyflenwad' o ddarpariaeth gofal preswyl, nid yw'r farchnad yn darparu lleoliadau digonol, gyda bwlch allweddol yn y ddarpariaeth sy'n ymwneud â lleoliadau i blant sy'n cyflwyno anghenion cymorth cymhleth.  Yn seiliedig ar niferoedd lleoliadau rhifiadol, mae mwy o leoliadau gofal preswyl nag sydd ei angen, ond dim ond canran isel iawn o leoliadau gofal preswyl sy'n cael eu llenwi gan blant y rhanbarth hwn.  Mae'r ganran uchel sy'n weddill naill ai heb fod ar gael neu'n cael eu llenwi gan blant wedi'u gosod gan awdurdodau lleol eraill (yn bennaf o bob rhan o Dde Cymru a’r tu hwnt i Ranbarth Gorllewin Morgannwg).  Mae trafodaethau gyda darparwyr sydd â diddordeb mewn agor darpariaeth breswyl newydd o fewn yr ôl troed yn dangos eu bod yn hapus i weithredu gwasanaethau sy'n ateb galw awdurdodau lleol eraill yn hytrach na chanolbwyntio ar ddatblygu modelau sy'n bodloni ein gofynion yn y rhanbarth hwn. Mae hyn yn bryder a gellir ei briodoli i faterion digonolrwydd ehangach y farchnad. Er bod cynlluniau strategol a chomisiynu yn cael eu hadolygu, a fydd yn archwilio atebion posibl i fynd i'r afael â bylchau yn y farchnad gofal preswyl, ni fydd yr her o gyflawni digonolrwydd y farchnad leol yn cael ei datrys yn llawn nes mynd i'r afael â digonolrwydd y farchnad a'i wella ledled Cymru a Lloegr. Ochr yn ochr â'r adolygiad o'u cynlluniau strategol, bydd partneriaid hefyd yn gweithio'n agos yn rhanbarthol ac yn genedlaethol i gefnogi datblygiadau digonolrwydd ar draws y farchnad i gyd.  **Materion sy’n Debygol o Effeithio ar Ddigonolrwydd y Farchnad dros y 5 Mlynedd Nesaf**  Galw ar Sail Poblogaeth  Gall poblogaeth plant sy'n gostwng arwain at lai o alw am y farchnad gofal preswyl, ond bydd bob amser rhai plant y mae gofal preswyl yn ddewis cywir ar eu cyfer.  Effaith gan Faterion Digonolrwydd Cymru Gyfan  Mae digonolrwydd y farchnad gofal preswyl ledled Cymru yn peri gofid. Wrth i awdurdodau lleol ledled Cymru chwilio am leoliadau gofal preswyl mewn ardaloedd awdurdodau lleol eraill i ddiwallu eu hanghenion am leoliad, mae’n niweidio ein gallu i ddylanwadu ar siâp y farchnad leol i ganolbwyntio ar ddarparu lleoliadau i'n plant. Hyd nes y bydd digonolrwydd y farchnad yn cael ei wella ledled Cymru, mae unrhyw alw cynyddol am leoliad a ddaw gan awdurdodau lleol eraill yn debygol o gyfyngu ymhellach ar argaeledd lleoliadau gofal preswyl lleol.  Estyniad Posibl Lleoliadau 'Pan Fydda i'n Barod' i Ofal Preswyl  Bydd gwaith Grŵp Gorchwyl a Gorffen Gofal Preswyl Plant (un o is-grwpiau'r Grŵp Cynghori Gweinidogion ar Wella Canlyniadau i Blant) yn cael ei ddilyn yn agos i nodi unrhyw newidiadau posibl wrth ddarparu gwasanaethau.  Mae Llywodraeth Cymru wedi cychwyn gwaith yn archwilio posibilrwydd creu estyniad i leoliadau math 'Pan Fydda i'n Barod' i blant mewn gofal preswyl. Gallai hyn gael effaith sylweddol ar y farchnad gofal preswyl, ac felly bydd cynlluniau gwasanaethau plant strategol a gweithredol yn cael eu hadolygu a'u hasesu pe bai'r farchnad yn gofyn am gyflawni modelau gwasanaeth o'r fath. |

|  |
| --- |
| **Adran B - Sefydlogrwydd y Farchnad** |
| Nododd dadansoddiad o farchnad gofal preswyl y rhanbarth nifer o nodweddion ansefydlogrwydd y mae gofyn eu datblygu ymhellach.  Cydbwysedd y Galw a'r Cyflenwad  Nododd yr asesiad digonolrwydd uchod fod y galw a'r cyflenwad o fewn marchnad gofal preswyl y rhanbarth yn anghytbwys. Mae gofyn datblygu’r farchnad ymhellach er mwyn diwallu anghenion y boblogaeth leol yn y dyfodol. Fodd bynnag, mae mynd i'r afael â'r maes hwn o ansefydlogrwydd y farchnad yn heriol ar raddfa ranbarthol a chenedlaethol.  Mae Awdurdodau Lleol wrthi'n adolygu eu cynlluniau strategol a chomisiynu i chwilio am atebion amgen er mwyn gwella digonolrwydd y farchnad leol. Bydd Awdurdodau Lleol yn parhau i weithio'n agos gyda phartneriaid rhanbarthol a'r 4C i gefnogi datblygiadau'r farchnad ranbarthol a chenedlaethol.  Amrywiaeth y Sail Darparwyr Lleol  Mae'r farchnad gofal preswyl ar gyfer plant sy'n derbyn gofal yn cynnwys nifer o ddarparwyr gwasanaeth allanol. Ar wahân i'r un cartref, mae'r lleill yn sefydliadau preifat, masnachol (nid oes yr un ohonynt yn sefydliadau elusennol/ o'r 3ydd sector). Busnesau bach i ganolig yw’r rhan fwyaf o'r sefydliadau, sydd oll yn gweithredu nifer fach o gartrefi. Mae un sefydliad mwy o faint ar waith yn yr ardal. A hwnnw eisoes yn ddarparwr mawr yng Nghymru sy'n cefnogi unigolion ag anableddau, yn 2021 enillodd ddarparwr lleol arall sy'n gweithio gyda phlant ag anghenion cymdeithasol, emosiynol, ac ymddygiadol.  Siociau drwy’r Farchnad Gyfan  Daeth Astudiaeth o’r Farchnad Gofal Cymdeithasol Plant gan yr Awdurdod Cystadleuaeth a Marchnadoedd (CMA) i'r casgliad bod y farchnad breswyl (a maethu) yn gamweithredol. Roedd hyn yn seiliedig i raddau helaeth ar gydnabod nad oes digon o leoliadau ar gael i awdurdodau lleol ar yr un pryd ag y mae elw gormodol yn cael ei wneud gan lawer o ddarparwyr. Un arall o'r pryderon a godwyd ganddynt yw bod lefelau uchel o ddyled yn cael eu cario gan rai o'r darparwyr preifat mwyaf, sy'n peri risg o amharu ar leoliad i blant, pe byddai sefydliadau’n gadael y farchnad mewn modd afreolus. Mae angen monitro hyn yn agos, yn enwedig o ystyried ehangu a chaffael sefydliadau pellach.  Gallai risg siociau marchnad a chwymp posibl y farchnad o fewn y farchnad gofal preswyl allanol hefyd fod yn destun sioc, pe na fyddai cynllun Llywodraeth Cymru i ddileu gwneud elw o'r ddarpariaeth gofal i blant sy'n derbyn gofal yn cael ei reoli'n ofalus |
| **Camau Gweithredu oherwydd Methiant Darparwr** |
| Ni fu unrhyw gamau gweithredu’n berthnasol gan y rhanbarth yn unol â'i ddyletswydd o dan adran 189(2) o Ddeddf Gwasanaethau Cymdeithasol a Llesiant (Cymru) 2014. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Mae gan blant sy'n byw mewn lleoliadau gofal preswyl gynlluniau gofal a chymorth sy'n seiliedig ar ganlyniadau sy'n cael eu cynhyrchu gyda'r unigolyn.  Mae'r holl ddarparwyr gofal preswyl a gomisiynwyd yn adolygu dilyniant yn rheolaidd a chyflawniad canlyniadau personol.  Ochr yn ochr ag AGC a rôl monitro contract 4C, mae ansawdd a pherfformiad lleoliadau gofal preswyl a gomisiynwyd yn cael eu monitro'n rheolaidd gan Dîm Comisiynu’r Awdurdod Lleol. Mae'r farchnad gofal preswyl a darparwyr preswyl a gomisiynir y tu allan i’r sir yn darparu gofal a chymorth o ansawdd rhesymol.  Pan fydd methiant yn digwydd, yr achos mwyaf cyffredin yw diffyg goruchwyliaeth briodol gan reolwyr ac arweinwyr, ac anawsterau recriwtio a chadw staff addas. |
| **Tueddiadau Cyfredol a Rhagamcanol** |
| Y nod wrth ddefnyddio gwasanaethau ymyrraeth ac atal cynnar yw gostwng ymhellach boblogaeth y plant sy’n derbyn gofal dros y 5 mlynedd nesaf. Dyma gamau eraill sy'n cael eu cymryd fel rhan o gynllun amlweddog sy'n datblygu i leihau'r angen i ddefnyddio gwasanaethau gofal preswyl annibynnol:   * tyfu gwasanaethau maethu rhanbarthol; ac * ehangu nifer y gwasanaethau sy'n gweithio o fewn y rhanbarth |
| **Effaith Arferion Comisiynu ar y Farchnad** |
| Pan fydd angen i blentyn gael gofal, y dewis a ffefrir yw gosod y plentyn gyda lleoliad gofal maeth addas, ar yr amod ei fod yn diwallu ei anghenion asesedig. Weithiau bydd angen lleoliad preswyl i ddiwallu anghenion (cymhleth) asesedig y plentyn neu i garfan fechan o blant lle nad oes unrhyw gydweddiad addas ar gael gyda gofalwr maeth cymeradwy. Mae defnyddio gofal preswyl ar gyfer rhai sydd â'r anghenion mwyaf cymhleth wedi siapio'r galw lleol, ond yn aml nid yw’r ddarpariaeth leol yn gallu darparu'r lefel a'r math o ofal a chymorth sydd eu hangen ar y plant hyn.  Mae lleoliadau preswyl yn cael eu cyrchu a'u caffael yn y lle cyntaf drwy Fframwaith Preswyl Cymru Gyfan 4C; os na chanfyddir lleoliad fframwaith addas, ceir y lleoliad fel arall trwy drefniadau comisiynu di-fframwaith.  Mae defnyddio Fframwaith 4C yn rhoi cymorth i'r Awdurdodau Lleol o ddull comisiynu cenedlaethol ac mae’n gwella'r pŵer prynu cyfyngedig o fewn y rhanbarth. Er bod defnyddio Fframwaith 4C yn rhoi cyfle i'r rhanbarth ddod o hyd i leoliadau gofal preswyl o amrywiaeth eang o ddarparwyr, nid yw hyn o reidrwydd yn arwain at gydweddiad lleoliad addas. Bydd Awdurdodau Lleol yn parhau i gyfrannu at y gwaith datblygu comisiynu dan arweiniad y 4C a bydd yn gweithio'n agos gyda'r 4C a phartneriaid eraill i gefnogi datblygiadau'r farchnad ar sail ranbarthol a chenedlaethol. |
| **Cynaliadwyedd y Ddarpariaeth** |
| Mae'r farchnad gofal preswyl yn cynnwys nifer o ddarparwyr gwasanaeth, ond mae gan un darparwr gyfran fawr o'r farchnad. O ran gyda phwy y byddwn ni’n gosod, ni ddibynnir yn ormodol ar unrhyw un darparwr allanol. Serch hynny, mae prinder darparwyr â'r gallu i ofalu am y rheini sydd â'r anghenion mwyaf cymhleth. |
| **Risgiau i Sefydlogrwydd y Farchnad** |
| Mae un o'r risgiau mwyaf i sefydlogrwydd y farchnad yn deillio o fwriadau polisi a gweithredoedd Llywodraeth Cymru yn y dyfodol sydd wedi mynegi bwriad i gael gwared ar wneud elw o'r ddarpariaeth gofal i blant sy'n derbyn gofal. Bydd angen gweithredu hyn mewn modd sensitif iawn er mwyn atal ansefydlogrwydd sylweddol i’r farchnad. |

|  |
| --- |
| **Adran D – Darpariaeth Heb ei Rheoleiddio** |
| Gall gwasanaethau llety â chymorth fod yn opsiwn lleoliad pwysig a phriodol i bobl ifanc – e.e., i ddatblygu sgiliau bywyd pellach fel rhan o gynllun pontio i fod yn oedolaeth. |

|  |
| --- |
| **Adran E – Ystyriaethau Eraill sy'n Effeithio ar y Farchnad** |
| **Adnoddau** |
| Bydd adolygiadau a gynlluniwyd o gynlluniau strategol a chomisiynu yn archwilio ac yn ystyried meysydd o bwysau adnoddau a meysydd lle mae angen buddsoddi mewn adnoddau a’u codi i lefel uwch. |

|  |
| --- |
| **Adran F – Crynodeb o'r Farchnad** |
| Daeth yr Astudiaeth o’r Farchnad Gofal Cymdeithasol Plant gan yr Awdurdod Cystadleuaeth a Marchnadoedd (CMA) i'r casgliad bod y farchnad breswyl (a maethu) yn heriol. Mae hwn yn fater sy'n cael ei rannu gan nifer o awdurdodau lleol ledled Cymru a Lloegr.  Bydd partneriaid yn adolygu eu cynlluniau strategol a chomisiynu yn 2022 ac yn parhau i weithio gyda phartneriaid rhanbarthol a chenedlaethol i gefnogi datblygiadau ledled y farchnad.  Mae risg i’r farchnad gofal preswyl annibynnol y bydd Llywodraeth Cymru efallai’n gweithredu ymrwymiadau polisi. Bydd angen monitro hyn yn ofalus. |

## **Gwasanaethau Cartref Gofal – Oedolion Iau**

|  |
| --- |
| **Adran A – Digonolrwydd y Farchnad** |
| Ar hyn o bryd comisiynir y nifer canlynol o leoliadau mewn cartrefi gofal preswyl arbenigol:   * 80 ar gyfer lleoliadau Anabledd Dysgu * 152 ar gyfer lleoliadau Iechyd Meddwl   Er bod y mwyafrif wedi'u gosod ar draws Abertawe a Chastell-nedd Port Talbot, oherwydd diffyg argaeledd addas, caiff cyfran ei gosod y tu allan i'r rhanbarth i ddiwallu'r anghenion. Dros y pedair blynedd flaenorol mae'r galw am leoliadau ym maes gofal preswyl wedi cynyddu.  O gymharu 2018 â 2021 mae nifer y lleoliadau wedi cynyddu 14%. Mae hyn yn anghyson â'r cyfeiriad strategol i leihau'r ddibyniaeth ar ofal preswyl o blaid opsiynau sy'n hyrwyddo byw'n fwy annibynnol.  Cafwyd cynnydd o 27% o gymharu 2018 a 2021.  Mae Broceriaeth Ranbarthol Gorllewin Morgannwg yn dangos cynnydd yn y 12 mis diwethaf ar leoliadau cartrefi gofal preswyl newydd a wnaed mewn cartrefi gofal Iechyd Meddwl. Mae broceriaeth ranbarthol yn cael gafael ar leoliad addas yn y lleoliad y mae'r rheolwr gofal yn gofyn amdano.  Mae cynnydd y naill flwyddyn ar ôl y llall ar gyfer lleoliadau Anabledd Dysgu newydd a wnaed  Dros y 12 mis diwethaf, mae'r galw am ofal preswyl mewn lleoliadau Anableddau Dysgu ac Iechyd Meddwl wedi cynyddu, ac mae hynny wedi arwain at fwy o leoliadau'n mynd allan o'r rhanbarth i sicrhau bod lleoliadau priodol sy'n gallu diwallu anghenion yr unigolion. Yn 2021/22 cafwyd dau leoliad Anabledd Dysgu lle nad oedd yn bosibl dod o hyd i unrhyw beth addas oherwydd lefel yr anghenion cymhleth a gyflwynwyd, a arweiniodd at dderbyn yr unigolion i leoliadau arbenigol mewn ysbytai, nes bod lleoliad addas ar gael.  Lefel Bresennol Digonolrwydd y Farchnad  Nid yw'n bosibl cwrdd â lefel bresennol y galw o fewn y rhanbarth. Mae prinder gwelyau nyrsio iechyd meddwl ar draws y rhanbarth hefyd.  **Digonolrwydd dros y 5 mlynedd nesaf**  Y prif faterion sy'n debygol o effeithio ar ddigonolrwydd yn y 5 mlynedd nesaf yw:   * Prinder rhanbarthol o welyau nyrsio iechyd meddwl * Prinder rhanbarthol o welyau ar gyfer anghenion cymhleth ac ymddygiad heriol * Recriwtio a chadw gweithlu * Cost gynyddol gofal a chyfyngiadau ar adnoddau partner   Ffactorau eraill sy'n effeithio ar ddigonolrwydd  **Newid patrymau'r galw** Mae llai o bobl ag anableddau dysgu eisiau cael eu rhoi mewn gofal preswyl ac nid yw'r gwasanaethau hyn bellach ond yn cael eu comisiynu pan nad yw opsiynau eraill yn ddigonol i ateb yr angen.  I'r gwrthwyneb, mae prinderau cyflenwad yn arwain at dwf yn y galw am leoliadau nyrsio Iechyd Meddwl arbenigol. Mae’n arbennig o anodd dod o hyd i ddarpariaeth arbenigol ar gyfer pobl hŷn sydd ag iechyd meddwl gweithredol. Yn y tymor hirach mae'r galw hwn yn cael ei waethygu gan y cynnydd a ragwelir yn nifer y bobl hŷn sydd ag anghenion cymorth a gofal iechyd meddwl.  Mae polisi Llywodraeth Cymru o beidio â chadw pobl mewn lleoliad ysbyty hirdymor hefyd wedi arddangos diffyg lleoliadau addas ar gyfer unigolion sydd ag anghenion cymhleth ac ymddygiad heriol.  **Heriau, risgiau a chyfleoedd**  Gall y system bresennol o brynu lleoliadau i bobl ag anghenion cymhleth drwy fframweithiau caffael cenedlaethol arwain at gostau'n cynyddu. Mae'r gwasanaethau hyn yn brin ac mae awdurdodau lleol wedi cael profiad o sefydliadau comisiynu eraill yn cynnig mwy na hwy am wasanaethau.  **Bylchau a meysydd sy'n peri pryder**  Mae yna feysydd y mae'r rhanbarth wedi cytuno i edrych arnynt er mwyn gweld a oes bylchau ac a allai'r bylchau hyn gael eu lliniaru gan ymateb rhanbarthol. Mae hyn yn cynnwys gwasanaethau ymddygiad arbenigol, camu i lawr o wasanaethau diogel canolig, gwasanaethau nyrsio iechyd meddwl pobl hŷn a gwasanaethau anabledd corfforol arbenigol.  **Effaith newid patrymau galw, newid disgwyliadau a thueddiadau newydd sy'n dod i'r amlwg ar ddigonolrwydd gofal a chymorth** Yn absenoldeb darpariaeth fwy arbenigol, fe allai pobl hŷn sydd â diagnosis iechyd meddwl y mae angen gofal nyrsio arnynt gael eu rhoi mewn cartrefi gofal safonol i bobl hŷn. Gall hyn fod yn gyfle i weithredwyr addasu eu gwasanaethau mewn ymateb i newid yng ngrymoedd y farchnad. Yn y dewis arall, gall y galw na ellir ei fodloni'n lleol arwain at fwy o dderbyniadau i'r ysbyty a nifer uwch o leoliadau y tu allan i'r sir. |

|  |
| --- |
| **Adran B - Sefydlogrwydd y Farchnad** |
| Dengys y graff uchod, dros y 5 mlynedd nesaf, y bydd ffigurau poblogaeth a ragwelir yn cynyddu’n gyson o flwyddyn i flwyddyn.  Ariannol  Mae darparwyr gwasanaethau cartref gofal Anableddau Dysgu ac Iechyd Meddwl arbenigol yn gosod eu cyfraddau unigol eu hunain am ofal sydd fel arfer yn ystyried y canlynol:   * Costau Gwesty * Safle * Cyflenwadau a gwasanaethau * Costau gweinyddu a chanolog * Trafnidiaeth * Costau staff * Costau Gofal Craidd * Elw   Mae hyfywedd ariannol cartrefi yn cael ei fonitro ac mae'r timau comisiynu'n gweithio gyda darparwyr i fynd i'r afael ag unrhyw faterion sy'n awgrymu risg i barhad neu ansawdd y gwasanaethau. Gall hyn olygu cefnogi'r darparwr gwasanaeth i ailfodelu’r gwasanaeth lle mae angen gwneud hyn er mwyn sicrhau hyfywedd ariannol.  **Nodweddion eraill sy'n dylanwadu ar Sefydlogrwydd y Farchnad**  **Amrywiaeth y sylfaen darparwyr** Mae gwasanaethau yn cael eu comisiynu o ystod eithaf amrywiol o ddarparwyr cartrefi gofal sy'n amrywio o'r gweithredwyr un gwasanaeth bach, i nifer o gwmnïau cenedlaethol mawr. Prynir rhai lleoliadau gan sefydliadau gwerth cymdeithasol fel y'u diffinnir o dan adran 16 y Ddeddf Gwasanaethau Cymdeithasol a Llesiant, Mae darparwyr cartrefi gofal preswyl a nyrsio yn gallu cael mynediad i'r farchnad drwy'r fframweithiau caffael cenedlaethol. Credir bod rhwystrau i newydd-ddyfodiaid yn isel ond mae costau cynyddol a phwysau'r gweithlu yn ffactorau.  **Darparu gwybodaeth am y farchnad er mwyn cynllunio a gwneud buddsoddiadau** Mae'r comisiynwyr yn rhoi pwys ar ddatblygu perthnasoedd gweithio cydweithredol ac yn cyfarfod yn rheolaidd â darparwyr er mwyn rhannu gwybodaeth am anghenion comisiynu lleol a rhanbarthol. Datblygwyd strategaethau comisiynu lleol sydd wedi gofyn am gyfraniadau'r Darparwr, a bu Darparwyr wrthi’n gweithio gyda'r cynghorau i ddatblygu ymatebion sydd eu hangen i ddiwallu anghenion lleol. Yn y tymor hwy, bydd y strategaethau hyn yn sail i Ddatganiadau Sefyllfa'r Farchnad y gellir eu defnyddio gan Ddarparwyr i lywio cynlluniau a datblygiadau gwasanaeth.  **Y berthynas rhwng pris ac ansawdd** Nid yw penderfyniadau lleoliad yn seiliedig ar bris yn unig ac mae opsiynau cost uwch yn aml yn cael eu dewis lle mae manteision ansawdd amlwg. Oherwydd cyfyngiadau ar adnoddau, mae ystyriaethau pris yn allweddol wrth gwrs ond mae pwyslais ar ansawdd yn hollbwysig.  **Problemau'r gweithlu** Nodweddir y sector gofal cymdeithasol gan bwysau'r gweithlu. Ni effeithiwyd cymaint ar gartrefi gofal sy'n cynnig gwasanaethau arbenigol ag ar feysydd gwasanaeth eraill, ond mae prinder staff, bylchau sgiliau a thrafferthion o ran recriwtio a chadw staff yn broblem barhaus. Mae rhai o'r materion hyn yn gysylltiedig â chyfraddau cyflog a chystadleuaeth o sectorau cyflogaeth eraill. Mae'r broblem fwy yn ymwneud â’r ffordd y caiff y gweithlu gofal cymdeithasol ei gydnabod a'i werthfawrogi a sut gellir gweld y proffesiwn gofalu fel opsiwn deniadol. Bydd symudiadau i weithredu Cyflog Byw Gwirioneddol yn helpu i fynd i'r afael â phryderon yn ymwneud â chyfraddau cyflog ond efallai mai dim ond rhan o'r ateb yw hyn.  **Rheoli mynediad darparwyr i’r farchnad a’u hymadawiad ohoni** Ceir systemau ar gyfer comisiynu a chontractio gyda gwasanaethau sy'n sicrhau bod hyn yn digwydd yn gyffredinol mewn modd trefnus a rheoledig. Mae hyn yn galluogi diwydrwydd dyladwy angenrheidiol i ddigwydd ac yn darparu ar gyfer gwerthuso ystyriaethau cost ac ansawdd yn briodol cyn lleoliad. O bryd i'w gilydd, efallai y bydd angen lleoliadau brys i roi llety i bobl yn gyflym lle nad oes contractau ar waith. Lle mae hyn yn digwydd gall systemau ystwytho i alluogi mynediad cyflym heb anfanteisio pobl y mae angen gofal a chymorth arnynt.  **Y gallu i wrthsefyll siociau**  Mae pandemig COVID wedi dangos bod y farchnad yn gallu gwrthsefyll aflonyddwch sylweddol. Gyda chymorth comisiynwyr, mae Llywodraeth Cymru a gweithredwyr sefydliadau partner wedi dangos eu gallu i gynllunio wrth gefn yn effeithiol mewn ymateb i fygythiadau sylweddol i barhad gwasanaethau. Mae gan gomisiynwyr bryderon am gapasiti Darparwyr i wrthsefyll pwysau hirdymor ar y gweithlu. Bydd y maes hwn yn cael ei fonitro’n agos.  Er nad yw’r pandemig wedi effeithio mor andwyol ar gartrefi gofal arbenigol ag ar Gartrefi Pobl Hŷn, mae sefydlogrwydd y farchnad cartrefi gofal arbenigol bresennol yn parhau i fod yn gymharol fregus. Nid effeithiwyd yn sylweddol ar lefelau defnyddio, ond mae cymorthdaliadau'r Llywodraeth wedi dod i ben ac mae recriwtio a chadw'r gweithlu yn parhau i fod yn broblem ac mae cystadleuaeth i'r gweithlu o sectorau cyflogaeth eraill yn tyfu. Felly hefyd y gofynion a roir ar ofalwyr ac aelodau eraill o’r gweithlu gofal cymdeithasol. |
| **Camau Gweithredu oherwydd Methiant Darparwr** |
| Dros gyfnod y pandemig cafodd timau brys o staff eu creu er mwyn ymateb yn gyflym i'r bygythiadau yn erbyn parhad y gwasanaeth. Defnyddiwyd y gwasanaeth hwn ychydig bach o weithiau lle mae COVID wedi disbyddu lefelau staffio a bygwth diogelwch gwasanaethau. Sefydlwyd grwpiau comisiynu rhanbarthol i gynllunio ymatebion i fethiant a hyrwyddo cynllunio wrth gefn ledled y sector.  Mae defnyddio Cronfa Galedi Llywodraeth Cymru i reoli risgiau cynaliadwyedd ariannol wedi bod yn ganolog i atal methiant gwasanaethau ledled y sector.  Yn ystod y pum mlynedd ddiwethaf, mae pedwar cartref wedi cau ar draws y rhanbarth. Cefnogwyd y preswylwyr i symud i leoliadau addas newydd. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| **Ystyriaethau Ansawdd**  Yn seiliedig ar asesu'r wybodaeth sydd ar gael, mae mwyafrif y gwasanaethau o ansawdd digonol i gwrdd ag anghenion unigolion. Lle na chaiff disgwyliadau ansawdd eu cyflawni mae camau'n cael eu cymryd i sicrhau gwelliannau mewn pryd.  **Monitro Contractau**  Mae monitro contractau yn hanfodol er mwyn sicrhau y gall comisiynwyr fod yn hyderus bod gwasanaethau'n addas i'r diben a bod preswylwyr yn cael gofal boddhaol. Mae timau Comisiynu lleol wedi datblygu perthynas waith gadarnhaol â darparwyr ac yn cydweithio â'r sector i ddatblygu a gwella gwasanaethau. Lle caiff gwasanaethau eu prynu drwy Fframwaith Cenedlaethol Cydweithredol GIG Cymru ar gyfer Cartrefi Iechyd Meddwl ac Anableddau Dysgu Oedolion Iau, caiff rhai o'r cyfrifoldebau sicrhau ansawdd eu rhannu gyda chomisiynwyr arweiniol eraill. Mae hyn yn darparu haen ychwanegol o fonitro sicrhau ansawdd |
| **Tueddiadau Cyfredol a Rhagamcanol** |
| Mae'r farchnad yn gweld ac yn cynyddu nifer y Darparwyr sy’n ehangu gwasanaethau awtistiaeth a gwasanaethau Anabledd Dysgu arbenigol eraill. Nid yw Comisiynwyr Lleol wedi nodi'r galw am ehangu gwasanaethau yn y maes hwn ond mae Darparwyr yn gweld cyfleoedd masnachol ac yn addasu. Darparwyr nid comisiynwyr sy’n gosod costau ar gyfer y gwasanaethau hyn. Mae prinderau tymor hwy gwasanaethau nyrsio iechyd meddwl i bobl hŷn yn bosib.  Ni ragwelir effeithiau negyddol o gwbl o ganlyniad i’r datblygiadau hyn. Mae ehangu gwasanaethau arbenigol yn ategu’r ddarpariaeth bresennol ac yn creu cystadleuaeth ar bris ac ansawdd. Bydd argaeledd gofal nyrsio yn cael ei fonitro fel bod modd cyfleu gofynion i'r farchnad os oes angen newidiadau yn lefel y gwasanaeth.  Mae dinasyddion a theuluoedd yn dod yn llai parod i ystyried gofal preswyl hirdymor. Mae mwy o alw am ddewisiadau yn lle gofal preswyl, fel gwasanaethau byw â chymorth, cynlluniau gofal ychwanegol a darpariaeth gofal cartref arbenigol. Mae atebion sy'n hyrwyddo annibyniaeth ac yn osgoi dibyniaeth ar ofal preswyl yn gyson ag amcanion comisiynu lleol. Gwna'r opsiynau hyn fwy i adeiladu ar gryfderau pobl y mae angen gofal a chymorth arnynt ac maent yn fwy tebygol o gyflawni'r math o ganlyniadau y mae unigolion yn dweud wrthym eu bod yn bwysig.  Mae'r rhagolygon yn awgrymu gostyngiad yn y galw am wasanaethau preswyl i bobl ag anableddau dysgu yn y dyfodol ond cynnydd posib mewn gwasanaethau nyrsio iechyd meddwl er mwyn cadw i fyny gyda phoblogaeth sy'n heneiddio, a chynnydd i bobl ag ymddygiad heriol ac anghenion cymhleth. |
| **Effaith Arferion Comisiynu ar y Farchnad** |
| **Llywodraeth Cymru – Canllawiau Statudol**  Daeth Rheoliadau Gwasanaethau Rheoleiddiedig (Darparwyr Gwasanaethau ac Unigolion Cyfrifol) (Cymru) 2017 fel y'u diwygiwyd i rym ym mis Ebrill 2018 a chawsant eu gweithredu llawn erbyn mis Ebrill 2019.Y newid allweddol a wynebai darparwyr oedd y gofyniad i ailgofrestru gyda AGC i ddarparu 'datganiad o bwrpas' i wasanaeth cartref gofal gan roi disgrifiad llawn o'r gwasanaethau y gellid eu darparu. Roedd y ddeddfwriaeth newydd yn disodli'r 'Safonau Gofynnol Cenedlaethol ar gyfer Cartrefi Gofal i Oedolion Iau’ â chyfres newydd o reoliadau a chanllawiau statudol cysylltiedig.  Oherwydd prosesau monitro cadarn, buom yn gweithio gyda darparwyr i gynnal lefelau da o ansawdd gwasanaethau ac i gefnogi darparwyr pan nodir materion. Mae'r bartneriaeth waith agos gyda darparwyr wedi helpu i gefnogi cartrefi gofal i wynebu'r heriau a gododd yn sgil pandemig COVID-19.  Dros y 10 mlynedd ddiwethaf mae'r ffocws wedi bod ar gefnogi pobl i aros yn annibynnol o fewn eu cartrefi eu hunain. Yn gyffredinol, dim ond mewn cartrefi gofal preswyl arbenigol y bydd lleoliadau'n cael eu gwneud pan nad yw'n bosibl diwallu anghenion asesedig yr unigolyn yn y gwasanaethau llety cymunedol sydd ar gael.  Mae'r duedd tuag at brynu o fframweithiau cenedlaethol yn dwyn canlyniadau cymysg. Lle ceir galw mawr am rai gwasanaethau arbenigol, mae defnyddio fframweithiau wedi arwain at gostau uwch. Mae trefniadau sy'n caniatáu cyd-drafod yn lleol gyda darparwyr lleol yn tueddu i sicrhau canlyniadau gwell gwerth am arian. Nid yw'r egwyddor bod fframweithiau cenedlaethol yn hyrwyddo mynediad at farchnad ehangach fwy amrywiol sy'n caniatáu mwy o gystadleuaeth ar bris ac ansawdd yn cael ei harddangos yn glir ym mhob maes.  Mae dulliau rhanbarthol o adolygu lleoliadau cost uchel wedi arwain at ddealltwriaeth fwy gwybodus o gost ac ansawdd. Mae angen rhagor o waith i alluogi'r dulliau hyn i sicrhau dealltwriaeth gyffredin fwy gwybodus o ganlyniadau i bobl, ac amcanion comisiynu rhanbarthol eraill a rennir. Mae gwaith pellach i gyflawni hyn ar y gweill. |
| **Cynaliadwyedd y Ddarpariaeth** |
| Mae 79 o gartrefi gofal yn gweithredu ar draws y rhanbarth, a phob un ohonynt naill ai'n cael ei redeg yn breifat neu'n rhan o sefydliadau cenedlaethol mwy o faint. Nid oes gweithredwyr trydydd sector cartrefi gofal arbenigol yn y rhanbarth. Mae hyder mewn cynaliadwyedd yn y sector yn uchel, ond mae parhau i ddatblygu modelau llety cymunedol yn golygu y bydd llai o alw wrth symud ymlaen. |
| **Risgiau i Sefydlogrwydd y Farchnad** |
| Angen Gofal  Mae newidiadau i batrymau'r galw yn risg yn y tymor hwy. Yn y tymor byrrach, mae'r galw am wasanaethau presennol yn debygol o barhau'n weddol gyson. Efallai y bydd yn rhaid i gartrefi gofal addasu eu modelau mewn ymateb i'r galw sy'n newid, a'r disgwyl yw y bydd y galw'n lleihau wrth i fodelau gofal newydd gael eu datblygu. Mae dibyniaeth ar leoliadau y tu allan i’r sir yn is-optimaidd i breswylwyr, teuluoedd a chomisiynwyr.  Defnydd  Nid yw COVID wedi effeithio o ddifrif ar lefelau defnyddio. Mae lefelau gwagleoedd isel gan y mwyafrif o gartrefi gofal arbenigol, sy'n golygu ei bod yn anoddach dod o hyd i leoliadau addas i bobl y mae angen y gwasanaethau hyn arnynt. Nid yw'r patrymau presennol sy'n ymwneud â defnyddio yn peri risg i sefydlogrwydd y farchnad. Mae darparwyr hefyd yn agored i gomisiynwyr y tu allan i'r rhanbarth.  Ariannol  Mae gwasanaethau arbenigol yn gallu gosod eu prisiau eu hunain. Lle mae gwasanaethau'n cael eu prynu drwy fframweithiau mae costau'n llai tryloyw. Mae monitro ariannol yn cael ei wneud ac mae methiant neu amharu ar wasanaethau mewn cysylltiad â hyfywedd ariannol yn brin. Mae costau cynyddol yn broblem i bob math o wasanaeth. Mae hyn yn gysylltiedig â chostau staff cynyddol sy'n angenrheidiol i recriwtio a chadw staff a phwysau chwyddiant eraill sy'n cynyddu'n gyflym. Mae disgwyl i'r pwysau hyn arwain at gynyddu costau parhaus.  Staff  Mae'n bosibl mai recriwtio a chadw'r gweithlu yw'r risg fwyaf i sefydlogrwydd y sector. Mae pandemig COVID wedi gwaethygu’r pwysau. Mae mudo’r gweithlu i sectorau cyflogaeth eraill yn cynyddu. Mae'r pwysau ar y gweithlu presennol wedi cynyddu. Mae cyfraddau cyflog yn broblem ond mae ffactorau eraill, fel boddhad swyddi a chydnabyddiaeth i weithlu a all deimlo weithiau heb ei werthfawrogi’n ddigonol, hefyd yn berthnasol. Mae'r rhain yn faterion y mae'n rhaid i gomisiynwyr a llunwyr polisi fynd i’r afael â nhw nad oes modd eu datrys yn gyflym neu'n hawdd. |

|  |
| --- |
| **Adran D – Ystyriaethau Eraill sy'n Effeithio ar y Farchnad** |
| **Adnoddau** |
| Mae gosod ffioedd yn ystyried y costau dilys heddiw ac yn y dyfodol sy'n wynebu darparwyr yn ogystal â'r ffactorau sy'n effeithio ar y costau hynny, a'r potensial am berfformiad gwell a ffyrdd mwy cost-effeithiol o weithio. Mae'r prosesau hyn yn sicrhau, hyd y bo modd, fod ffioedd a osodir yn ddigonol i alluogi darparwyr i fodloni'r manylebau a osodir gan gomisiynwyr a rheoleiddwyr. |
| **Taliadau Uniongyrchol** |
| Mae cyfleusterau ar waith i bobl gael taliad uniongyrchol i brynu gwasanaethau cartrefi gofal. Nid oes unrhyw unigolion yn defnyddio taliadau uniongyrchol ar hyn o bryd i brynu gofal hirdymor gan gartrefi gofal er bod taliadau uniongyrchol yn cael eu defnyddio i brynu gofal seibiant. |
| **Gweithlu** |
| Mae'r sector yn ei chael hi'n fwyfwy anodd recriwtio staff gofal. Mae staff gofal yn gadael y sector i weithio mewn meysydd eraill sy'n cael eu hystyried yn llai heriol. Mae'r comisiynwyr yn ystyried ffyrdd o gefnogi darparwyr o ran materion eu gweithlu gyda'r pwyslais ar gyflog. |

|  |
| --- |
| **Adran E – Crynodeb o'r Farchnad** |
| Ystyrir bod y farchnad cartrefi gofal arbenigol ar draws y rhanbarth yn sefydlog, ond mae diffyg darparwyr a all gefnogi unigolion ag ymddygiad heriol ac anghenion cymhleth, sy'n arwain at wneud lleoliadau y tu allan i'r rhanbarth neu osod pobl ar restri aros gyda darparwyr sy'n arbenigo yn y math hwn o gymorth. Ceir hefyd ddiffyg darpariaeth iechyd meddwl difrifol ar draws y rhanbarth.  Yn gyffredinol, mae gwasanaethau o ansawdd boddhaol gyda nifer isel o achosion o ddiffyg cydymffurfio â chontractau ffurfiol neu dorri safonau rheoleiddio. Prin fu’r achosion o fethiant gwasanaeth. Bu gwasanaethau yn hyfyw yn ariannol. Bu gweithredwyr yn awyddus i fuddsoddi mewn datblygu gwasanaethau newydd.  Nid yw COVID-19 wedi effeithio'n sylweddol ar siâp na sefydlogrwydd y farchnad. Nid effeithiwyd yn sylweddol ar lefelau defnyddio. Fodd bynnag, mae costau gweithredu wedi codi’n sylweddol, yn anecdotaidd o leiaf. Mae pwysau'r gweithlu yn fwy nag erioed. Bydd y ffactorau hyn yn parhau i gyflwyno heriau.  Bydd y gwaith sy'n cael ei wneud gan gomisiynwyr o fewn pob Awdurdod Lleol i ailddatblygu'r farchnad er mwyn iddi adlewyrchu'n well y dymuniadau a ffefrir gan unigolion, yn effeithio'n uniongyrchol ar ddarpariaeth cartrefi gofal arbenigol. |

## **Llety Diogel – Plant**

|  |
| --- |
| **Adran A – Digonolrwydd y Farchnad** |
| **Capasiti'r Farchnad**  Mae Cyngor Bwrdeistref Sirol Castell-nedd Port Talbot yn berchen ar Gartref Plant Diogel Hillside ac yn ei weithredu.  Hillside yw'r unig gartref plant diogel yng Nghymru, sy'n rhoi CBS Castell-nedd Port Talbot mewn sefyllfa unigryw yng Nghymru o allu cael mynediad i leoliadau preswyl diogel o fewn ei ffin sirol ei hun.  Mae Hillside yn derbyn plant a phobl ifanc o unrhyw le yn y Deyrnas Unedig ond mae'n canolbwyntio ar ddarparu lleoliadau i blant Cymru yn unol ag argaeledd lleoliadau ac anghenion cymorth asesedig y plentyn.  Ers cyhoeddi Asesiad Poblogaeth Bae’r Gorllewin 2017, cafodd model gwasanaeth Hillside ei adolygu a'i ddiwygio, ac arweiniodd y canlyniad at ostwng capasiti lleoliadau cyffredinol Hillside, ond nid yw hyn wedi effeithio'n negyddol ar fynediad y cyngor i leoliadau preswyl diogel.  Ers 2017, crynhoir y newidiadau allweddol i gapasiti lleoliadau Hillside fel a ganlyn:   |  |  |  |  |  | | --- | --- | --- | --- | --- | |  | **2017** | **2021** | **Cyfeiriad y Symud** | | | Cyfanswm Capasiti Gwelyau | 22 | 18 |  | 4 (18%) | | Ohonynt, nifer y gwelyau a gomisiynwyd gan y Gwasanaeth Ieuenctid yn y Ddalfa | 10 | 6 |  | 4 (40%) | | Ohonynt, nifer y gwelyau a gomisiynwyd gan Awdurdodau Lleol yn gosod | 12 | 12 |  |  | | Meini Prawf Ystod Oedran | 12-17 | 10-18 |  |  |   Tabl 1: Cymhariaeth/ Capasiti Gwelyau/ Comisiynwyd gan y Gwasanaeth Ieuenctid yn y Ddalfa/ ALl/ Blynyddoedd/ Niferoedd    **Galw ar Sail Poblogaeth**   |  |  |  |  |  |  | | --- | --- | --- | --- | --- | --- | |  | 2017 | 2018 | 2019 | 2020 | 2021 | | Derbyniadau Lloegr | 52% | 54% | 50% | 29% | 33% | | Derbyniadau Cymru | 48% | 46% | 50% | 71% | 67% |     Ers 2017, mae data derbyniadau Hillside (uchod) yn dangos tuedd lle'r oedd lleoliadau Hillside yn cael eu llenwi’n gynyddol gan blant o bob rhan o Gymru (gyda thuedd ostyngol amlwg o leoliadau’n cael eu gwneud o Loegr).  Ansawdd a Chanlyniadau  Mae Hillside yn cyd-gynhyrchu cynlluniau gofal a chymorth gyda'r plentyn ac mae eu dilyniant a'u canlyniadau personol a gyflawnir yn cael eu hadolygu a'u gwerthuso'n rheolaidd.  Mae Hillside yn cydweithio'n agos â’r plant sy'n byw yn Hillside i sicrhau bod eu llais yn cael ei glywed a bod mecanweithiau amrywiol ar waith sy'n galluogi plant i lywio darpariaeth a datblygiadau gwasanaethau.  **Lefel Bresennol Digonolrwydd y Farchnad**  Ar hyn o bryd, mae Hillside yn adolygu ei fodel gwasanaeth ac mae’n archwilio modelau gwasanaeth yn y dyfodol a fydd yn 'diogelu at y dyfodol' ei wasanaeth i sicrhau y gall ddarparu ar gyfer gofynion y ddarpariaeth yn y dyfodol yn ogystal â bod yn gynaliadwy yn ariannol.  Wrth edrych ymlaen, bydd Cyngor Castell-nedd Port Talbot a Hillside yn cydweithio â phartneriaid rhanbarthol a Llywodraeth Cymru i fwrw ymlaen â chanlyniadau a nodwyd o'i adolygiad gwasanaeth.  **Materion Tebygol o Effeithio ar Ddigonolrwydd y Farchnad dros y 5 Mlynedd Nesaf**  Gwasanaethau Cymorth Hygyrch i Ddiwallu Anghenion Poblogaeth y Dyfodol  Dros y pedair blynedd flaenorol, mae'r garfan o blant a gyfeirir at Hillside wedi cyflwyno fwyfwy anghenion cymorth cymhleth.  Rhagwelir y bydd y duedd hon yn parhau dros y pum mlynedd nesaf, felly mae Hillside yn gofyn am fewnbwn ystod o wasanaethau cymorth arbenigol i sicrhau bod plant sy'n byw yn Hillside yn cael y cymorth priodol yn seiliedig ar eu hanghenion asesedig.  Comisiynir gwahanol wasanaethau cymorth arbenigol gan Hillside, ond bu’r argaeledd a'r cyllid sy’n ofynnol i ddarparu gwasanaethau arbenigol o'r fath yn her, a oedd yn arbennig o amlwg yn ystod pandemig COVID-19.  Arweiniodd y pandemig at amharu ar wasanaethau cymorth arbenigol, a arweiniodd at brinder y gwasanaethau hyn i blant sy'n byw yn Hillside.  Ar hyn o bryd mae Hillside yn adolygu ei fodel gwasanaeth a chwmpas gwasanaeth arbenigol a gomisiynwyd i sicrhau bod plant sy'n byw yn Hillside yn cael y gwasanaethau cywir yn seiliedig ar eu hanghenion asesedig.  Gan ddibynnu ar y canlyniad (a gwerthusiadau / adolygiadau model gwasanaeth dilynol dros y pum mlynedd nesaf), mae'n debygol y bydd angen ar Hillside fewnbwn gan ystod o wasanaethau arbenigol sy'n seiliedig ar iechyd, a fydd yn mynnu buddsoddi adnoddau parhaus er mwyn galluogi Hillside i gael at y gwasanaethau hyn. |

|  |
| --- |
| **Adran B - Sefydlogrwydd y Farchnad** |
| Cynaliadwyedd Ariannol  Er bod Cyngor Castell-nedd Port Talbot yn berchen ar gartref Plant Diogel Hillside ac yn ei weithredu, caiff Hillside ei fodelu i weithredu ar gyllideb sero, sy'n golygu bod y ddarpariaeth wedi'i chynllunio i gael ei hariannu trwy gynhyrchu incwm fel ffioedd lleoliad.  Mae ffioedd lleoliad wedi cynyddu dros y pedair blynedd flaenorol yn unol â chostau gweithredu cynyddol. Mae ffioedd lleoliad yn destun adolygiad ar hyn o bryd a byddant yn cyd-fynd ag unrhyw ddatblygiadau i fodel gwasanaeth Hillside yn y dyfodol.  Digonolrwydd Marchnad Cymru Gyfan  Oherwydd bod Hillside yn gweithredu fel yr unig gartref diogel i blant yng Nghymru, mae gan CBS Castell-nedd Port Talbot lwybr mynediad sefydlog i sicrhau lleoliadau yn Hillside.  Mae CBS Castell-nedd Port Talbot yn ymwybodol o'r anawsterau y mae awdurdodau lleol eraill yn eu cael wrth gyrchu lleoliad diogel.  Deilliodd yr ymwybyddiaeth hon o'r farchnad o arsylwi ar y pwysau a'r galw uchel a roddir ar yr ystâd ddiogel.  Yn y dyfodol, pe bai darpariaeth ystâd ddiogel bellach yn cael ei datblygu yng Nghymru, bydd asesiad llawn yn cael ei gynnal i ganfod yr effaith y byddai darpariaeth o'r fath yn ei chael ar fodel gwasanaeth Hillside. |
| **Camau Gweithredu oherwydd Methiant Darparwr** |
| Ni chymerwyd unrhyw gamau gweithredu gan y cyngor yn unol â'i ddyletswydd o dan adran 189(2) o Ddeddf Gwasanaethau Cymdeithasol a Llesiant (Cymru) 2014. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Mae gan blant sy'n byw yn Hillside gynlluniau gofal a chymorth sy'n seiliedig ar ganlyniadau sy'n cael eu cydgynhyrchu â'r unigolyn ac sy'n cael eu hadolygu a'u gwerthuso'n rheolaidd o ran cyflawni canlyniadau personol.  Mae Hillside yn cael ei arolygu a'i fonitro gan AGC, Estyn a chomisiynwyr megis y Gwasanaeth Ieuenctid yn y Ddalfa. Dros y pedair blynedd flaenorol, nododd adroddiadau arolygu a monitro feysydd i'w gwella lle maent wedi'u gweithredu'n llawn. Mae'r risg fwyaf i gyflawni canlyniadau personol yn ymwneud â mynediad at wasanaethau cymorth a gomisiynwyd gan Hillside.  Arweiniodd pandemig COVID-19 at aflonyddwch difrifol ar ddarparu gwasanaethau cymorth a gomisiynwyd gan Hillside.  Fel rhan o adolygiad model gwasanaeth Hillside, mae gwasanaethau cymorth a gomisiynwyd gan Hillside yn cael eu dadansoddi a'u hadolygu i sicrhau eu bod yn diwallu'r anghenion cymorth presennol yn ogystal â ‘diogelu at y dyfodol‘ drefniadau comisiynu i ddiwallu anghenion cymorth plant a phobl ifanc yn y dyfodol. |
| **Tueddiadau Cyfredol a Rhagamcanol** |
| Newid Galw a Arweinir gan Anghenion am Gymorth  Dros y pedair blynedd flaenorol, mae'r garfan o blant a phobl ifanc sy'n byw yn Hillside yn cyflwyno anghenion cymorth mwy cymhleth.  Er bod Hillside yn darparu gofal a chymorth sy'n cael eu llywio gan drawma, mae gofyn cymorth arbenigol ar sail iechyd yn amlach ar blant a phobl ifanc.  Mae'r duedd hon yn debygol o barhau.  Er mwyn sicrhau bod Hillside a'i wasanaethau cymorth arbenigol a gomisiynwyd yn cwrdd ag anghenion a gyflwynir yn y dyfodol gan blant a phobl ifanc, bydd cynllun comisiynu Hillside yn cael ei werthuso a'i ddiweddaru i sicrhau bod trefniadau comisiynu priodol yn darparu'r gwasanaethau cywir mewn ffordd gynaliadwy. |
| **Effaith Arferion Comisiynu ar y Farchnad** |
| Dros y pedair blynedd flaenorol, roedd plant wedi’u lleoli o'r rhanbarth yn llenwi nifer fach o leoliadau o fewn Hillside.  Ar hyn o bryd, comisiynwyd 33% o gapasiti gwelyau Hillside gan y Gwasanaeth Ieuenctid yn y Ddalfa ac mae 66% ar gael ar gyfer lleoliadau a gomisiynwyd gan yr Awdurdod Lleol. Mae Hillside yn gweithio'n agos gyda sefydliadau comisiynu i sicrhau bod y defnydd o'r capasiti gwelyau yn adlewyrchu'r galw a gyflwynir. |
| **Cynaliadwyedd y Ddarpariaeth** |
| Yr her allweddol sy'n wynebu Hillside yw sicrhau bod y ddarpariaeth yn cyflawni ac yn cynnal cynaliadwyedd ariannol.  Dros y pedair blynedd flaenorol, mae cynyddu costau gweithredu (llai arbedion effeithlonrwydd) wedi arwain at gynyddu ffioedd lleoliad. Yn ddibynnol ar ganlyniad yr adolygiad model gwasanaeth, bydd ffioedd lleoliad hefyd yn cael eu hadolygu i sicrhau bod model busnes Hillside yn gynaliadwy yn ariannol. Pe byddai darpariaeth ystâd ddiogel bellach yn cael ei datblygu yng Nghymru, bydd asesiad llawn yn cael ei gynnal i ganfod yr effaith y byddai darpariaeth o'r fath yn ei chael ar gynaliadwyedd darpariaeth Hillside. |
| **Risgiau i Sefydlogrwydd y Farchnad** |
| Sefydliad nid-er-elw yw Hillside, felly ac mae'n ddarpariaeth sefydlog. |

|  |
| --- |
| **Adran D – Darpariaeth Heb ei Rheoleiddio** |
| Mae angen buddsoddiad parhaus mewn gwasanaethau cymorth arbenigol i gefnogi camu i lawr yn fwy effeithiol o leoliadau diogel Hillside.  Cyflwynodd Hillside gais am gyllid i wella'r ystod o wasanaethau cymorth arbenigol a ddarperir yn Hillside ond yn anffodus roedd y cais hwn am gyllid yn aflwyddiannus. |

|  |
| --- |
| **Adran E – Ystyriaethau Eraill sy'n Effeithio ar y Farchnad** |
| **Adnoddau** |
| Bydd adolygiad model gwasanaeth Hillside yn archwilio ac yn ystyried meysydd o bwysau adnoddau a meysydd lle mae angen buddsoddi mwy o adnoddau. |

|  |
| --- |
| **Adran F – Crynodeb o'r Farchnad** |
| Mae'r farchnad ystâd ddiogel yn ddigonol ac yn sefydlog. Wrth symud ymlaen, bydd adolygiad model gwasanaeth Hillside yn ceisio 'diogelu at y dyfodol' y gwasanaeth i sicrhau y gall ateb galw’r dyfodol am y ddarpariaeth yn ogystal â bod yn gynaliadwy yn ariannol yn y tymor hir. |

## **Maethu**

|  |
| --- |
| **Adran A – Digonolrwydd y Farchnad** |
| Yn 2021, ymunodd yr holl wasanaethau maethu awdurdod lleol yng Nghymru i greu 'Maethu Cymru' fel rhan o raglen waith genedlaethol. Nod y gwaith hwn yw gwella'r canlyniadau ar gyfer plant sy'n derbyn gofal drwy gryfhau'r gwasanaethau maethu a gwella eu gallu i ddiwallu anghenion lleoliad lleol. Amcangyfrifir bod angen i ni recriwtio tua 550 o deuluoedd a gofalwyr maeth newydd rhwng y 22 awdurdod lleol yng Nghymru. Mae hyn er mwyn cadw i fyny gyda nifer y plant y mae angen gofal a chymorth arnynt, yn ogystal â chymryd lle gofalwyr maeth sy'n ymddeol neu sy’n methu darparu cartref parhaol i blant mwyach.  Yn y rhanbarth hwn, fel awdurdodau eraill, y nod yw gwella'r gallu i ateb y galw am leoliadau maeth yn fewnol drwy Maethu Cymru. Lle na allwn ddarparu lleoliad da yn fewnol yna rydym yn dibynnu ar y trydydd sector ac asiantaethau maethu annibynnol masnachol (y cyfeirir atynt ar y cyd fel AMA yma).  Nid cael gofalwyr sydd â lle ar gael mo diwedd yr hafaliad. Mae angen lleoliadau ar blant sy'n cyd-fynd yn dda er mwyn diwallu eu hanghenion. Mae'r rheidrwydd i sicrhau bod plant yn cael llety a gofal yn ôl yr angen hefyd yn gosod cyfyngiadau difrifol. Gall pwysau amser fod yn aruthrol oherwydd gall fod angen lleoliadau ar frys ar blant, a hynny’n aml mewn ymateb i argyfwng. Gall y gofynion amrywio'n sylweddol o achos i achos, oherwydd anghenion ac amgylchiadau'r plentyn, ond mae'r Cyngor yn aml yn cael ei herio drwy orfod nodi'r lleoliad cywir mewn argyfwng.  Fodd bynnag, er bod niferoedd y plant sy’n derbyn gofal yn gostwng a bod Maethu Cymru yn ddarparwr mawr sydd â chyfran dda o'r farchnad leol, nid oes ganddo ddigon o allu i ateb y galw lleol. Mae cyfraddau gwagleoedd (nifer y lleoliadau a allai fod ar gael gyda gofalwyr maeth Cymru yn y rhanbarth hwn) yn gyson o isel yn ystod y blynyddoedd diwethaf ac yn aml yn agos at sero ar gyfer grwpiau penodol, e.e., pobl ifanc yn eu harddegau.  Yn lleol, mae Maethu Cymru yn ei chael hi'n anodd dod o hyd i leoliadau gofal maeth priodol ar gyfer:   * Plant dros 11 oed * Plant ag anghenion cymorth cymhleth * Plant ag anableddau ac/neu ymddygiadau sy'n herio * Lleoliadau rhieni a phlant   Mae'r rhan fwyaf o ofalwyr maeth sydd wedi'u cofrestru gyda Maethu Wales wedi'u lleoli o fewn y ffin hon. Fodd bynnag, mae capasiti lleoliad cyfyngedig gydag AMA; y darparwr sydd â'r nifer fwyaf o leoliadau yw asiantaeth arbenigol sy'n cynnig lleoliadau i blant ag anabledd. Mae cael at y mathau hyn o leoliadau yn bwysig iawn ond mae’n tynnu sylw at brinder opsiynau AMA yn lleol. Golyga hyn fod yn rhaid i ni weithiau ystyried lleoliadau ymhellach i ffwrdd nag yr hoffem, ond hyd yn oed os na allwn ddod o hyd i leoliad AMA yn y rhanbarth, rydym yn dal i geisio cadw plant mor agos at gartref â phosibl:  Mae pandemig Covid-19 wedi cael effaith sylweddol o ran digonolrwydd lleoliadau:   * Mae'r cyfyngiadau wedi effeithio ar ein gweithgaredd recriwtio gofalwyr maeth sy'n golygu nad ydym wedi cofrestru cynifer o ofalwyr newydd ag sydd eu hangen arnom neu ag y cynlluniwyd gennym. * Mae pryderon am risg trosglwyddo'r feirws ac effaith cyfnodau clo a chau gwasanaethau allweddol fel ysgolion wedi effeithio ar lefelau cadw gofalwyr gan olygu y bu rhai gofalwyr yn amharod i ystyried lleoliadau newydd. * Mae mynediad i ofalwyr a lleoliadau AMA wedi lleihau'n sylweddol yn ystod y pandemig. Yn ystod y misoedd diwethaf mae peth tystiolaeth bod y mater hwn o bosib yn dechrau lleihau.   Yn unol ag anghenion asesedig y plentyn unigol, ceisir lleoliadau gofal maeth yn lleol i ddechrau pan fydd yn ddiogel gwneud hynny. Mae lleoliadau a wnaed yn lleol yn rhoi parhad cyswllt iddynt gyda theulu a ffrindiau a pharhad mynediad i'w cymunedau, addysg a darparwyr iechyd lleol.  Defnyddiwyd lleoliadau AMA yn weddol gyson dros y pedair blynedd flaenorol. Mae darparwyr trydydd sector yn cyfrif am ryw 12% o'r holl leoliadau AMA. |

|  |
| --- |
| **Adran B - Sefydlogrwydd y Farchnad** |
| Cydbwysedd y Galw a'r Cyflenwad  Nododd yr asesiad digonolrwydd uchod nad yw'r galw a'r cyflenwad o fewn marchnad gofal maeth y rhanbarth yn gytbwys.  Mae angen datblygu’r farchnad ymhellach er mwyn diwallu anghenion y boblogaeth leol yn y dyfodol.  Fodd bynnag, mae mynd i'r afael â'r maes hwn o ansefydlogrwydd y farchnad yn her ar raddfa leol, ranbarthol, a chenedlaethol.  Mae'r diffyg digonolrwydd gwasanaeth, sy'n arbennig o acíwt i rai carfanau o blant a phobl ifanc, yn cyflwyno prinder dewis ac argaeledd lleoliadau gofal maeth.  Cael at Wybodaeth am y Farchnad Leol  Yn 2022, mae'r rhanbarth yn bwriadu cyhoeddi datganiad safle'r farchnad leol a bydd yn cydweithio i gyhoeddi datganiad safle'r farchnad ranbarthol; nod y ddau yw darparu gwybodaeth ddibynadwy ar y farchnad i ddarparwyr gwasanaethau allanol, i'w helpu i gynllunio ac i fodloni'r galw am y farchnad leol yn effeithiol.  Mae partneriaid yn bwriadu gweithio'n agos gyda sefydliadau i ymgymryd â gweithgareddau ymgysylltu â'r farchnad a llunio’r farchnad o 2022 i gefnogi datblygiad y farchnad leol.  Cydbwysedd Pris/ Ansawdd  Nid yw'r cydbwysedd rhwng pris ac ansawdd yn gytbwys o fewn y farchnad gofal maeth leol. Mae AMA yn codi cyfraddau lleoliad wythnosol cyfartalog sylweddol uwch o'u cymharu â mathau lleoliad tebyg a gyflenwir yn fewnol ond nid oes tystiolaeth i awgrymu unrhyw ansawdd gwasanaeth cynyddol mewn perthynas â'r pris a dalir.  Siociau drwy’r Farchnad Gyfan  Mae risg siociau marchnad a chwymp posibl y farchnad darparwyr gofal maeth allanol yn cael ei fonitro'n agos, yn enwedig o ran bod Llywodraeth Cymru wedi mynegi bwriad i gael gwared ar wneud elw o'r ddarpariaeth gofal i blant sy'n derbyn gofal. Byddai’r risg i ansefydlogrwydd y farchnad yn uchel pe bai'r polisi hwn yn cael ei weithredu'n wael. |
| **Camau Gweithredu oherwydd Methiant Darparwr** |
| Ni chymerwyd unrhyw gamau gweithredu gan y rhanbarth yn unol â'i ddyletswydd o dan adran 189(2) o Ddeddf Gwasanaethau Cymdeithasol a Llesiant (Cymru) 2014. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Mae ansawdd y lleoliadau maeth yn dda. Mae'r rhan fwyaf o'n plant yn mwynhau lleoliadau diogel a sefydlog lle gallant sicrhau canlyniadau da gyda'r holl ddarparwyr. Nid oes unrhyw bryderon systematig am unrhyw ddarparwyr, ac ar y cyfan mae'r adborth gan randdeiliaid (Arolygiaeth Gofal Cymru, comisiynwyr, a gweithwyr cymdeithasol) yn gadarnhaol.  Mae problemau a phryderon o bryd i'w gilydd gydag ansawdd lleoliadau unigol, ond dim tystiolaeth i awgrymu bod patrwm eu bod yn gyffredin yn y sector cyhoeddus neu'r sector annibynnol, neu gyda darparwyr penodol. Mae rhywfaint o wybodaeth anecdotaidd, ymysg AMA, fod lleoliadau gyda darparwyr trydydd sector yn fwy gwydn ac yn llai tebygol o chwalu, ond mae gan y trydydd sector bresenoldeb bach iawn yn lleol ac felly prin yw'r dystiolaeth ar gyfer honiadau felly.  Yr hyn a allai fod yn fwy problematig yw oedran cyfartalog cynyddol y boblogaeth o ofalwyr maeth yn y rhanbarth. Mae hyn yn mentro bod llawer yn agosáu at gyfnod lle gallent ystyried 'ymddeol'. Bu cyfraddau gadael yn weddol sefydlog erioed ond mae pryderon y gallai hyn dyfu. Yn ogystal ag ymddeol, rheswm arall dros bobl sy'n gadael y gwasanaeth yw oherwydd eu bod yn dewis parhau i ofalu am y plentyn ar sail Gwarcheidwaeth Arbennig. Mae hwn yn ganlyniad rhagorol i'r plentyn/plant dan sylw, ond weithiau mae'n lleihau capasiti'r gwasanaeth. |
| **Tueddiadau Cyfredol a Rhagamcanol** |
| Mae'r rhanbarth yn parhau i ganolbwyntio'n strategol ar leihau'r boblogaeth sy'n derbyn gofal dros y pum mlynedd nesaf. Mae'n bwysig cydnabod y bydd ein gallu i gyrraedd y nod hwn yn amodol ar faterion cymdeithasol ehangach. Mae hwn yn gyfnod hynod o gyfnewidiol i broffwydo wrth i deuluoedd bregus wynebu amser ansicr iawn o'n blaenau – e.e., beth yw goblygiadau tymor canolig i dymor hir y pandemig i'n teuluoedd ar iechyd meddwl a chyrhaeddiad addysgol, a sut y byddwn yn rheoli ar y cyd y costau byw sy'n codi'n gyflym.  Ar yr un pryd â lleihau'r boblogaeth sy'n derbyn gofal, mae'r Awdurdodau Lleol yn bwriadu recriwtio mwy o ofalwyr maeth i Maethu Cymru i ateb ein galw a lleihau'r ddibyniaeth ar AMA. Ar wahân i Ofalwyr Maeth newydd, bydd angen mwy o ofalwyr arnom i gymryd lle'r rhai sy'n gadael. Mae ein poblogaeth gofalwyr maeth, ar gyfartaledd, yn grŵp hŷn o unigolion ac mae'n rhaid i ni recriwtio cryn nifer bob blwyddyn dim ond i gymryd lle'r rhai sy'n gadael y gwasanaeth.  Erbyn hyn mae gan wasanaethau maethu yn y rhanbarth wefan bwrpasol (aeth hon yn fyw fis Gorffennaf 2021) i gefnogi recriwtio gofalwyr maeth. Gwneir gwaith parhaus yn lleol yn ogystal ag yn genedlaethol i sicrhau bod y gwefannau hyn yn cael eu rhestru’n uchel ar chwiliadau rhyngrwyd. Mae gwasanaethau maethu yn parhau i weithio i sicrhau bod cynnwys o safon uchel wedi'i gynnwys ar y wefan er mwyn i'r cyhoedd gael dealltwriaeth glir o'r cymorth a ddarperir.  Rydym wedi cynyddu ein buddsoddiad mewn gweithgareddau marchnata yn 2021/22 a bwriadwn barhau i wneud yr un peth wrth symud ymlaen.  Mae'r rhanbarth hefyd yn ystyried sut y gallwn wella'r cynnig craidd o gymorth i ofalwyr maeth. Rhagwelir y bydd gwell cymorth yn helpu gyda sefydlogrwydd lleoliad, gan obeithio y bydd hyn yn cael ei hyrwyddo mewn ymgyrchoedd recriwtio. |
| **Effaith Arferion Comisiynu ar y Farchnad** |
| Pan ystyrir ei bod yn angenrheidiol i blentyn gael gofal, yr ystyriaeth gyntaf fydd rhoi'r plentyn gyda pherson cysylltiedig neu ofalwr maeth mewnol wedi'i leoli yn y rhanbarth neu'r cylch. Weithiau mae angen lleoliad AMA gan nad oes un addas ar gael yn fewnol. Gall hyn fod oherwydd anghenion y plentyn, anghenion pobl ifanc eraill sydd eisoes yn y lleoliad maeth, sgiliau'r gofalwyr maeth neu'r angen i gadw grŵp o frodyr a chwiorydd gyda'i gilydd. Mae lleoedd gwag AMA yn brin a gallant lenwi lleoliadau gwag o ystod eang o Awdurdodau Lleol am nad oes digon o leoliadau ar gael yn eang.  Caiff y defnydd o leoliadau AMA ei gaffael drwy Fframwaith Maethu Cymru Gyfan 4C. Mae defnyddio'r Fframwaith yn sicrhau cymorth i’r rhanbarth gan ddull comisiynu cenedlaethol ac yn gwella pŵer prynu cyfyngedig y rhanbarth. Er bod defnyddio Fframwaith Maethu Cymru Gyfan 4C yn rhoi cyfle i'r rhanbarth ddod o hyd i leoliadau maethu gan amrywiaeth eang o ddarparwyr, nid yw hyn o reidrwydd yn arwain at gydweddiad addas oherwydd diffyg argaeledd a lleoliadau addas i ateb y galw.  Mae darparwyr ar Fframwaith Maethu Cymru Gyfan wedi'u hachredu o flaen llaw fel rhan o'u proses ymgeisio i ymuno â'r Fframwaith. Er bod hyn yn rhoi sicrwydd ar wiriadau cyn-ansawdd, nid oes tystiolaeth i ddangos bod lleoliadau a ddarperir gan AMA o ansawdd gwell na'r rhai a ddarperir trwy Maethu Cymru yn y rhanbarth  Bydd y rhanbarth yn parhau i gyfrannu at y gwaith datblygu comisiynu dan arweiniad y 4C a bydd yn gweithio'n agos gyda'r 4C ac Awdurdodau Lleol eraill i gefnogi datblygiadau'r farchnad ar sail ranbarthol a chenedlaethol. |
| **Cynaliadwyedd y Ddarpariaeth** |
| Mae'r farchnad gofal maeth leol yn cynnwys sawl darparwr gwasanaeth, heb unrhyw orddibyniaeth ar un darparwr allanol.  Er bod gan y farchnad gofal maeth amrywiaeth o ran y cymysgedd o ddarparwyr (mae sefydliadau sector cyhoeddus, preifat a'r trydydd sector yn rhan o'r farchnad gofal maeth lleol), nid yw pob darparwr wedi gallu mynd i'r afael ar y cyd â'r diffyg digonolrwydd gwasanaeth. |
| **Risgiau i Sefydlogrwydd y Farchnad** |
| Efallai bod y risg mwyaf a nodwyd i gynaliadwyedd y farchnad yn ymwneud â bwriadau polisi a gweithredoedd Llywodraeth Cymru yn y dyfodol sydd wedi mynegi bwriad i gael gwared ar wneud elw o'r ddarpariaeth gofal i blant sy'n derbyn gofal. Fodd bynnag, mae'n bosibl bod y risgiau sy'n gysylltiedig â'r polisi hwn yn haws eu rheoli ar gyfer gwasanaethau maethu nag ydynt ar gyfer gwasanaethau preswyl. |

|  |
| --- |
| **Adran D – Darpariaeth Heb ei Rheoleiddio** |
| Mae'r buddsoddiad parhaus mewn gwasanaethau ymyrryd ac atal cynnar effeithiol, gwasanaethau cymorth i deuluoedd a gwasanaethau ar ffiniau gofal yn debygol o leihau ymhellach nifer y plant sy'n derbyn gofal, sy'n debygol o leihau'r galw cyffredinol ar farchnad gofal maeth y rhanbarth.  Ar ben hynny, gall effeithiolrwydd gwasanaethau cymorth o'r fath a ddarperir i deuluoedd yn gynharach hefyd leihau nifer y plant sy'n derbyn gofal sy'n cyflwyno anghenion cymorth cymhleth yn y dyfodol. Gall hyn leihau'r bwlch mewn digonolrwydd gwasanaeth i'r garfan hon o blant.  Nid yw effaith trefniadau symud ymlaen fel lleoliadau 'Pan Fyddaf yn Barod' yn hysbys ar hyn o bryd ar hyn o bryd. Bydd y gyfradd sy'n manteisio ar y math hwn o leoliad yn pennu sut yr effeithir ar ddigonolrwydd gwasanaeth wrth symud ymlaen. Bydd nifer uchel yn manteisio ar y lleoliadau hyn yn arwain at lai o argaeledd lleoliadau gofal maeth, sy'n risg i'r farchnad gofal maeth yn cyflawni digonolrwydd gwasanaeth dros y pum mlynedd nesaf. |

|  |
| --- |
| **Adran E – Ystyriaethau Eraill sy'n Effeithio ar y Farchnad** |
| **Adnoddau** |
| Cyfyngir ar lefel y cyllid a'r buddsoddiad sydd ar gael i'r Gwasanaeth Maethu mewnol gan heriau cyllidebol sy'n wynebu pob Awdurdod Lleol. Maent wedi ymuno â brand Maethu Cymru er mwyn ceisio codi’r dull marchnata i lefel uwch i gefnogi recriwtio gofal maeth.  Bydd adolygiadau sydd wedi'u cynllunio o gynlluniau maethu yn archwilio ac yn ystyried cyfleoedd pellach i ‘godi lefel’ adnoddau yn unol â'r farchnad AMA lle bo modd. Nod y gwaith hwn fydd gwella safle cystadleuol gwasanaeth y Cyngor mewn perthynas â'i gystadleuwyr AMA, a'r effaith debygol fydd recriwtio a chadw mwy o ofal maeth o fewn y gwasanaeth hwn. |

|  |
| --- |
| **Adran F – Crynodeb o'r Farchnad** |
| Bydd y farchnad gofal maeth yn parhau i wynebu heriau i fodloni digonolrwydd y farchnad, sy'n fater sy'n cael ei rannu ledled Cymru. Bydd yr Awdurdodau Lleol yn adolygu ei gynlluniau maethu yn 2022 a bydd yn parhau i weithio gyda phartneriaid rhanbarthol a chenedlaethol i gefnogi datblygiadau ledled y farchnad. Bydd risgiau sefydlogrwydd y farchnad a gyflwynir gan newidiadau polisi posibl Llywodraeth Cymru yn cael eu monitro'n ofalus. |

## **Lleoliadau i Oedolion – Cysylltu Bywydau**

|  |
| --- |
| **Adran A – Digonolrwydd y Farchnad** |
| Dengys y data diweddaraf ar gyfer 2020/21 am leoliadau oedolion a gwasanaethau cysylltu bywydau fod 98 o ofalwyr wedi cael eu cefnogi yn y rhanbarth sef 33 yn CNPT a 65 yn Abertawe.  Cyfanswm y lleoliadau yn y rhanbarth yw 196 gyda 72 yn CNPT a’r 124 o rai eraill yn Abertawe sy'n cynnwys darpariaeth hirdymor a gofal tymor byr/seibiant.  Mae'r galw am leoliadau rhwng 2018/19 a 2020/21 ychydig yn wahanol gyda CNPT yn dangos cynnydd o fwy na dwbl gyda chynnydd tebyg yn nifer y gofalwyr i ddarparu ar gyfer y cynnydd mewn galw.  Arhosodd Abertawe yn weddol sefydlog dros yr un cyfnod. Fodd bynnag, ar gyfer 202/21, y gymhareb o leoliadau i ofalwr yw 2.18 yn CNPT, ac 1.90 yn Abertawe.  Mae gwahaniaethau yn y boblogaeth a wasanaethir yn y ffaith bod CNPT yn cefnogi pobl ifanc ag anabledd dysgu yn bennaf o bontio i oedolaeth tra bod Abertawe yn cefnogi pobl ag anabledd dysgu ynghyd â phobl hŷn sydd ag anghenion iechyd meddwl.  **Poblogaeth**  Ar hyn o bryd, amcangyfrifir bod y data diweddaraf ar gyfer poblogaeth Gorllewin Morgannwg yn 390,949.  Mae hyn yn cynnwys 144,386 yng Nghastell-nedd Port Talbot a 246,563 yn Abertawe.        Y twf a ragwelir ar gyfer y rhanbarth erbyn 2040 yw y bydd y boblogaeth yn codi i 150,874 yn CNPT a 262,999 yn Abertawe. Mae hyn yn cyfateb i gynnydd o 4.8% a 5.7% yr un.      Rhagwelir y bydd y galw am wasanaethau Cysylltu Bywydau ar draws y Rhanbarth o leiaf yn t yn unol â thwf yn y boblogaeth.  Bydd y twf yn y galw hefyd yn cael ei briodoli i newid ymddygiadau’r boblogaeth o ran newid o ddulliau cefnogi mwy traddodiadol i'r model mwy newydd wrth i hyrwyddo'r gwasanaethau Cysylltu Bywydau gydio a dod yn fwy hygyrch yn ehangach.  Ar draws y rhanbarth, y bwriad yw ehangu mynediad at wahanol grwpiau poblogaeth, a chefnogi carfannau eraill o bobl. Y disgwyl yw y bydd y galw am wasanaeth Cysylltu Bywydau yn cynyddu felly bydd yn rhaid i adnoddau gynyddu yn unol â'r galw. |

|  |
| --- |
| **Adran B - Sefydlogrwydd y Farchnad** |
| Mae yna wahaniaethau yn y ddwy ardal ALl lle bu rhywfaint o gapasiti yn nifer presennol y gofalwyr yn Abertawe, ond eto cafwyd y gwrthwyneb yng Nghastell-nedd Port Talbot.  Mae gwaith yn mynd rhagddo yn y ddwy ardal i sefydlu cynllun o'r hyn sy'n ofynnol i gyfleu anghenion y gwasanaeth yn glir i annog darparwyr ychwanegol i ymuno â'r farchnad ac felly cynyddu nifer y gofalwyr sydd ar gael i gefnogi unrhyw gynnydd yn y galw.  Mae gwasanaethau'n gweithio'n ddiwyd i sefydlu cymariaethau gyda gweddill Cymru er mwyn sicrhau chwarae teg o ran pris a chyfraddau. |
| **Camau Gweithredu oherwydd Methiant Darparwr** |
| Mae gan y ddau ALl fecanwaith cymorth ar waith os bydd unrhyw leoliad yn methu trwy dimau amlddisgyblaeth yn defnyddio dull dysgu gwers lle mae dadansoddiadau'n digwydd i gyfrannu at welliannau yn y dyfodol.  I gefnogi methiant lleoliadau mae Castell-nedd Port Talbot yn darparu gwasanaeth gofal seibiant brys yn Nhrem y Môr tra bod Abertawe'n defnyddio dulliau eraill megis dod o hyd i atebion eraill gan wasanaeth gofal arall. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Er mwyn asesu ansawdd y gwasanaeth a gaiff defnyddwyr, mae'r ddau ALl yn cynnal adolygiadau rheolaidd o'r lleoliadau drwy wahanol brosesau er enghraifft cyfarfodydd rheolaidd gyda defnyddwyr gwasanaeth, darparwyr, a gofalwyr.  Byddai adroddiadau'n cael eu paratoi ar sail angen ond hefyd byddai adolygiad blynyddol yn cael ei gynnal i sicrhau bod dysgu o'r adolygiadau yn cael ei ddefnyddio i lywio gwelliannau. |
| **Tueddiadau Cyfredol a Rhagamcanol** |
| Mae cyfleoedd i'r ddau ALl ehangu'r gwasanaeth Cysylltu Bywydau i feysydd eraill fel pobl hŷn sydd â dementia a'r bobl hynny sydd ag anghenion iechyd meddwl.  Drwy hyrwyddo'r gwasanaeth i garfannau eraill, fe allai hyn olygu cynnydd sydyn posibl yn y galw tra daw’r gwasanaeth yn fwy cyfarwydd.  Nid oes tystiolaeth i gefnogi'r cynnydd cychwynnol disgwyliedig hwn ond, gyda'r farchnad bresennol yn gallu ymdopi â nifer y lleoliadau a gefnogir ar hyn o bryd, mae'r ddau wasanaeth yn hyderus y bydd y cynnydd yn cael ei reoli yn unol â thwf disgwyliedig arferol y boblogaeth. |
| **Cynaliadwyedd y Ddarpariaeth** |
| Yn ôl Castell-nedd Port Talbot ac Abertawe, nifer isel o ddarparwyr sy’n cynnig gwasanaeth cysylltu bywydau ar hyn o bryd.  Mae hwn yn risg y mae angen ei reoli, ac mae angen cyflwyno camau lliniaru i strategaethau comisiynu. Bydd angen annog y galw i ddarparu'r dull gofal amgen hwn er mwyn sicrhau cynaliadwyedd.  Bydd ehangu apêl gwasanaeth Cysylltu Bywydau i garfanau eraill yn helpu i gynyddu'r galw. |
| **Risgiau i Sefydlogrwydd y Farchnad** |
| Y prif risg i'r gwasanaethau Cysylltu Bywydau a ddarperir yw nad yw ALlau yn ehangu'r cynnig i garfannau eraill o'r boblogaeth.  Mae'r galw yn y ddau ALl yn weddol gyson, ond mae'r wybodaeth a gasglwyd yn dangos bod mwy o bobl am fyw'n annibynnol yn eu cymunedau. Trwy gynyddu'r cyfle i bobl gael eu cefnogi gan y gwasanaeth Cysylltu Bywydau, bydd hyn yn lleddfu'r galw am wasanaethau eraill sy'n cael eu cynnig ar hyn o bryd.  Risgiau eraill yw na fydd darparwyr yn dod i mewn i'r farchnad a thrwy hynny ni fydd gennym y gallu i gynnig i'r carfanau sy'n dymuno defnyddio gwasanaeth cysylltu bywydau.  Un risg arall yw, os oes capasiti wedi’i greu drwy annog mwy o ddarparwyr a chyfleoedd ac os nad yw'r galw yno gan ddefnyddwyr, yna gall hyn annog darparwyr i beidio â pharhau i gynnig gwasanaethau.  Yn olaf, y risgiau eraill i wasanaethau Cysylltu Bywydau yw pwysau ariannol y tu hwnt i reolaeth y darparwyr a'r awdurdod lleol. Bydd rheoli ariannol craff yn helpu i gynnal unrhyw ddarpariaeth. |

|  |
| --- |
| **Adran D – Crynodeb o'r Farchnad** |
| I grynhoi, mae Castell-nedd Port Talbot ac Abertawe yn dweud bod y priod wasanaeth Cysylltu Bywydau yn sefydlog, ac mae'r ddau yn gweithio tuag at gynyddu'r capasiti trwy annog mwy o ddarparwyr i'r farchnad a gwneud y gwasanaethau'n fwy hygyrch i garfannau eraill o'r boblogaeth y mae angen cymorth arnynt i sicrhau yr eir i’r afael â’u hawydd i fyw'n annibynnol.  Mae angen monitro'r ansawdd a'r angen drwy asesiadau ac adolygiadau rheolaidd a sicrhau bod y gwasanaethau Cysylltu Bywydau yn addas at y diben.  Mae risgiau y mae angen eu rheoli yn enwedig o ran yr ystod o ddarparwyr sydd ar gael ar gyfer y gwasanaeth Cysylltu Bywydau ac mae angen cael mesurau ar waith i gefnogi gofalwyr, defnyddwyr a darparwyr i sicrhau cynaliadwyedd. |

## **Eiriolaeth - Oedolion**

|  |
| --- |
| **Adran A – Digonolrwydd y Farchnad** |
| Cynhaliodd Cynghorau Castell-nedd Port Talbot ac Abertawe broses dendro ar gyfer y gwasanaeth Eiriolaeth Broffesiynol Annibynnol a oedd ymhlith gofynion deddfwriaethol Deddf Gofal Cymdeithasol a Llesiant (Cymru) 2014.  Dechreuodd Castell-nedd Port Talbot eu darpariaeth gwasanaeth ym mis Mai 2020 tra dechreuodd Abertawe ym mis Hydref 2020.  Mae'r data sydd wedi’i gipio a’i ddefnyddio yn eu hadroddiadau unigol ar sefydlogrwydd y farchnad yn adlewyrchu'r gwahaniaethau hyn mewn data sy'n cael ei ddefnyddio ac felly mae'n anodd cydgrynhoi'r wybodaeth i ddarparu darlun Rhanbarthol Gorllewin Morgannwg.  **Galw ar sail poblogaeth**  Ar hyn o bryd, amcangyfrifir bod y data diweddaraf ar gyfer poblogaeth Gorllewin Morgannwg yn 390,949. Mae hyn yn cynnwys 144,386 yng Nghastell-nedd Port Talbot a 246,563 yn Abertawe.  Y twf a ragwelir ar gyfer y rhanbarth erbyn 2040 yw y bydd y boblogaeth yn codi i 150,874 yn CNPT a 262,999 yn Abertawe. Mae hyn yn cyfateb i gynnydd o 4.8% a 5.7% yr un.      **Y sefyllfa bresennol ar gyfer EBA**  Nifer yr unigolion a gefnogir fel ym mis Mawrth 2021 yng Nghastell-nedd Port Talbot yw 1,953 ar draws yr ystod o wasanaethau a gynigir gan wasanaethau cymdeithasol CNPT.  O gyfnod ysgrifennu’r adroddiad, mae Abertawe ar hyn o bryd yn rheoli gofal 5,283 o unigolion mewn gwasanaethau oedolion  Yn nifer yr atgyfeiriadau a gafwyd adeg ysgrifennu pob adroddiad priodol, o ystyried nad oedd yr amserlenni yr un fath, y prif reswm dros angen unigolyn am eiriolaeth oedd oherwydd materion amddiffyn plant.  **Galw**  Bu diffyg galw tybiedig gan garfannau o'r boblogaeth lle rhagwelwyd yn flaenorol y byddai rhywfaint o alw yn codi.  Mae gwahaniaethau yn y galw disgwyliedig hwn ond yn gyffredinol nid oedd y lefelau atgyfeiriadau gan bobl hŷn, anabledd corfforol, a nam ar y synhwyrau.  Nid yw'r rhesymau am hyn yn hysbys iawn ond mae’r ddau Awdurdod Lleol yn cydsynio bod y tendrau newydd wedi’u gweinyddu drwy gydol pandemig COVID, ac efallai bod hyn wedi chwarae rhan yn y niferoedd is na'r disgwyl gan y carfanau hynny y soniwyd amdanynt o'r blaen.  Mae crynodeb o'r sefyllfa yn y ddau ymateb lleol ond gellir ei grynhoi   * Gwaith pellach ar gasglu data i ddeall y galw a'r effaith ar gyflenwi oriau contract EBA. * Hyrwyddo gwasanaethau EBA i gynyddu ymwybyddiaeth mewn carfannau o'r boblogaeth sy’n manteisio llai * Ystyried nodi carfanau eraill fel grwpiau anoddach eu cyrraedd a grwpiau lleiafrifol. |

|  |
| --- |
| **Adran B - Sefydlogrwydd y Farchnad** |
| **Cyflenwad a Galw**  Mae dadansoddiad cryno o'r tablau isod yn dangos llif sefydlog o bobl a gefnogir ag EBA.          Ym mhob Awdurdod Lleol, comisiynir un darparwr i ddarparu'r gwasanaeth ac anghenion cynaliadwyedd yn y dyfodol i gynnwys asesiad risg er mwyn darparu camau gweithredu os yw'r darparwr hwnnw'n methu.  Mae awydd i gynyddu’r galw am EBA drwy hyrwyddo ei hargaeledd yn fwyfwy i garfannau o’r boblogaeth fel pobl hŷn a phobl ag anabledd corfforol a nam ar eu synhwyrau.  Mae rhagfynegiadau presennol yng Nghastell-nedd Port Talbot yn awgrymu y bydd unrhyw gynnydd yn y galw yn unol â thwf yn y boblogaeth yn cael ei lyncu oherwydd y trefniadau hyblyg sydd ar waith.  Fodd bynnag, awgryma Abertawe y gallai unrhyw gynnydd yn y galw y tu allan i'w threfniadau hyblyg olygu newidiadau i'r trefniadau cytundebol er mwyn darparu ar gyfer unrhyw gynnydd dros yr hyn a weinyddir ar hyn o bryd.  Dim ond un darparwr sydd ym mhob ardal ddaearyddol yn darparu EBA, ond mae'r darparwyr hefyd yn cysylltu â rhwydwaith o ddarparwyr annibynnol llai eraill ar draws Castell-nedd Port Talbot ac Abertawe.  Mae'r darparwyr presennol hefyd yn cynnig gwasanaethau eraill yn eu hardaloedd fel gwasanaethau Eiriolwr Galluedd Meddyliol Annibynnol (EGMA).  Y ffactorau a allai ddylanwadu ar sefydlogrwydd y farchnad EBA yw newidiadau i ddeddfwriaeth a rheoliadau statudol lle bydd unrhyw newidiadau sylweddol yn dod â'u heriau eu hunain ac efallai’n lleihau mynediad at wasanaethau.  Un ffactor arall yw effaith barhaus COVID ar allu darparu gwasanaethau, er enghraifft, ar gynnig wyneb yn wyneb, lle gall cyfyngiadau amharu ar yr adnoddau sydd ar gael.  Mabwysiadodd y ddau awdurdod lleol faen prawf clir a oedd yn hyrwyddo ansawdd dros bris wrth ddyfarnu ei gontract gwasanaeth ar gyfer EBA.  Dengys hyn ymrwymiad clir i ansawdd canlyniadau i'r unigolion i ddarparu'r gwasanaeth cywir sydd ei angen arnynt. |
| **Camau Gweithredu oherwydd Methiant Darparwr** |
| Mae camau lliniaru ar waith pe bai'r un darparwr ym mhob LA yn methu.  Fodd bynnag, mae monitro’r darparwr yn agos hefyd yn rhoi hyder bod risg methiant darparwr yn isel. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Yng Nghastell-nedd Port Talbot, mae'r darparwr yn destun cyfarfodydd ansawdd rheolaidd ac adolygiad blynyddol i drafod sut mae'r gwasanaeth yn diwallu anghenion ei boblogaeth, wedi'u hategu gan fanyleb gwasanaeth a chontract cadarn.  Yn Abertawe, mae'r darparwr yn destun safon sicrhau ansawdd a elwir yn Farc Perfformiad Ansawdd (MPA) sy'n asesu'r gwasanaethau yn erbyn fframwaith arfer da.  Yn ystod COVID ni chafwyd cwynion am ddarpariaeth gwasanaethau ac mae’n deg dweud bod adborth yn bositif am ansawdd y gwasanaethau a ddarperir.  Cynhelir adolygiadau pellach yn ystod 2022/23 i ganfod unrhyw welliannau y gellir eu gwneud i ddarparu gwasanaethau a fydd wedyn yn cael eu defnyddio i lywio manylebau a threfniadau gwaith yn y dyfodol. |
| **Tueddiadau Cyfredol a Rhagamcanol** |
| Oherwydd newidiadau yn y farchnad ehangach fel gofal cartref, gofal preswyl a phontio o wasanaethau plant i oedolion, cydnabyddir y bydd effaith ar y farchnad ar gyfer cymorth rheoleiddiol.  Mae tuedd i gynyddu annibyniaeth pobl drwy fodelau gofal newydd a fydd yn ei dro yn cynyddu'r galw am wasanaethau EBA yn enwedig gan y bydd gwasanaethau'n rhoi mwy o ddewis a rheolaeth dros y gwasanaethau sy'n cael eu cynnig.  Rhagwelir y bydd y galw yn y dyfodol yn cael ei lyncu gan y trefniadau CNPT sydd ar waith ar hyn o bryd, ond mae Abertawe'n rhagweld y bydd y galw mewn rhai ardaloedd yn tyfu ymhellach na'r disgwyl oherwydd trefniadau amddiffyn plant sy'n golygu bod angen i'r ddau riant gael eu heiriolwyr eu hunain. |
| **Effaith Arferion Comisiynu ar y Farchnad** |
| Bydd Castell-nedd yn cynnal adolygiad o'i harferion comisiynu i lywio trefniadau cyswllt newydd ar ôl 2024.  Mae Abertawe eisoes wedi nodi arferion posibl a allai lywio'r ddarpariaeth EBA yn y dyfodol a bydd yn ymgorffori canfyddiadau yn ei threfniadau cytundebol. |
| **Cynaliadwyedd y Ddarpariaeth** |
| Mae'n debyg bod Castell-nedd Port Talbot ac Abertawe ill dau’n caffael yr un darparwr am mai hwn yw'r unig ddarparwr a gymeradwywyd gan y cyngor yn y farchnad leol.  Er bod darpariaeth y gwasanaeth yn parhau'n sefydlog oherwydd ansawdd gwasanaethau a sefydlogrwydd y gweithlu darparwyr nad yw COVID wedi effeithio arnynt, mae'r comisiynwyr yn deall bod angen cael cynlluniau ar waith pe bai'r darparwr yn methu. |
| **Risgiau i Sefydlogrwydd y Farchnad** |
| Yn y tymor byr, gellid llyncu methiant y darparwr yn lleol ond mae angen asesiad risg o sut y bydd hyn yn cael effaith ar gyllid yn yr Awdurdodau Lleol ynghyd â'r tarfu mwy hirdymor y gallai hyn ei achosi i ddefnyddwyr y gwasanaeth.  Bydd newidiadau deddfwriaethol yn effeithio ar fodelau gwasanaeth ac yn arwain at gynnydd yn y galw yn y dyfodol.  Efallai bydd COVID a thechnoleg hefyd yn parhau i darfu ar wasanaethau neu ddarparu gwasanaethau nad ydynt yn gydnaws i'r garfan boblogaeth gymryd rhan ynddynt. Yn ystod COVID roedd defnyddio technoleg yn helpu i gynnal darpariaeth gwasanaethau, ond o’r dystiolaeth awgrymir nad oedd y niferoedd fel y disgwylid pe byddai amgylchiadau'n normal.  Gall newidiadau i fodelau gofal a chynnydd yn y bobl sy'n dewis annibyniaeth gynyddu'r nifer sy'n manteisio ar EBA ac felly bydd gwell gwybodaeth am ddata yn helpu i ragweld tueddiadau'r dyfodol. |

|  |
| --- |
| **Adran D – Darpariaeth Heb ei Rheoleiddio** |
| Darperir gwasanaethau eiriolaeth ychwanegol yng Nghastell-nedd Port Talbot ac yn Abertawe gan gyrff eraill.  Crynhoir y mathau o eiriolaeth a gynigir fel   * Eiriolaeth gan Gymheiriaid – cymorth tymor byr gan rywun mewn amgylchiadau tebyg * Hunan-eiriolaeth – o bosib gan deulu, ffrindiau, ei ymchwil ei hun * Eiriolaeth dinasyddion – cymorth diddordeb arbennig a ddarperir gan grŵp cynrychioliadol * Eiriolaeth broffesiynol annibynnol – eiriolwyr annibynnol cyflogedig a hyfforddedig lle mae rhwystrau sylweddol rhag yr unigolyn yn defnyddio gwasanaeth gofal. |

|  |
| --- |
| **Adran E – Crynodeb o'r Farchnad** |
| Mae Castell-nedd Port Talbot ac Abertawe wedi dweud bod y farchnad yn sefydlog ar hyn o bryd oherwydd ansawdd y darparwr a'r contractau sydd gan bob awdurdod gyda'r un darparwr. Mae'r ddau wedi datgan bod angen hyrwyddo'r gwasanaeth i'r poblogaethau anoddach eu cyrraedd a'r rhai sydd â nodweddion gwarchodedig.  Gan mai dim ond un darparwr sydd yn y Rhanbarth, mae effaith y darparwr yn methu yn ei ddyletswydd i ddarparu EBA yn uchel tra bod ei debygolrwydd yn isel.  Efallai y bydd angen gwneud gwaith pellach, ar y cyd efallai i annog darparwyr eraill i'r farchnad, i gynnal yr EBA i'r carfanau hynny y mae angen eiriolaeth arnynt.  Bydd mwy o alw yn cynyddu'r angen am wasanaethau EBA, ond nid yw hyn yn fesuradwy oherwydd pandemig COVID yn amharu ar fynediad at wasanaethau a hefyd dim ond am flwyddyn y mae data ar gael. Gellid rhagweld yn well pan fydd data ar gael am flynyddoedd ychwanegol. |

## **Eiriolaeth – Plant**

|  |
| --- |
| **Adran A – Digonolrwydd y Farchnad** |
| **Galw ar Sail Poblogaeth**  Ar hyn o bryd, amcangyfrifir mai’r data diweddaraf ar gyfer poblogaeth Gorllewin Morgannwg ar gyfer plant 0-15 oed yw 66,692. Mae hyn yn cynnwys 25,141 yng Nghastell-nedd Port Talbot a 41,571 yn Abertawe.    Y twf a ragwelir ar gyfer plant yn y rhanbarth erbyn 2040 yw y bydd y boblogaeth yn codi i 24,957 yn CNPT a 42,679 yn Abertawe. Mae hyn yn gywerth â 2% o ostyngiad yn CNPT, a 0.64% o gynnydd yn Abertawe.  Dros y pum mlynedd nesaf hyd at 2025, mae gostyngiad graddol yn nifer y plant 0-15 oed ym mhob ardal awdurdod lleol.    Mae'n bosib y bydd y gostyngiad hwn yn y pum mlynedd nesaf yn cael effaith ar nifer y plant y mae angen EBA arnynt.  Mae Castell-nedd Port Talbot ac Abertawe wedi gweld gostyngiad cyson yn nifer y plant sy'n cael EBA am fod nifer y plant sy'n derbyn gofal wedi lleihau dros y blynyddoedd blaenorol.  Nodir cofio yn y dadansoddiad nad yw yn y naill garfan o'r boblogaeth na'r llall ar hyn o bryd yw rhai sy'n gadael gofal.  **Cynnig Gweithredol**  Mae consensws yng Nghastell-nedd Port Talbot ac Abertawe ymhle mae'r cynnig EBA yn cael ei arwain gan blentyn/person ifanc. Mae yna wahaniaeth dull posibl, ond nid yw hyn yn cael ei wneud yn glir ar wahân i’r ffaith bod CNPT ac Abertawe'n nodi ei fod yn ddull amlffactoraidd o fanteisio ar gynnig EBA. Er enghraifft, yn Abertawe, mae plant sy'n cael at wasanaethau eiriolaeth broffesiynol annibynnol yn cael eu cefnogi ar sail terfyn amser i'w cefnogi ag un neu ragor o faterion penodol. Nid yw'r gwasanaeth wedi ei fwriadu na'i gynllunio i ddarparu cymorth parhaus a hirdymor - er bydd rhai plant yn destun sawl atgyfeiriad wrth iddynt geisio cymorth i fynd i'r afael â chyfres o wahanol faterion. Nid oedd eglurhad pellach am CNPT  Er bod llawer yn dibynnu ar weithgaredd hyrwyddo rheolaidd i hybu ymwybyddiaeth am y gwasanaeth, mae'n bwysig nodi bod yn rhaid i'r plant gydsynio i'r gwasanaeth  **Eiriolaeth ar Sail Mater**  Er bod y nifer sy'n manteisio ar eiriolaeth ar sail mater yn amlffactoraidd ac yn cael ei arwain gan y plentyn/person ifanc, yn CNPT yn 2020-2021, amcangyfrifwyd bod 7% o'r boblogaeth gymwys o blant/pobl ifanc wedi’u hatgyfeirio i’r gwasanaeth EBA ar gyfer eiriolaeth ar sail mater. O'r rheini, derbyniodd 63% wasanaeth eiriolaeth ar sail mater. Ar y cyfan, dim ond 4% o gyfanswm y boblogaeth gymwys yn CNPT aeth ymlaen i gael at eiriolaeth ar sail mater drwy'r gwasanaeth EBA.  Yn Abertawe ar gyfer (2016/17) cafodd 53 o blant eu cyfeirio ar gyfer eiriolaeth ar draws y flwyddyn gyfan. Dechreuodd hyn gynyddu'n raddol yn dilyn lansio’r dull cenedlaethol (ym mis Awst 2017), ac erbyn 2019/20 roedd Abertawe yn gweld 60-90 o blant yn cael eu cyfeirio bob chwarter.  Yn gyffredinol, mae pandemig COVID 19 wedi cael effaith ar niferoedd plant/pobl ifanc sy'n cael at y gwasanaeth EBA ac y cynigir y gwasanaeth iddynt, ac mae angen gwneud gwaith i ailddechrau lefelau gwasanaeth digonol.  **Cyflenwad Gwasanaeth**  Ers 2017, mae gwasanaethau EBA y rhanbarth wedi cynnal lefelau digonol o adnoddau i ateb y galw lleol yn gyfforddus. Mae trefniadau comisiynu a chyllidebau a ddyrannwyd ar gyfer gwasanaethau EBA wedi cynnwys cynlluniau wrth gefn yn gyson ar gyfer gweithredu adnoddau ychwanegol er mwyn bodloni unrhyw gynnydd yn y galw uwchlaw amlenni'r gyllideb.  **Ansawdd Gwasanaeth**  Yn CNPT ac Abertawe, dadansoddwyd ansawdd gwasanaeth a pherfformiad y gwasanaethau EBA bob chwarter. Dangosodd data perfformiad gwasanaethau fod plant/pobl ifanc yn cael safon brydlon, hygyrch a phroffesiynol o wasanaeth gan ddarparwyr gwasanaethau sydd â chymwysterau a phrofiad addas.  Mae'r awdurdodau lleol wedi datblygu mecanweithiau megis cynnal gwersi a ddysgwyd a gwirio ansawdd y darparwyr yn rheolaidd drwy gydol y contract presennol sydd wedi'i dyfarnu drwy broses dendro gystadleuol, i fonitro'r ansawdd a sicrhau bod canlyniadau'r plant yn cael eu bodloni.  Mae gwasanaethau EBA yn y ddwy ardal wedi gweithredu dull hybrid o weithio i fodloni'r holl ddulliau cyfathrebu a ffefrir gan blant/pobl ifanc. Mae’r darparwyr gwasanaethau EBA presennol yn defnyddio amrywiaeth o fecanweithiau adborth ac mae ganddynt Grŵp Cynghori Pobl Ifanc gweithredol sy'n cynghori ar ddatblygu gwasanaethau mewn ffordd a gyd-gynhyrchir. Ar hyn o bryd mae darparwyr gwasanaethau yn annog pobl ifanc o'r rhanbarth i gymryd rhan yn y grŵp hwn.  Ar ben hynny, drwy gydol oes y contract presennol, bydd yr awdurdodau comisiynu yn y ddwy ardal yn cynnal ymweliadau monitro contract blynyddol i brofi cydymffurfio â gofynion cytundebol ac i ddadansoddi ansawdd meysydd cyflenwi gwasanaethau allweddol.  Mae Castell-nedd Port Talbot ac Abertawe yn defnyddio trefniadau comisiynu cyfredol ar gyfer y Gwasanaeth EBA sy'n cael eu llywio gan 'Fecanwaith Asesu Ystod a Lefel' Llywodraeth Cymru. Datblygwyd yr offeryn yn 2015 gan ddibynnu ar nifer o ragfynegiadau a rhagdybiaethau. Ar hyn o bryd, mae'r rhanbarth yn gweithio gyda Llywodraeth Cymru a rhanddeiliaid eraill i ailedrych ar yr offeryn a phenderfynu a oes angen unrhyw addasiadau.  **Lefel Bresennol Digonolrwydd y Farchnad**  O safbwynt rhanbarth Gorllewin Morgannwg, mae digon o gapasiti yn y farchnad ar hyn o bryd i ateb y galw. Bu'r galw a'r defnydd o’r gwasanaeth EBA yn llai yn gyson na'r hyn roedd 'mecanwaith Asesu Ystod a Lefel' Llywodraeth Cymru wedi'i ragweld.  Ond yn dilyn nifer isel yn manteisio ar y gwasanaeth EBA yn ystod COVID-19, mae Abertawe wedi ymrwymo i wneud gwaith pellach i hyrwyddo eiriolaeth yn lleol i sicrhau bod plant a phobl ifanc yn ymwybodol o'u hawliau a manteision y gwasanaeth hwn. Mae grŵp gorchwyl a gorffen yn edrych ar drefniadau yn Abertawe ar hyn o bryd er mwyn helpu i gynyddu canran y plant sy'n manteisio ar y cynnig gweithredol.  Yn CNPT, bu galw a defnydd y gwasanaeth EBA yn gyson llai na'r hyn roedd 'mecanwaith Asesu Ystod a Lefel' Llywodraeth Cymru wedi'i ragweld ar gyfer yr ardal leol.  Yn ystod 2020/2021, adolygodd CNPT y defnydd o Wasanaeth EBA plant a phobl ifanc, sydd wedi arwain at ymrwymo i fwy o ymgorffori gwasanaethau eiriolaeth i blant a phobl ifanc yn y cyngor i sicrhau bod plant a phobl ifanc yn ymwybodol o'u hawliau a manteision y gwasanaeth hwn.  Ledled y rhanbarth, gall trefniadau comisiynu presennol gwmpasu'r galw cynyddol yn ddigonol ar sail asesiad anghenion y boblogaeth bresennol a chanlyniadau rhagamcanol y gweithgaredd hyrwyddo y mae pob awdurdod lleol yn ei wneud. Pe bai'r galw'n fwy na'r disgwyliadau dros y pum mlynedd nesaf, mae cynlluniau wrth gefn comisiynu ar waith i sicrhau bod y gwasanaeth EBA yn gallu ateb galw o'r fath.    **Materion Tebygol o Effeithio ar Ddigonolrwydd y Farchnad dros y 5 Mlynedd Nesaf**  Galw ar Sail Poblogaeth  Yn gyffredinol, mae gwahaniaeth yng ngalw’r boblogaeth ar gyfer y ddwy ardal.  Awgryma Castell-nedd Port Talbot y bydd y gwasanaeth yn cael mwy o alw am ddefnyddio eiriolaeth oherwydd mwy o ymwybyddiaeth.  Yn Abertawe, gyda'r defnydd o wasanaethau ymyrryd ac atal cynnar, gwasanaethau cymorth i deuluoedd a gwelliannau o ran ansawdd ymarfer, y nod yw lleihau ymhellach nifer y plant a phobl ifanc sy'n derbyn gofal ac sy’n destun prosesau amddiffyn plant yn y cyngor. Mae poblogaeth plant sy’n derbyn gofal ac amddiffyn plant sy'n lleihau yn debygol o leihau'r galw cyffredinol a roddir ar y gwasanaeth EBA.  Ond, ar yr un pryd, rhagwelir y bydd angen i niferoedd mwy o blant ar eu pen eu hunain sy'n ceisio lloches (UASC) gael gofal gan gyngor Abertawe. Daw hyn â heriau ychwanegol i ddarparwyr gan y gallai'r plant hyn fod ag anghenion cyfathrebu ychwanegol (e.e., cymorth cyfieithu) a materion eraill y gall fod angen cymorth eiriolwr arnynt. Yn seiliedig ar y rhagamcanion cyfredol, mae gan y darparwr gwasanaeth EBA presennol yr adnoddau i gwrdd â'r newidiadau penodol hyn yn y galw.  Effaith gan Wasanaethau Newydd/ Datblygol  Gall effaith datblygu gwasanaethau newydd neu well yn y dyfodol a ddarperir neu a gomisiynir gan y ddau gyngor o fewn y rhanbarth arwain at gynnydd neu ostyngiad mewn atgyfeiriadau a defnyddio'r gwasanaeth EBA.  Mae'n rhy gynnar i ragweld effaith gwasanaethau newydd/datblygol oherwydd yn CNPT mae angen amser ar y dulliau newydd i gasglu data a thystiolaeth, tra bod gwasanaethau yn Abertawe heb eu gwneud yn fewnol eto.  Wrth gynllunio a datblygu gwasanaethau newydd, bydd y ddau gyngor yn parhau i gynnal asesiadau effaith comisiynu i nodi, cynllunio a mynd i'r afael ag unrhyw effeithiau canlyniadol y gallai'r gwasanaethau hyn eu cael ar wasanaethau a gomisiynir fel y gwasanaeth EBA.  Materion Digonolrwydd y Farchnad Ehangach  Lle ceir anawsterau digonolrwydd y farchnad o'r farchnad gwasanaethau ehangach, mae hyn yn debygol o gynyddu'r galw am y gwasanaeth EBA. Er enghraifft, gall anawsterau digonolrwydd y farchnad a geir o fewn y farchnad gofal maeth, marchnad gofal preswyl plant a meysydd gwasanaeth eraill arwain at blant a phobl ifanc yn chwilio am gymorth eiriolaeth ar sail mater gan y gwasanaeth EBA.  Bydd problemau digonolrwydd y farchnad a'u heffaith ganlyniadol ar wasanaethau fel y gwasanaeth EBA yn parhau i gael eu monitro'n ofalus. |

|  |
| --- |
| **Adran B - Sefydlogrwydd y Farchnad** |
| Dadansoddwyd bod y farchnad eiriolaeth plant a phobl ifanc ranbarthol yn farchnad sefydlog. Mae'r comisiynwyr yn hyderus bod darparwr y gwasanaeth EBA yn sefydlog yn ariannol a bod gwiriadau parhad busnes ac ariannol cadarn wedi'u cynnwys yn y broses adolygu a gwerthuso contractau. Drwy'r broses dendro gystadleuol a gwblhawyd ym mis Ebrill 2021, dangosodd y farchnad ei hun fel un cystadleuol gyda sefydliadau eiriolaeth o ansawdd uchel sy'n gallu gweithredu'n lleol.  Mae'r trefniadau comisiynu presennol yn caniatáu amrywiadau yn y galw ac mae comisiynwyr yn hyderus bod gan y darparwr gwasanaeth EBA presennol sylfaen staff hyblyg a all ateb y galw presennol a disgwyliedig. Felly, ni ragwelir y bydd y galw cynyddol a ragwelir am y gwasanaeth EBA plant a phobl ifanc, fel y nodwyd drwy asesiad digonolrwydd y farchnad, yn creu unrhyw ansefydlogrwydd o fewn y farchnad hon.  Mae gwasanaethau eiriolaeth yn wasanaethau caffaeledig sydd wedi'u cynllunio ac maent yn cynnwys digwyddiadau profi ar y farchnad i gynnwys darparwyr posibl yn y broses datblygu gwasanaethau. Mae'r dull trefnus a chydgysylltiedig hwn yn lleihau tarfu ar y gwasanaeth i blant a phobl ifanc sy'n cael at wasanaethau eiriolaeth.  Rhaid nodi mai dim ond dau ddarparwr ar gyfer gwasanaethau EBA plant sydd, sy'n risg i sefydlogrwydd y farchnad ac mae angen cynlluniau wrth gefn. |
| **Camau Gweithredu oherwydd Methiant Darparwr** |
| Ddim yn berthnasol – nid oes unrhyw gamau wedi eu cymryd yn y maes hwn. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Cafodd y contract presennol ar gyfer gwasanaeth EBA plant a phobl ifanc ei ddyfarnu drwy broses dendro gystadleuol a ddaeth i ben ym mis Ebrill 2021. Mae data perfformiad gwasanaethau wedi dangos bod darparwr y gwasanaeth EBA yn darparu gwasanaeth o ansawdd uchel a’i fod yn bodloni fframweithiau canlyniadau eiriolaeth a safonau rheoleiddio perthnasol.  Bu'r adborth a gafwyd gan blant a phobl ifanc yn gadarnhaol o ran ansawdd y gwasanaeth EBA a’r effaith y mae'r gwasanaeth wedi'i chael ar gyflawni canlyniadau eiriolaeth bersonol. Dros oes y cytundeb, bydd y ddau gyngor yn cynnal cyfres o wiriadau sicrhau ansawdd a fydd yn cynnwys cyfarfodydd rheoli perfformiad chwarterol, adolygiadau gwasanaeth blynyddol, gwerthusiadau gwasanaeth blynyddol, ac ymweliadau monitro contract blynyddol â'r gwasanaeth. |
| **Tueddiadau Cyfredol a Rhagamcanol** |
| **Galw ar Sail Poblogaeth yn Newid**  Yn unol â chynlluniau strategol Gwasanaethau Plant y ddau gyngor, mae defnyddio gwasanaethau ymyrryd ac atal cynnar ochr yn ochr â gwasanaethau ar ffiniau gofal a chymorth i deuluoedd yn ceisio atal plant/pobl ifanc rhag derbyn gofal ac atal plant rhag ymuno â’r arena amddiffyn plant dros y pum mlynedd nesaf. Effaith debygol y carfanau poblogaeth gostyngol hyn yw gostyngiad cyffredinol yn y galw am y gwasanaeth EBA.  Fodd bynnag, bydd effeithiolrwydd y cynghorau'n gwreiddio eiriolaeth ymhellach yn eu harferion yn cynyddu atgyfeiriadau a defnydd o'r gwasanaeth EBA.  Bydd y trefniadau comisiynu presennol yn ddigonol ar gyfer y galw cynyddol a ragwelir o’r dull 'gwreiddio eiriolaeth' a byddant yn cael eu monitro'n agos pe byddai’r rhagamcaniadau’n anghywir wedi’r cyfan.  Bydd dadansoddiad manylach o'r hyn y mae ar blant a phobl ifanc ei eisiau o wasanaethau eiriolaeth yn aeddfedu gan ei bod yn ddyddiau cynnar ar ddarparu’r gwasanaeth EBA presennol a bydd yn cael ei archwilio'n fanwl o 2022 i nodi tueddiadau posibl a newidiadau gwasanaeth/ comisiynu gofynnol pan fydd data gwell ar gael. |
| **Effaith Arferion Comisiynu ar y Farchnad** |
| Caiff y gwasanaeth EBA Plant a Phobl Ifanc ei gomisiynu ar y cyd gan Gynghorau Abertawe a CNPT. Mae cytundeb rhyngasiantaethol ar waith sy'n cefnogi'r trefniant cyd-gomisiynu. Mae'r dull rhanbarthol hwn wedi dwyn llawer o fuddion i bartïon a gontractiwyd, gan gynnwys gwell gwerth am arian, llai o adnoddau symud contract a rhannu adnoddau wrth ddarparu gwasanaethau. |
| **Cynaliadwyedd y Ddarpariaeth** |
| Dangosodd asesiad o'r farchnad eiriolaeth fod sefydliadau sy'n seiliedig ar wasanaeth EBA sy'n gallu gweithredu'n lleol i gyd yn y trydydd sector.  Mae'n debyg eu bod yn gymysgedd o sefydliadau bychain, canolig, a mawr. Nid oes prinder darparwyr all weithredu gwasanaethau eiriolaeth yn lleol, mae’n debyg. Fodd bynnag, nid yw pob un ond dau o'r darparwyr yn darparu'r model cenedlaethol. |
| **Risgiau i Sefydlogrwydd y Farchnad** |
| Ni nododd yr asesiad o'r farchnad unrhyw heriau sylweddol o ran digonolrwydd, ansawdd, a sefydlogrwydd y ddarpariaeth o wasanaethau EBA ar hyn o bryd nac yn y dyfodol i blant a phobl ifanc yn rhanbarth Gorllewin Morgannwg. Mae darparwr y gwasanaeth EBA yn defnyddio sylfaen staff gymysg ac nid yw wedi nodi unrhyw anawsterau ynghylch recriwtio staff a chadw staff. Oherwydd materion a gyflwynwyd mewn rhannau eraill o'r farchnad gofal cymdeithasol sy'n ymwneud â recriwtio staff a chadw staff, bydd hyn yn cael ei fonitro'n agos wrth symud ymlaen.  Yn ogystal, bydd risg y darparwr wedi’i gaffael yn y rhanbarth yn methu yn ychwanegu risgiau ariannol a chyllid wrth ddarparu EBA ranbarthol. |

|  |
| --- |
| **Adran D – Darpariaeth Heb ei Rheoleiddio** |
| **Modelau Eiriolaeth Amgen**  Mae rhai plant yn hapus ac yn gallu dadlau drostynt eu hunain. I eraill, gallant ddefnyddio aelodau eu teulu neu weithwyr proffesiynol sy’n gyfarwydd iddynt (e.e., eu hathrawon) yn briodol i ddadlau eu barn.  Gall mathau amgen o gymorth eiriolaeth ffurfiol ac anffurfiol fod yn opsiwn a ffafrir neu'n opsiwn mwy addas i blant a phobl ifanc ddiwallu eu hanghenion a'u canlyniadau eiriolaeth unigol.   Bydd angen monitro manwl i ddadansoddi effeithiau hyn.  **Defnyddio Darpariaeth Heb ei Rheoleiddio/ Newidiadau i'r Gwasanaeth**  Bydd lefelau uwch o ddarpariaeth breswyl fewnol yn cynhyrchu galw am y gwasanaeth eiriolaeth, ac felly hyrwyddo'r gwasanaeth, ond mae'r comisiynwyr yn weddol hyderus bod y galw hwn yn cael sylw digonol o fewn y contract presennol. |

|  |
| --- |
| **Adran E – Ystyriaethau Eraill sy'n Effeithio ar y Farchnad** |
| **Adnoddau** |
| Cafodd y gwasanaeth EBA presennol ei ddyfarnu yn dilyn proses dendro gystadleuol. Drwy gydol y contract, bydd galw a defnydd y gwasanaeth EBA yn cael eu monitro'n agos i sicrhau, pe byddai’r amlen gyllideb fwyaf yn cael ei chyrraedd neu’n agos ati, y bydd cynlluniau wrth gefn yn cael eu gweithredu i atal unrhyw darfu ar argaeledd a pharhad gwasanaeth. |
| **Gweithlu** |
| Mae'r gweithlu eiriolaeth presennol yn defnyddio cymysgedd o staff cyflogedig a hunangyflogedig i fodloni unrhyw amrywiadau yn y galw. Ni chrybwyllwyd unrhyw ddiffyg staff yn y maes gwasanaeth hwn.  Mae'r holl staff sy'n gweithio o fewn y gwasanaeth EBA wedi cyflawni neu'n gweithio tuag at y cymhwyster eiriolaeth perthnasol sy’n ofynnol yn rheoleiddiol. Nid yw'r gofyniad i gyflawni cymwysterau eiriolaeth cydnabyddedig wedi cyflwyno ei hun fel rhwystr rhag recriwtio o fewn y gweithlu eiriolaeth. |

|  |
| --- |
| **Adran F – Crynodeb o'r Farchnad** |
| O hyn ymlaen, bydd CNPT ac Abertawe yn parhau i ymgorffori mwy o eiriolaeth yn y fro trwy hybu ymwybyddiaeth a dealltwriaeth gynyddol o eiriolaeth ymhlith plant, pobl ifanc a gweithwyr proffesiynol. Mae'r contract presennol yn diwallu'r anghenion presennol ond bydd angen dadansoddi pellach pan fydd newidiadau i'r galw yn digwydd yn uwch na'r galw disgwyliedig. |

## **Gofal Cartref – Oedolion Hŷn**

|  |
| --- |
| **Adran A – Digonolrwydd y Farchnad** |
| Mae'r ddau Awdurdod Lleol yn darparu Gwasanaeth Gofal Cartref wedi’i Reoleiddio mewnol i unigolion yn y gymuned. Ceir hefyd gyfanswm o 29 o gwmnïau gofal cartref allanol wedi'u comisiynu ar draws y rhanbarth - mae 20 o ddarparwyr yn cael eu comisiynu gan Abertawe, ac 18 gan CNPT. Mae 7 o'r darparwyr hyn yn gweithio ar draws y rhanbarth ar gyfer y ddau Awdurdod Lleol. Mae'r darparwyr yn amrywio o sefydliadau bach lleol i rai cenedlaethol mawr.  Dros wythnos gyfartalog, mae tua 24,000 awr o ofal yn y cartref yn cael eu darparu ar draws y rhanbarth i 1,700 o unigolion. Adeg ysgrifennu (Mai 2022), roedd 272 o unigolion ar y rhestri broceriaeth ar draws y rhanbarth yn aros am ofal, a 39 ohonynt yn yr ysbyty yn disgwyl cael eu rhyddhau.  Y nifer o bobl ar y rhestr aros ar gyfer 2021/22 ar gyfartaledd ledled y rhanbarth oedd 150. Wrth i bwysau COVID leddfu, mae'r galw wedi cynyddu 20% ers dechrau 2021. Byddai ffigurau asesu anghenion y boblogaeth yn dangos bod disgwyl i'r galw hwn gynyddu ymhellach.  Er bod y graff uchod yn dangos bod nifer cyffredinol yr oriau a gomisiynwyd wedi gostwng 16% ledled y rhanbarth ers 2017/18, mae'r darlun yn wahanol rhwng CNPT ac Abertawe. Mae CNPT wedi cynyddu oriau 17% o'i gymharu â 2017/18 i 2020/21, tra bod Abertawe wedi cwtogi 37% ar oriau dros yr un cyfnod.  **Digonolrwydd**  Ar hyn o bryd, nid oes gan y sector gofal cartref a gomisiynir yn allanol ddigon o gapasiti i ateb y galw presennol. Mae'r cynnydd yn y galw ochr yn ochr â'r gostyngiad yn y gweithlu yn her y mae'r partneriaid yn y rhanbarth yn mynd i'r afael â hi ar hyn o bryd. Defnyddiwyd gwasanaeth gofal cartref mewnol lle na fu’n bosibl cwrdd ag anghenion trwy wasanaethau a gomisiynir yn allanol. Mae creu opsiynau gofal a chymorth mwy anffurfiol, lleol yn y gymuned fel dewis yn lle gwasanaethau gofal cartref traddodiadol hefyd yn cael ei archwilio. |

|  |
| --- |
| **Adran B - Sefydlogrwydd y Farchnad** |
| **Poblogaeth**  Ar draws ardal Bae Abertawe, mae'r grŵp oedran 65+ oed yn cyfrif am un rhan o bump o'r boblogaeth gyffredinol. Disgwylir i'r grŵp oedran hwn gynyddu tuag 20% erbyn 2040. Disgwylir i'r grŵp oedran 85+ (2.5% o'r boblogaeth yn 2016) newid 80% erbyn 2040.    Ein rhagdybiaeth waith yw y bydd y galw am wasanaethau yn parhau i gynyddu ynghyd â thwf yn y boblogaeth. Mae'r farchnad gofal cartref bresennol yn fregus ac mae COVID wedi creu lefel uwch o ansefydlogrwydd. Ers mis Mawrth 2021, bu saith darparwr yn methu dros dro â chynnal gwasanaethau gan arwain at bobl yn cael eu cyfeirio'n ôl at y comisiynwyr i wneud trefniadau amgen ar gyfer gofal parhaus. Roedd achos nifer o'r rhain oherwydd problemau staffio yn effeithio ar eu gallu i ddarparu gofal diogel, a chafodd nifer o becynnau hefyd eu trosglwyddo'n ôl gyda llai na 48 awr o rybudd.  Mae llawer o'r ansefydlogrwydd yn deillio o anawsterau cadw a recriwtio staff. Dyfarnwyd codiadau ariannol sylweddol i ddarparwyr a gymeradwywyd gan fframwaith i liniaru'r mater hwn, ac mae cymorth pellach i fynd i'r afael â materion gweithlu yn cael ei ystyried ar hyn o bryd.  Y duedd gyffredinol yw staff gofal yn gadael y sector. Yn anecdotaidd, mae hyn am amryw o resymau megis "gorweithio" neu lefelau cyflog ac amodau gwaith. Mae symud i sectorau cyflogaeth eraill sydd wedi ailagor yn dilyn ynysu COVID wedi cynnig cyfleoedd i ofalwyr ddod o hyd i waith mewn meysydd fel manwerthu a lletygarwch, a hynny’n aml am gyfraddau uwch o gyflog.  Er bod rhai darparwyr yn crybwyll trafferthion yn ymwneud â lefelau cyllid, a’r effaith y mae hyn wedi’i chael ar sefydlogrwydd a chynaliadwyedd, y risg fwyaf i barhad gofal yw staff yn gadael y sector.  Ariannol  Cafwyd cynnydd o’r naill flwyddyn i’r llall yn y gyfradd fesul awr sy’n gyson ar y cyfan rhwng 3% a 4% o fewn 2017 i 2020. Yn 2021/22 fe gynyddodd y gyfradd 10%. |
| **Camau Gweithredu oherwydd Methiant Darparwr** |
| Pan nad yw darparwr yn gallu parhau i ddarparu gofal oherwydd methiant busnes, mae gweithdrefnau wedi'u sefydlu ar lefel leol i sicrhau darpariaeth gofal amgen, gan drosglwyddo i weithredwyr eraill i sicrhau parhad gofal. Gall lleoliadau mewn cartrefi gofal preswyl ddigwydd fel dewis olaf er mwyn sicrhau bod modd parhau i ddiwallu anghenion gofal.  Yn 2021 cafwyd heriau digynsail i'r farchnad. Cafodd 263 pecyn gofal eu trosglwyddo yn ôl i'r comisiynwyr yn 2021/22, a llawer ohonynt ar fyr rybudd. Y rhesymau a ddarparwyd yw'r anallu i recriwtio staff a hefyd staff yn methu cyflawni eu tymor rhybudd wrth adael y gwaith. Rhoddwyd darpariaeth amgen ar waith i gefnogi'r bobl yr effeithiwyd arnynt. Mewn nifer fach o achosion roedd angen symud rhywun i gartref gofal fel mesur dros dro tra bod darparwr newydd yn cael ei gomisiynu.  Ym mis Awst 2021, roedd Awdurdod Lleol Abertawe yn wynebu sefyllfa unigryw pan orchmynnwyd i un o'r gwasanaethau roi'r gorau i fasnachu. Roedd hyn yn dilyn gwaharddeb a gafwyd gan riant gwmni'r gweithredwr oherwydd anghydfod contract rhwng partïon. Cafodd yr awdurdod lleol rywfaint o rybudd y gallai hyn ddigwydd ac roedd wedi datblygu trefniadau wrth gefn priodol a oedd yn dibynnu ar gydweithrediad y darparwr i'w gweithredu.  Ar hyn o bryd, rhoddwyd y waharddeb ond tynnodd y darparwr gefnogaeth yn ôl i'r cynllun ac roedd angen trefniadau amgen ar fyr rybudd. Yn ffodus, roedd yr awdurdod yn gallu dibynnu ar gymorth gan y sector allanol i ddarparu ar gyfer anghenion gofal pawb yr effeithiwyd arno gan y tarfu sydyn ar wasanaethau. Roedd hon yn sefyllfa unigryw dros ben ac nid yw’n rhywbeth y mae awdurdod Abertawe yn disgwyl ei weld eto. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Mae partneriaid yn gweithredu eu prosesau monitro contractau lleol eu hunain sydd ar waith i wella ansawdd y gwasanaethau a gomisiynir. |
| **Tueddiadau Cyfredol a Rhagamcanol** |
| Ar hyn o bryd, mae'r galw am wasanaethau gofal cartref yn fwy na'r cyflenwad yn y farchnad allanol. Mae pwysau parhaus ar y gweithlu, anhawster recriwtio a chadw staff a chystadleuaeth o sectorau cyflogaeth eraill, yn golygu bod tarfu pellach ar wasanaethau yn debygol.  Mae patrymau sy'n dod i'r amlwg yn dangos unigolion sydd â lefelau uwch o angen yn dymuno aros gartref heb fod eisiau mynd i gartrefi gofal mwyach, yn enwedig gydag effaith y pandemig.  Bydd cynnydd yn y boblogaeth hefyd yn parhau i greu galw am wasanaethau gofal cartref. Mae gostyngiad cysylltiedig â COVID yn y galw am wasanaethau cartrefi gofal hefyd yn debygol o arwain at gynnydd yn y galw am ofal cartref. Gall hyn fod yn effaith tymor byr neu beidio. |
| **Effaith Arferion Comisiynu ar y Farchnad** |
| Mae tendro cystadleuol wedi dod â newydd-ddyfodiaid i'r farchnad gan wneud i nifer y Darparwyr cymeradwy a benodwyd i'r fframweithiau contract lleol gynyddu.  Mae syniadau ar sut i wella'r sefyllfa bresennol yn cael eu hystyried yn rhanbarthol er mwyn osgoi effeithiau partneriaeth neu drawsffiniol negyddol y gall penderfyniadau unochrog eu hachosi. |
| **Darparu gwasanaethau yn y Gymraeg** |
| Mae gan bartneriaid ddyletswydd o dan Ddeddf yr Iaith Gymraeg i ddarparu gwasanaethau yn Gymraeg a Saesneg. Nodir y gofyniad i gyflawni rhwymedigaethau'r cynnig Cymraeg o fewn ein contractau am wasanaethau. |
| **Cynaliadwyedd y Ddarpariaeth** |
| Mae’r darparwyr a gontractiwyd oll yn cael trafferth recriwtio a chadw staff waeth beth fo maint y sefydliad; maent wedi disgrifio pwysau ariannol parhaus gan gynnwys sicrhau bod cyfraddau tâl i staff yn gystadleuol a chostau tanwydd cynyddol. Yn ôl y darparwyr, gall cadw staff fod yn anodd am eu bod yn cael eu denu at gyfraddau uwch o gyflogau mewn sectorau eraill e.e. manwerthu a lletygarwch, heb anghofio bod y pandemig hefyd wedi creu mwy o bwysau ar staff am resymau eraill e.e. gweithio oriau hir i gyflenwi cyfnodau salwch.  Trwy gydol 2021, cafodd nifer sylweddol o becynnau eu rhoi yn ôl gan ddarparwyr heb fawr iawn o rybudd, sef llai na 48 awr o rybudd ym mwyafrif yr achosion. Sefydlogodd y sefyllfa hon erbyn hyn, ond derbynnir bod y sector yn dal i fod yn fregus iawn a bod rhestri aros Broceriaeth yn dal yn uwch na chyn COVID-19 oherwydd dirlawnder y farchnad.  Disgrifiwyd mewn mannau eraill yn yr adroddiad y risgiau cynaliadwyedd sy'n deillio o adnoddu, pwysau ar y gweithlu a thwf yn y boblogaeth. |
| **Risgiau i Sefydlogrwydd y Farchnad** |
| Yr her fydd cynnal ac, os oes modd, tyfu'r sector allanol yng nghyd-destun adfer wedi COVID, ac yn wyneb cystadleuaeth am weithlu o sectorau eraill a allai fod yn bresennol fel opsiwn mwy deniadol a llai beichus.  Gall argaeledd y gweithlu a chynnydd chostau sy'n gysylltiedig â'r gweithlu a phwysau chwyddiant eraill barhau i greu risgiau cynaliadwyedd.  Daw darparwyr yn fwyfwy ymwybodol o'r galw am eu gwasanaethau ac mae'n debyg bod rhai ohonynt yn dangos parodrwydd i roi diwedd ar berthynas gytundebol o blaid gwerthu eu gwasanaethau i gomisiynwyr sy'n barod i dalu mwy yn rhywle arall. |

|  |
| --- |
| **Adran D – Ystyriaethau Eraill sy'n Effeithio ar y Farchnad** |
| **Adnoddau** |
| Croesawir arian a gafwyd gan Lywodraeth Cymru i dalu costau Cyflog Byw Gwirioneddol ond efallai na fydd yn ddigonol i roi adnoddau i'r sector recriwtio a chadw staff i ateb y galw am wasanaethau. Bydd y bwlch rhwng lefelau'r cyllid a geir a'r gost o ddarparu marchnadoedd gofal cynaliadwy yn parhau i gyflwyno risgiau cynaliadwyedd ac efallai y bydd cyfyngiadau ar adnoddau yn effeithio ar y graddau y gall yr awdurdod lleol wir sicrhau digon o gapasiti'r farchnad.  Mae'r pandemig wedi tynnu sylw at freuder y farchnad gofal cymdeithasol ac wedi cyflymu ysgogiad i newid. Mae'r cymorth a roddwyd gan Lywodraeth Cymru i Awdurdodau Lleol wedi helpu'n sylweddol i fynd i'r afael â phwysau uniongyrchol ond bydd angen cymorth ariannol parhaus i feithrin gallu’n barhaus a darparu ar gyfer marchnad fwy sefydlog. |
| **Gweithlu** |
| Cynhaliwyd ymarferion casglu data ar nifer swyddi gwag staff ar draws y rhanbarth, ond oherwydd anghysondeb yr ymatebion, nid yw'n bosib rhoi arwyddion clir o swyddi gwag staff. Yn ôl data wythnosol mae'n ymddangos bod nifer staffio yn amrywio'n sylweddol o wythnos i wythnos. Nid yw'n glir a yw hyn yn adlewyrchiad cywir o anwadalwch ar draws y gweithlu neu’n adrodd anghywir. Mae darparwyr yn parhau i ddisgrifio anhawster recriwtio a chadw staff ac adlewyrchir hyn yn nifer yr achosion o aflonyddu ar wasanaeth a methiant gwasanaeth y cyfeirir atynt mewn mannau eraill yn yr adroddiad. |

|  |
| --- |
| **Adran E – Crynodeb o'r Farchnad** |
| Mae’r galw am ofal yn y cartref yn fwy na'r cyflenwad o hyd. Mae gofyn tuag 20% o gapasiti ychwanegol i fynd i'r afael â'r pwysau presennol ar wasanaethau.  Peth anodd yw rhagweld galw’r dyfodol am fod pwysau COVID wedi newid patrymau'r galw ar draws yr holl wasanaethau. Byddai cynnydd yn y boblogaeth dros y pum mlynedd nesaf yn awgrymu cynnydd cyfatebol tebygol yn y galw.  Mae gofal a gwasanaethau dementia sy'n cwmpasu lleoliadau gwledig yn feysydd sy'n debygol o gael eu datblygu ymhellach.  Yn hanesyddol, bu'r farchnad gofal cartref yn gymharol fregus ac mae'r pwysau presennol wedi gwaethygu'r gwendidau hyn. Mae anawsterau recriwtio a chadw staff yn tarfu ar wasanaethau. Yr amcan dros y pum mlynedd nesaf fydd creu gwasanaethau mwy gwydn a sefydlog.  Bydd adnoddu’n chwarae rhan sylweddol wrth benderfynu sefydlogrwydd y sector yn y dyfodol. Mae cyfraddau cyflog sy'n ddigonol i ddenu a chadw staff yn hanfodol mewn maes gwasanaeth lle mae symudiad y gweithlu i swyddi llai beichus sy'n talu'n well mewn sectorau eraill yn ffactorau tynnu sylweddol.  Bydd dewisiadau yn lle gofal cartref traddodiadol yn debygol o chwarae rhan bwysig wrth ddiwallu anghenion y boblogaeth. Gall defnydd mwy creadigol o opsiynau Talu Uniongyrchol a chreu atebion mwy anffurfiol dan arweiniad cymunedol a mentrau gwerth cymdeithasol sicrhau’r llais, dewis a rheolaeth orau posibl i ddinasyddion a lleihau'r pwysau ar adnoddau prin a gomisiynir.  Efallai y bydd angen i'r gyfran o'r farchnad sydd yn cael ei meddiannu gan wasanaethau gofal cartref mewnol yr awdurdod lleol gynyddu dros y pum mlynedd nesaf i fodloni'r diffygion capasiti allanol. |

## **Gofal Cartref – Plant**

|  |
| --- |
| **Adran A – Digonolrwydd y Farchnad** |
| **Galw ar Sail Poblogaeth**  Ers 2017, mae'r boblogaeth plant sy'n derbyn gofal a chymorth wedi amrywio ond mae maint y boblogaeth yn gyffredinol wedi gostwng ar draws y rhanbarth.  Yn CNPT, bu'r garfan o blant anabl sy'n derbyn gofal a chymorth yn cynyddu ers 2017, ac felly mae'r galw ar sail poblogaeth am ddarpariaeth gofal cartref plant wedi cynyddu.  Ar gyfer yr un cyfnod yn Abertawe, bu’r nifer yn llawer mwy sefydlog: tua 270. Ymhlith y grŵp hwn y mae'r galw am ofal cartref ar ei fwyaf.  **Defnyddio Gofal Cartref**  Yn unol ag anghenion asesedig y plentyn unigol, cynllunnir pecynnau gofal cartref mewn ffordd bersonol o fewn y rhanbarth. Mae nifer yr oriau ac amlder y cymorth gofal cartref yn gwahaniaethu rhwng plant ac yn newid yn aml drwy gydol y pecyn cymorth i ddiwallu anghenion cymorth newidiol y plentyn a'i deulu.  Yn CNPT ers 2017, mae nifer y plant sy'n cael at y ddarpariaeth gofal cartref yn yr ardal wedi cynyddu, gyda chynnydd sylweddol wedi'i nodi yn ystod pandemig COVID-19. Mae'r rheswm dros y galw cynyddol hwn yn amlffactoraidd, ond gellir ei briodoli i ddau ffactor allweddol i raddau helaeth:   * Y defnydd estynedig o’r ddarpariaeth gofal cartref i ddarparu pecynnau cymorth oherwydd prinder darpariaeth felly o fewn y farchnad gofal cymdeithasol leol. * Defnyddio’r ddarpariaeth gofal cartref fwyfwy i ddarparu seibiannau byr i blant a'u teuluoedd (sy'n darparu seibiannau byr i rieni sy'n ofalwyr o'u cyfrifoldebau gofalu ac ar yr un pryd yn rhoi profiadau pleserus i'r plentyn/plant yn y cartref neu'r gymuned).   Yn Abertawe, prin iawn y defnyddir gofal cartref i blant o’i gymharu â gwasanaethau oedolion, lle hwn yn aml yw’r opsiwn a ffefrir i ddiwallu anghenion gofal cymdeithasol. Yn wahanol i lawer o oedolion, fel rheol mae gan blant rieni a gofalwyr i ymgymryd â'u tasgau gofal sylfaenol. Er bod angen cymorth efallai ar rieni a gofalwyr i gymryd seibiant o'u cyfrifoldebau gofalu, mae amrywiaeth o wasanaethau ar gael sy'n gallu diwallu'r angen hwn, gan gynnwys y gwasanaethau seibiant byr hynny a gomisiynir gan y Cyngor o'r trydydd sector. Yn ogystal â'r gwasanaethau cyffredinol (e.e., ysgol) a’r gwasanaethau wedi'u targedu (e.e. gwyliau byr preswyl) sydd ar gael i blant ag anabledd, mae amrywiaeth o wasanaethau cymorth i deuluoedd heb eu rheoleiddio ar waith yn yr ardal. Gall maint a siâp y gwasanaethau cymorth hynny ddylanwadu ar lefel y galw am wasanaethau gofal cartref. Yn yr un modd, mae llawer o deuluoedd mewn angen yn dewis trefnu eu pecyn gofal eu hunain drwy Gynorthwywyr Personol y talir amdanynt drwy ddefnyddio Taliadau Uniongyrchol. Yn ystod y blynyddoedd diwethaf cafwyd cynnydd sylweddol ym mhoblogrwydd Taliadau Uniongyrchol gan deuluoedd. Mae'r twf hwn yn atal yr angen i Gyngor Abertawe gomisiynu gwasanaethau gofal cartref traddodiadol.  Bu nifer y plant sy'n cael pecyn gofal cartref traddodiadol gan Gyngor Abertawe yn gyson ac isel: llond llaw ar unrhyw adeg. Fodd bynnag, mae'n bwysig cofio bod lefel y cymorth trwy Daliadau Uniongyrchol wedi codi'n sylweddol, yn enwedig yn ystod pandemig COVID-19. Ceir rhesymau amrywiol am y galw cynyddol hwn, ond ymhlith y ffactorau allweddol mae:   * Dyfodiad darparwr newydd i’r farchnad sy'n cefnogi teuluoedd sy'n cael Taliadau Uniongyrchol. * Defnyddio Taliadau Uniongyrchol i ddarparu seibiannau byr wedi'u teilwra'n fawr i blant a'u teuluoedd.   **Cyflenwad Gofal Cartref**  Yn CNPT, mae darparwyr gofal cartref lleol yn darparu gofal a chymorth i garfan eang o blant sy'n cyflwyno anghenion gofal a chymorth amrywiol. Nid oes carfan o blant y mae darparwyr lleol wedi crybwyll anawsterau o ran cyflwyno'u gwasanaeth iddynt.  Dros y pedair blynedd ddiwethaf, dangosodd darparwyr gofal cartref hyblygrwydd yn eu modelau gwasanaeth i addasu eu gwasanaeth gan gynnig diwallu anghenion cymorth amrywiol. Mae'r hyblygrwydd a'r ymrwymiad hwn i ddiwallu'r angen lleol wedi helpu i gyflawni digonolrwydd gwasanaeth heb unrhyw fylchau allweddol yn y gwasanaeth.  O 2020 ymlaen, ymatebodd y Farchnad Gofal Cartref Leol i fwy o alw drwy gynyddu ei chapasiti gwasanaeth. Fodd bynnag, ar adegau, roedd y galw'n dal i fod yn fwy na'r cyflenwad gyda darparwyr lleol yn dweud eu bod yn gweithredu capasiti llawn y gwasanaeth. Roedd hyn yn cyflwyno heriau i sicrhau bod digon o wasanaethau ar gael. Rhagwelir y bydd y lefel uchel hon o alw yn cydberthyn ag effaith pandemig COVID-19.  Yn Abertawe, bach iawn yw'r farchnad ar gyfer gwasanaethau gofal cartref i blant, ac mae pob darparwr yn cynnwys gofal cartref fel rhan o sbectrwm ehangach o wasanaethau cymorth i deuluoedd. Mae gan Gyngor Abertawe un gwasanaeth o'r fath. Cynigia amrywiaeth o wasanaethau cymorth ac ar hyn o bryd mae'n darparu pecynnau gofal cartref i bedwar teulu. Yn nodweddiadol, mae'r gwasanaeth yn canolbwyntio ar ymyriadau argyfwng tymor byr, ar gyfer plant a'u teuluoedd ar adegau o angen neu straen brys. Fodd bynnag, mae diffyg capasiti yn y farchnad breifat a newidiadau yn y model gwasanaeth a weithredir gan bartneriaid yn y Bwrdd Iechyd yn golygu bod y tîm yn cefnogi rhai teuluoedd yn y tymor hir. Ar wahân i'r gwasanaeth mewnol, prin iawn yw’r cyflenwad ymhlith nifer fechan o ddarparwyr preifat. Effeithir yn aml ar allu'r darparwyr preifat hyn i ddarparu gwasanaethau gofal cartref gan y niferoedd o deuluoedd y maent yn eu cefnogi mewn ffyrdd eraill.  **Ansawdd a Chanlyniadau**  Caiff cynlluniau gofal a chymorth eu cyd-gynhyrchu gyda'r plentyn o hyd ac mae eu dilyniant a'u canlyniadau personol a gyflawnir yn cael eu hadolygu a'u gwerthuso'n rheolaidd. Ar y cyfan, bodlonodd marchnad gofal cartref y rhanbarth safonau ansawdd gwasanaeth yn ddigonol a chefnogodd blant yn effeithiol i gyflawni eu canlyniadau lles personol.  Yn seiliedig ar y data gorau sydd ar gael, nodwyd bod achosion o berfformiad gwael ar draws y farchnad gofal cartref yn ddigwyddiadau ynysig ac nad oeddent yn arwydd o broblemau ansawdd y farchnad gyfan.  **Lefel Bresennol Digonolrwydd y Farchnad**  Mae'r farchnad gofal cartref plant yn gweithredu'n agos at lefelau capasiti ac yn wynebu pwysau marchnad i gynnal capasiti. Ymhlith y materion presennol, mae salwch staff yn tarfu ar wasanaethau (a hynny'n gysylltiedig yn bennaf â phandemig COVID-19) a heriau o ran denu staff newydd i'r farchnad, sy'n broblem ar draws y gweithlu gofal cymdeithasol.  Yn CNPT, caiff y ddarpariaeth gofal cartref ei chomisiynu i raddau helaeth gan un darparwr. Er bod y ddarpariaeth hon yn darparu gwasanaeth o ansawdd da, mae hwn yn ddull comisiynu risg uchel oherwydd y risgiau posibl a gyflwynir sy'n ymwneud â sefydlogrwydd a digonolrwydd gwasanaethau yn y dyfodol. Mae nifer o ddarparwyr gofal cartref wedi dangos diddordeb i fod yn rhan o wasanaeth a gomisiynir y cyngor dros y blynyddoedd diwethaf, ond maent wedi gweld rhwystrau rhag ymuno â'r farchnad, gan gynnwys nifer fechan y pecynnau cymorth y mae angen i’r cyngor eu comisiynu a’r angen am weithlu hyblyg iawn i gynnal pecynnau cymorth hyblyg.  Er mwyn datblygu'r farchnad gofal cartref ymhellach, mae cyngor CNPT yn adolygu ac yn diwygio'r cynlluniau strategol Gwasanaethau Plant a’r cynlluniau comisiynu, sy'n cynnwys canolbwyntio ar broffilio’r galw am ofal cartref a seibiannau byr.  Yn Abertawe, mae'r farchnad gofal cartref i blant yn gweithredu ar lefelau capasiti mwyaf, neu’n agos iawn atynt, ac yn wynebu pwysau marchnad i gynnal capasiti. Ymhlith y materion presennol mae salwch staff yn tarfu ar wasanaethau (a hynny'n gysylltiedig yn bennaf â phandemig COVID-19) a heriau o ran denu staff newydd i'r farchnad, sy'n broblem ar draws y gweithlu gofal cymdeithasol.  Mae'r galw am ddarpariaeth gofal cartref yn gyd-ddibynnol ar allu gwasanaethau cymorth i deuluoedd eraill (prosiectau seibiant byr a Thaliadau Uniongyrchol) i ddiwallu anghenion teuluoedd. Mae effeithiolrwydd y gwasanaethau hyn yn dibynnu i raddau helaeth ar nifer fach o ddarparwyr ac mae digonolrwydd y gwasanaethau a ddarparant o dan straen. Er bod y ddarpariaeth hon yn darparu gwasanaeth o ansawdd da, mae hwn yn ddull comisiynu risg uchel oherwydd y risgiau posibl a gyflwynir sy'n ymwneud â sefydlogrwydd a digonolrwydd gwasanaethau yn y dyfodol. Byddem yn elwa ar dwf yng ngallu'r gwasanaethau hyn ac yn y gallu i gomisiynu pecynnau gofal cartref os hwn yw'r opsiwn cywir.  Dangosodd nifer o ddarparwyr gofal cartref ddiddordeb mewn bod yn wasanaeth a gomisiynir gan Abertawe dros y blynyddoedd diwethaf, ond maent wedi crybwyll rhwystrau rhag ymuno â'r farchnad, gan gynnwys nifer fechan y pecynnau cymorth a gomisiynir a’r angen am weithlu hyblyg iawn i gynnal pecynnau cymorth hyblyg.  Er mwyn datblygu marchnad gofal cartref Abertawe ymhellach, mae Abertawe'n adolygu ac yn diwygio ei chynlluniau strategol i bennu'r siâp sydd ei angen o'i gwasanaeth mewnol ei hun (a gwasanaethau cymorth i deuluoedd ehangach) a'r rhai a geir gan ddarparwyr annibynnol.  **Materion Tebygol o Effeithio ar Ddigonolrwydd y Farchnad dros y 5 Mlynedd Nesaf**  **Effaith Pandemig COVID-19**  Ers 2020, mae pandemig COVID-19 wedi aflonyddu’n fawr ar fywydau plant a'u teuluoedd.  Cyfrannodd achosion o aflonyddwch / cau gwasanaethau cymorth ac ysgolion at gynyddu’r galw am wasanaethau gofal a chymorth.  Dros y pum mlynedd nesaf, bydd pandemig parhaus COVID-19 yn cael ei fonitro'n agos gan ei fod yn fwyaf tebygol o barhau i effeithio ar ddigonolrwydd y farchnad yn y tymor byr.  **Galw ar Sail Poblogaeth**  Yn unol ag amcanestyniadau poblogaeth Llywodraeth Cymru, rhagamcanir y bydd poblogaeth y plant sy'n byw ag anabledd yn aros yn sefydlog dros y 5-10 mlynedd nesaf, felly nid oes cydberthynas rhwng maint y boblogaeth a ragwelir a'r galw am ddarpariaeth gofal cartref.  **Cyfres Hygyrch o Wasanaethau Cymorth**  Y ddarpariaeth gofal cartref yw un o nifer o wasanaethau cymorth sydd ar gael i blant a theuluoedd, a all hefyd gynnwys gwasanaethau cymorth gan sefydliadau eraill.  Ar hyn o bryd, mae llawer o'r gwasanaethau cymorth eraill hyn wedi'u llethu a gwasanaeth cyfyngedig sydd ar gael ganddynt. Mae'r sgil-effaith yn aml yn arwain at fwy o alw am wasanaethau cymunedol.  Mae'r cynghorau'n gweithio'n agos gyda gwasanaethau a gomisiynir a sefydliadau partner i amlygu a chefnogi datblygiadau digonolrwydd gwasanaeth sy'n cyflwyno'r sgil-effaith hon ar farchnad gofal cartref yr ardal.  Heb ddatblygiadau effeithiol yn y maes hwn, mae'n debygol y bydd y galw am ddarpariaeth gofal cartref yn parhau i gynyddu.  **Effaith yn sgil Materion Digonolrwydd Gweithlu Cymru Gyfan**  Mae digonolrwydd y gweithlu gofal cymdeithasol ledled Cymru yn peri gofid.  Mae digonolrwydd ac ansawdd marchnad gofal cartref plant y rhanbarth yn dibynnu ar ddarparwyr sy'n recriwtio a chadw staff i lefelau addas.  Bydd y maes hwn yn destun monitro agos wrth i faterion digonolrwydd y gweithlu gyflwyno risg allweddol i gyflawni digonolrwydd y farchnad dros y pum mlynedd nesaf. |

|  |
| --- |
| **Adran B - Sefydlogrwydd y Farchnad** |
| **Cydbwysedd y Galw a'r Cyflenwad**  Nododd yr asesiad digonolrwydd fod y galw a'r cyflenwad ym marchnad gofal cartref y cyngor yn CNPT wedi cynyddu ers 2020. Mae'r farchnad wedi tyfu'n llwyddiannus i gwrdd â lefelau'r galw ond, wrth i effeithiau cysylltiedig â COVID-19 ostwng, gall unrhyw ostyngiad sylweddol yn y galw am ofal cartref ansefydlogi'r farchnad leol a'i gweithlu. Bydd y cyngor yn gweithio'n agos gyda darparwyr a gomisiynir i fonitro sefydlogrwydd gwasanaethau yn barhaus.  Yn Abertawe, nododd yr asesiad digonolrwydd fod galw posibl am ofal cartref wedi cael ei wrthbwyso gan dwf yn y defnydd o Daliadau Uniongyrchol.  **Amrywiaeth y Sail Darparwyr**  Yn CNPT, mae cyfansoddiad y farchnad gofal cartref plant leol wedi newid yn eithaf sylweddol ers 2017, gyda nifer y darparwyr gofal cartref a gomisiynir gan y cyngor yn gostwng. Mae'r rhesymau dros y gostyngiad hwn yn aml-ffactoraidd ond fe’u priodolwyd i ddarparwyr sy'n symud i ffwrdd o'r farchnad hon, darparwyr sy'n gweithredu argaeledd lleol cyfyngedig neu brofiad o ansawdd gwasanaeth gwael. Mae'r ffordd y mae'r cyngor yn dewis ac yn comisiynu’r ddarpariaeth gofal cartref wedi effeithio ar ddosbarthiad cyfran y farchnad sy'n gysylltiedig â'r pecynnau cymorth a gomisiynir gan y cyngor.  Roedd gan arweinydd y farchnad yn ystod 2017/18 a 2018/19 gyfran ostyngol o'r farchnad, a gafodd ei llyncu gan ddarparwr lleol sy'n tyfu ers 2019 a ddaeth i'r amlwg fel arweinydd newydd y farchnad leol ers 2019.  Er bod arweinydd presennol y farchnad yn darparu gwasanaeth o ansawdd da, mae dibyniaeth y cyngor ar y darparwr hwn ar gyfer 99% o’r ddarpariaeth gofal cartref leol yn ddull risg uchel oherwydd y risgiau posibl y mae'r trefniant hwn yn eu cyflwyno i sefydlogrwydd a digonolrwydd gwasanaethau yn y dyfodol. Mae darparwyr cartrefi wedi mynegi diddordeb mewn tyfu neu arallgyfeirio eu modelau busnes i ymuno â Marchnad Gofal Cartref Plant y cyngor. Fodd bynnag, gwelodd darparwyr o'r fath rwystrau rhag ymuno â'r farchnad gan gynnwys nifer fechan y pecynnau cymorth y mae’r cyngor yn eu comisiynu a'r angen am weithlu hyblyg iawn i gynnal pecynnau cymorth hyblyg.  Mae cyfansoddiad marchnad gofal cartref plant Abertawe wedi newid ers 2017 ond mae'n fach iawn o hyd. Er bod y darparwyr presennol yn darparu gwasanaeth o ansawdd da, mae ein dibyniaeth ar gyn lleied o ddarparwyr yn ddull risg uchel oherwydd y risgiau posibl y mae'r trefniant hwn yn eu cyflwyno i sefydlogrwydd a digonolrwydd gwasanaethau yn y dyfodol. Mae darparwyr gofal cartref i oedolion wedi mynegi diddordeb mewn tyfu neu arallgyfeirio eu modelau busnes i ymuno â'r farchnad gofal cartref plant, ond sylwodd darparwyr felly ar rwystrau rhag ymuno â’r farchnad gan gynnwys nifer fach y pecynnau cymorth y mae Abertawe’n eu comisiynu a'r angen am weithlu hyblyg iawn i gynnal pecynnau cymorth hynod unigoledig.  Ar hyn o bryd, mae'r ddau gyngor yn adolygu eu cynlluniau strategol a chomisiynu, a fydd yn cynnwys adolygiad o drefniadau comisiynu a gwaith datblygu’r farchnad yn ymwneud â'r farchnad gofal cartref i blant.  **Cael at Wybodaeth am y Farchnad Leol**  Yn 2022, mae CNPT ac Abertawe yn bwriadu cyhoeddi datganiad o sefyllfa'r farchnad leol a byddant yn cydweithio i gyhoeddi datganiad o sefyllfa'r farchnad ranbarthol; nod y ddau yw darparu gwybodaeth ddibynadwy am y farchnad i ddarparwyr gwasanaethau allanol, i'w helpu i gynllunio at y dyfodol a bodloni'r galw am y farchnad leol yn effeithiol. Y bwriad yw gweithio'n agos gyda sefydliadau partner i ymgymryd â gweithgareddau ymgysylltu â'r farchnad a llywio’r farchnad o 2022 i gefnogi datblygiad y farchnad leol.  **Hyfywedd Ariannol**  Mae cyngor CNPT yn achredu darparwyr gofal cartref cyn i weithgaredd comisiynu ddigwydd. Nid yw achredu ac adolygiadau gwasanaeth blynyddol wedi nodi risgiau i hyfywedd ariannol darparwyr gofal cartref a gomisiynir.  Nid oes unrhyw risgiau hysbys i hyfywedd ariannol darparwyr gofal cartref a gomisiynir yn Abertawe.  **Cydbwysedd Pris/Ansawdd**  Nid yw'r cydbwysedd rhwng pris ac ansawdd yn gytbwys o fewn marchnad gofal cartref CNPT. Mae prisiau a godir gan ddarparwyr gofal cartref yn amrywio cryn dipyn gyda gwahaniaeth prisiau hyd at 30% rhwng darparwyr, ond nid oes tystiolaeth i awgrymu unrhyw ansawdd gwasanaeth cynyddol mewn perthynas â'r pris a dalwyd.  Dros y pedair blynedd flaenorol, mae rhai darparwyr wedi mynegi gofyniad i ddarparu pecynnau cymorth o isafswm o oriau yn unig, sydd wedi cyflwyno materion o ran cyflenwi pecynnau cymorth personol a sicrhau gwerth am arian. Bydd y gweithgareddau ymgysylltu â'r farchnad arfaethedig yn 2022 yn arwyddo ac yn egluro'r sefyllfa o ran sut y mae'n comisiynu pecynnau cymorth i alluogi darparwyr i ddeall dull comisiynu'r cyngor.  Nid oes unrhyw risgiau hysbys i hyfywedd ariannol darparwyr gofal cartref a gomisiynir yn Abertawe.  **Siociau i’r Farchnad Gyfan**  Mae risg siociau i'r farchnad o fewn Marchnad Gofal Cartref Plant y rhanbarth yn cael ei fonitro'n agos. |
| **Camau Gweithredu oherwydd Methiant Darparwr** |
| Ni chymerwyd unrhyw gamau gweithredu yn unol â'r ddyletswydd o dan adran 189(2) o Ddeddf Gwasanaethau Cymdeithasol a Llesiant (Cymru) 2014. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Mae gan blant a phobl ifanc sy'n cael at y ddarpariaeth gofal cartref gynlluniau gofal a chymorth sy'n seiliedig ar ganlyniadau, sy'n cael eu cyd-gynhyrchu â'r unigolyn. Mae darparwyr gofal cartref a gomisiynir yn adolygu dilyniant yn rheolaidd a chyflawniad canlyniadau personol. Mae'r holl ddarparwyr gofal cartref a gomisiynir yn darparu pecyn hyfforddiant a chymorth i'w gweithlu yn unol â'r gofynion rheoleiddio.  Ochr yn ochr ag AGC, mae ansawdd a pherfformiad darparwyr gofal cartref a gomisiynir yn cael eu monitro gan bob cyngor. O ddadansoddi ansawdd y gofal a'r cymorth a ddarperir, yn gyffredinol, mae'r farchnad gofal cartref yn darparu gofal a chymorth o ansawdd da. Roedd achosion o berfformiad gwael yn ddigwyddiadau ynysig i raddau helaeth ac nid ydynt yn arwydd o broblemau ansawdd yn y farchnad gyfan. |
| **Tueddiadau Cyfredol a Rhagamcanol** |
| Effaith COVID-19  Bu lefel y galw yn fwy na’r cyflenwad yn ystod Covid-19 oherwydd aflonyddwch fel cau ysgolion, sydd wedi rhoi pwysau ychwanegol ar deuluoedd. Wrth i effaith y pandemig gilio'n raddol, rhagwelir y bydd y galw a'r cyflenwad yn cydredeg yn well. |
| **Effaith Arferion Comisiynu ar y Farchnad** |
| Yn CNPT, mae gan y cyngor nifer o gytundebau prynu yn ôl y galw gyda Darparwyr Gofal Cartref. Dewisir y darparwyr gan reolwyr gofal, ac nid yw'r broses benderfynu hon yn seiliedig ar unrhyw drefniant comisiynu ffurfiol ar hyn o bryd. Caiff penderfyniadau eu seilio’n bennaf ar brofiad o ansawdd gwasanaeth ac argaeledd gwasanaeth. Mae'r broses benderfynu hon wedi arwain at ddull 'darparwr a ffefrir' anffurfiol gan greu dibyniaeth ar un darparwr gofal cartref. Yn sgil hyn, ceir sefyllfa lle nad yw'r farchnad gofal cartref leol yn darparu sail darparwyr amrywiol i gomisiynu ohoni.  Adolygir y trefniadau comisiynu presennol yn rhan o adolygiad cynllun comisiynu cyngor CNPT, a ddaw i’w gasgliad yn 2022. Ystyrir defnyddio trefniadau comisiynu ffurfiol fel cytundebau fframwaith yn rhan o'r adolygiad hwn.  Yn Abertawe, mae'r rhan fwyaf o becynnau sy'n cael eu darparu gan y sector preifat yn cael eu hariannu drwy Daliadau Uniongyrchol, gyda'r cyngor yn hwyluso'r trefniadau rhwng y teulu a'r darparwr. Lle mae'r cyngor yn comisiynu'r darparwr yn uniongyrchol, mae hynny ar sail prynu yn ôl y galw. Fel yn achos CNPT, nid yw'r farchnad gofal cartref leol yn darparu sail darparwyr amrywiol.  Bydd y trefniadau comisiynu presennol hefyd yn cael eu hadolygu yn 2022/23 ochr yn ochr ag adolygiad o ofal cartref mewnol a gwasanaethau ehangach cymorth i deuluoedd. Ystyrir defnyddio trefniadau comisiynu ffurfiol yn rhan o'r adolygiad hwn. |
| **Cynaliadwyedd y Ddarpariaeth** |
| Mae'r risg mwyaf a nodwyd i gynaliadwyedd y farchnad yn y dyfodol yn ymwneud â sefydlogrwydd arweinydd y farchnad leol yn y dyfodol. |
| **Risgiau i Sefydlogrwydd y Farchnad** |
| Yn CNPT, mae'r risg mwyaf a nodwyd i sefydlogrwydd y farchnad yn ymwneud â’r ffordd y rheolir y galw am ofal cartref yn y dyfodol pan fydd effaith pandemig COVID-19 wedi'i lleihau neu ei datrys. Gall unrhyw ostyngiad sylweddol yn y galw am ofal cartref yn y dyfodol ansefydlogi'r farchnad.  Mae Abertawe'n crybwyll risgiau sy'n ymwneud â chynaliadwyedd y gweithlu gofal cartref. Nid yw'r risg hwn yn risg penodol i ddarparwr, yn hytrach, mae'n gysylltiedig â'r heriau cyffredinol a geir ar draws y gweithlu gofal cymdeithasol ehangach. |

|  |
| --- |
| **Adran D – Darpariaeth Heb ei Rheoleiddio** |
| Yn CNPT, mae Marchnad Gofal Cartref y cyngor yn darparu pecynnau cymorth sy'n cynnwys gofal a chymorth, yn ogystal â phecynnau cymorth yn unig. Mae gwasanaethau cymorth heb eu rheoleiddio yn gweithredu o fewn yr ardal, a ddefnyddiwyd dros y pedair blynedd flaenorol.  Pe bai capasiti'r sector cymorth heb ei reoleiddio yn tyfu'n lleol, gallai hyn leihau'r galw am ddarparwyr gofal cartref lleol ar gyfer pecynnau cymorth yn unig. Yn rhan o weithgareddau datblygu'r farchnad sydd ar y gweill gan y cyngor ar gyfer 2022, bydd ymgysylltu’n digwydd gyda'r sector cymorth heb ei reoleiddio i ddeall y sector hwn ymhellach a'i fodelau gwasanaeth gweithredu lleol yn fanylach.  Mae marchnad gofal cartref Abertawe'n darparu rhai pecynnau sy'n cynnwys gofal a chymorth, yn ogystal ag eraill sy'n cynnig cymorth yn unig. Yn ogystal â gwasanaethau gofal cartref lleol, mae nifer o wasanaethau cymorth i deuluoedd eraill heb eu rheoleiddio yn gweithredu o fewn yr ardal. Gall maint a siâp y gwasanaethau cymorth hynny ddylanwadu ar lefel y galw am wasanaethau gofal cartref. Yn yr un modd â CNPT, pe bai capasiti'r sector cymorth heb ei reoleiddio yn tyfu'n lleol, gallai hyn leihau'r galw am ddarparwyr gofal cartref lleol ar gyfer pecynnau cymorth yn unig.  Yn rhan o gynlluniau strategol Abertawe ar gyfer 2022, bydd penderfyniadau'n cael eu gwneud ynghylch sut mae angen i wasanaeth cymorth a gofal i deuluoedd yn y gymuned edrych. |

|  |
| --- |
| **Adran E – Ystyriaethau Eraill sy'n Effeithio ar y Farchnad** |
| **Adnoddau** |
| Bydd adolygiadau sydd ar y gweill o gynlluniau comisiynu a strategol yn archwilio ac yn ystyried meysydd o bwysau adnoddau, a meysydd lle mae angen buddsoddi mewn adnoddau a chodi eu lefel. |
| **Taliadau Uniongyrchol** |
| Mae llawer o deuluoedd yn dewis defnyddio taliad uniongyrchol ar gyfer darparu gofal a chymorth, ond soniodd llawer ohonynt am anawsterau recriwtio a chadw cynorthwywyr personol. Yn sgil effaith hynny, mae rhai teuluoedd wedi troi at ddarparwyr gofal cartref a gomisiynir, yn hytrach na defnyddio taliad uniongyrchol.  Yn anffodus, mae recriwtio a chadw cynorthwywyr personol yn bryder drwy’r sector cyfan ac nid yw'n unigryw i'r rhanbarth. |
| **Hunan-gyllidwyr** |
| Ychydig o wybodaeth sy'n cael ei chadw am y rhai sy'n dewis hunan-ariannu gwasanaethau yn ychwanegol at yr hyn a ddarperir drwy asesiadau gofal a chymorth. Dyma fwlch yn setiau data'r cyngor, a fydd yn cael ei ystyried i'w adolygu yn y dyfodol. |

|  |
| --- |
| **Adran F – Crynodeb o'r Farchnad** |
| Mae'r Farchnad Gofal Cartref wedi wynebu cryn bwysau yn ystod pandemig COVID-19, ac wedi ymateb gyda thwf a hyblygrwydd yn y farchnad. Wrth symud ymlaen, bydd trefniadau comisiynu yn cael eu hadolygu, a bydd penderfyniadau'n cael eu gwneud ynghylch sut y gellir diwallu anghenion yn y dyfodol. |

## **Gofal Cartref – Oedolion Iau**

|  |
| --- |
| **Adran A – Digonolrwydd y Farchnad** |
| Darperir gofal cartref i oedolion iau mewn dwy ffordd; yn gyntaf, o fewn safle llety â chymorth lle mae gan unigolion eu tenantiaethau eu hunain gyda chymorth 24 awr ac, yn ail, prynu pecynnau cymorth unigol yn ôl y galw sy’n cael eu darparu yng nghartref yr unigolyn  Ceir dadansoddiad o niferoedd yr unigolion sy'n cael cymorth yn y graffiau isod:  Datblygwyd nifer o gynlluniau byw â chymorth Anabledd Dysgu newydd llwyddiannus dros y pum mlynedd diwethaf ar draws y rhanbarth. Gwneir y rhain ar y cyd â Landlordiaid Cymdeithasol Cofrestredig gyda fframweithiau ar waith gyda phob partner i sicrhau bod y gofal priodol yn cael ei ddarparu. Ceir dulliau clir a chyson hefyd gyda phartneriaid ar gytuno lleoliadau i unigolion y mae angen trefniadau byw â chymorth arnynt.  O gymharu ag Anableddau Dysgu, mae llawer llai o unigolion â salwch Iechyd Meddwl yn byw mewn llety â chymorth ar draws y rhanbarth. Yn ddiweddar, datblygodd Castell-nedd Port Talbot gynllun byw â chymorth newydd ar gyfer Iechyd Meddwl, gyda chynlluniau ar waith am gynllun i'r rhai â Salwch Meddwl sydd mewn perygl o ddigartrefedd mynych. Dyma faes sy'n cael ei ddatblygu ymhellach ar draws y rhanbarth.  Mae nifer y bobl sy'n cael gofal cartref lle bo’r angen yn eu cartref eu hunain yn gymharol isel. Bu'r farchnad gofal cartref anghenion cymhleth yn gweithredu'n agos at lefelau capasiti. Ymhlith y problemau fu tarfu ar wasanaethau oherwydd pwysau'r gweithlu wrth recriwtio a chadw staff. Mae gwaith yn cael ei wneud i adolygu sut i gynyddu digonolrwydd y farchnad yn y maes hwn gan ei fod yn alw cynyddol.  Dengys newid ym mhatrymau'r galw fod mwy o angen am wasanaethau byw â chymorth ar gyfer oedolion iau. Mae hyn oherwydd newid disgwyliadau unigolion sy'n ffafrio opsiynau sy'n eu galluogi i fyw mor annibynnol â phosibl. Mae'r model yn hybu mwy o annibyniaeth o'i gymharu â modelau gofal preswyl.  Cafwyd cynnydd yn nifer yr unigolion ag anghenion cymhleth ac ymddygiad heriol sy’n cael at drefniadau byw â chymorth, sy'n arwain at ofyniad i sicrhau bod tai addas ar gael i’w cefnogi'n briodol. Fodd bynnag, gall gymryd hyd at ddwy flynedd i gwblhau eiddo byw â chymorth newydd; mae cynllunio at y dyfodol yn elfen hanfodol wrth sicrhau anghenion y rhai y mae angen llety arnynt yn y dyfodol a wneir dair i bedair blynedd o flaen llaw, yn enwedig i bobl ifanc sy'n destun pontio. |

|  |
| --- |
| **Adran B - Sefydlogrwydd y Farchnad** |
| **Gweithlu**  Mae'r farchnad yn weddol sefydlog, ond mae pwysau gweithlu wedi effeithio ar y sector, gyda phwysau penodol mewn gofal cartref a ddarperir gartref. Mae anhawster recriwtio a chadw staff wedi effeithio ar wasanaethau, gyda throsiant staff uchel yn arwain at leihau sgiliau ac ansawdd cymorth. Costau cynyddol a chystadleuaeth o gyflogaeth arall. Mae pwysau gweithlu hefyd yn arwain at sefyllfa lle nad yw’r holl wasanaethau yn gweithredu capasiti llawn. Nid yw hyn wedi bygwth sefydlogrwydd gwasanaethau yn ddifrifol ond mae prinder staff yn peryglu cyfaddawdu perfformiad ac fe allai gael effaith ar argaeledd rhai gwasanaethau.  Trwy'r pandemig, cefnogodd darparwyr ei gilydd er mwyn mynd i'r afael â materion capasiti i sicrhau bod yr unigolion a gafodd eu cymorth yn ddiogel. Rhoddwyd cynlluniau wrth gefn ar waith gan gomisiynwyr, gyda staff yn barod i'w lleoli pe byddai angen.  **Ariannol**  Mae darparwyr wedi gweld mwy o bwysau costau ers y pandemig, a’r rheini’n ymwneud yn bennaf â'r gweithlu. Darparodd partneriaid godiadau cynyddol ym mis Hydref 2021, a chodiad pellach ym mis Ebrill 2022 i gefnogi'r sector.  Mae'r comisiynwyr mewn cysylltiad rheolaidd â darparwyr gan sicrhau bod diwydrwydd dyladwy i gefnogi darparwyr pe byddai problemau’n codi. |
| **Camau Gweithredu oherwydd Methiant Darparwr** |
| Mae gweithdrefnau cynhwysfawr ar waith i gefnogi methiant darparwr. Ni chafwyd methiant darparwr o gwbl yn ystod y tair blynedd ddiwethaf. Serch hynny, bydd adfer staffio i lefelau cyn Covid yn her. Bu cydweithio â chomisiynwyr eraill ynghyd â rhannu gwybodaeth leol a rhanbarthol yn allweddol wrth fonitro risgiau a chydlynu ymatebion. Mae sicrhau bod Darparwyr yn bartneriaid cyfartal o ran nodi risgiau a chynllunio ymatebion yn allweddol. Mae systemau sy'n galluogi rhybudd cynnar ac ymateb mewn pryd yn hanfodol. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad** |
| Mae trefniadau monitro contract cadarn ar waith gyda phartneriaid i helpu i wella ansawdd y gwasanaethau a gomisiynir. Sicrheir hyn drwy ymweliadau monitro contract, ymgynghori â defnyddwyr gwasanaeth, fforymau darparwyr rheolaidd, ymweliadau heb eu cynllunio ac ymgynghori â staff.  Oherwydd COVID, ni fu’n bosibl monitro ar y safle, ac felly newidiwyd hyn i fonitro bwrdd gwaith ac roedd angen cynnwys meysydd newydd gan gynnwys cydymffurfio â'r canllawiau COVID diweddaraf, defnyddio cyfarpar diogelu personol, profi, brechu, lefelau staffio, diogelwch a recriwtio a chadw. Bu’r cymorth i reoli pryderon ariannol hefyd yn nodwedd gryfach.  Mae dysgu rhanbarthol a chenedlaethol wedi dechrau i rannu arferion da a datblygu rhaglen sicrhau ansawdd gofal cartref. Bydd ystod o gydweithio rhwng asiantaethau yn parhau er mwyn sicrhau bod gwasanaethau'n addas i'r diben. |
| **Tueddiadau Cyfredol a Rhagamcanol** |
| Mae'r farchnad yn esblygu ac mae'r dystiolaeth gyfredol yn dangos cynnydd gofynnol mewan:   * Gwasanaethau arbenigol ar gyfer anghenion iechyd lefel uwch * Gwasanaethau ymddygiad heriol * Camu i lawr ar gyfer pobl sy'n symud o ofal preswyl * Camu i lawr ar gyfer pobl sy'n symud o gymorth a rennir i fyw'n annibynnol * Gofal cartref lle bo’r angen yn cael ei ddarparu yng nghartref unigolyn * Cynllunio'n well ar gyfer pobl ifanc sy'n pontio i gymorth gyda'u hanghenion llety   Disgwylir i'r galw dyfu am wasanaethau sy'n hybu annibyniaeth a lleihau'r ddibyniaeth ar fathau preswyl a sefydliadol o ofal. Mae disgwyl i gynnydd mewn costau a phwysau'r gweithlu barhau i fod yn heriol. Gall y ffactorau hyn effeithio ar allu i ehangu'r farchnad i fodloni patrymau galw sy’n newid.  Mae defnyddio taliadau uniongyrchol i alluogi dinasyddion i fod yn gyfrifol am gaffael eu gwasanaethau byw annibynnol eu hunain yn faes y disgwylir iddo dyfu hefyd. |
| **Effaith Arferion Comisiynu ar y Farchnad** |
| Mae tendro cystadleuol wedi dod â newydd-ddyfodiaid i'r farchnad ac wedi arwain at ddosbarthiad mwy cyfartal o wasanaethau anabledd dysgu. Mae dosbarthiad mwy cyfartal o gyfran y farchnad wedi lleihau'r risgiau sy'n gysylltiedig â methiant darparwr unigol.  Crëwyd rhaglenni rhanbarthol i helpu i lywio a dylanwadu ar y farchnad. Crëwyd proses froceriaeth i hwyluso mynediad at wasanaethau cost uchel a chrëwyd rhaglenni ailstrwythuro rhanbarthol i sicrhau bod gwasanaethau cost uchel yn addas i'r diben. Arweiniodd y trefniadau hyn at ddealltwriaeth fwy gwybodus o gost ac ansawdd. Mae angen rhagor o waith i alluogi'r dulliau hyn i sicrhau dealltwriaeth gyffredin fwy gwybodus o ganlyniadau i bobl, ac amcanion comisiynu rhanbarthol eraill a rennir. Mae gwaith pellach i gyflawni hyn ar y gweill. |
| **Cynaliadwyedd y Ddarpariaeth** |
| Mae darparwyr contractau oll yn cael trafferth recriwtio a chadw staff waeth beth fo maint y sefydliad. Mae darparwyr wedi disgrifio pwysau ariannol parhaus gan gynnwys sicrhau bod cyfraddau tâl i staff yn gystadleuol a chostau tanwydd cynyddol. Yn ôl y darparwyr, gall cadw staff fod yn anodd am eu bod yn cael eu denu at gyfraddau uwch o gyflogau mewn sectorau eraill e.e. manwerthu a lletygarwch, heb anghofio bod y pandemig hefyd wedi creu mwy o bwysau ar staff am resymau eraill e.e. gweithio oriau hir i gyflenwi cyfnodau salwch. Yn ogystal, defnyddiwyd staff asiantaeth yn fwy nag arfer, sydd hefyd yn effeithio'n negyddol ar sefyllfa ariannol darparwyr.  Mae'r orddibyniaeth ar nifer fach o ddarparwyr i ddarparu gofal cartref fel y bo’r angen yng nghartref unigolyn yn risg posibl pe byddai un o'r darparwyr hynny'n gadael y farchnad.  Fel y soniwyd, mae prosesau cadarn ar waith i asesu'r risg posibl a rheoli methiant darparwr. |
| **Risgiau i Sefydlogrwydd y Farchnad** |
| Yr her fydd cynnal ac, os oes modd, tyfu'r sector allanol yng nghyd-destun adfer wedi COVID, ac yn wyneb cystadleuaeth am weithlu o sectorau eraill a allai fod yn bresennol fel opsiwn mwy deniadol a llai beichus.  Gall argaeledd gweithlu a chynnydd costau sy'n gysylltiedig â'r gweithlu a phwysau chwyddiant eraill barhau i greu risgiau cynaliadwyedd. |

|  |
| --- |
| **Adran D – Crynodeb o'r Farchnad** |
| Yn gyffredinol, mae gwasanaethau o ansawdd boddhaol heb fawr iawn o ddiffyg cydymffurfio â chontractau ffurfiol neu dorri safonau rheoleiddio.  Ers y pandemig, staffio yw un o'r risgiau allweddol bellach i sefydlogrwydd a digonolrwydd y farchnad  Rhagwelir y bydd mwy o alw yn y dyfodol am wasanaethau arbenigol a gofal yn y cartref ac mae angen rhagweld y galw’n fwy cywir. Efallai y bydd yn rhaid i rai gwasanaethau addasu neu ailfodelu i barhau'n gynaliadwy. |

## **Mabwysiadu**

|  |
| --- |
| **Adran A – Digonolrwydd y Farchnad** |
| Cyd-leolwyd Gwasanaeth Mabwysiadu Bae’r Gorllewin (GMBG) ym mis Chwefror 2015 a dechreuodd weithredu'n ffurfiol fel gwasanaeth rhanbarthol ym mis Ebrill 2015. Gydag Abertawe yn awdurdod lleol lletyol ac wedi'i leoli mewn safle a ddarparwyd gan Gyngor Bwrdeistref Sirol Castell-nedd Port Talbot, mae'r gwasanaeth yn parhau i ddatblygu ac ymsefydlu yng Nghymuned y Gwasanaeth Mabwysiadu Cenedlaethol ehangach.  Rhennir y gwasanaeth yn fodel 'swyddogaethol' gyda thri thîm gweithredol penodol, ac un tîm Cymorth Busnes sef:  (1) Recriwtio ac Asesu  (2) Tracio Dwbl a Dod o hyd i Deuluoedd  (3) Cymorth Mabwysiadu  (4) Tîm Cymorth Busnes  Mae'r timau o fewn y model yn cynnwys gweithwyr o bob un o'r tri awdurdod lleol: Abertawe, Castell-nedd Port Talbot a Phen-y-bont ar Ogwr.  **Galw ar Sail Poblogaeth**  Yn gyffredinol, mae gostyngiad yn nifer y plant sy'n cael eu hystyried gan y gwasanaeth mabwysiadu. Fodd bynnag, nid yw'r duedd hon yn gyffredinol i bob awdurdod, ac mae'n bennaf seiliedig ar newid sylweddol (gostyngiad) yn y niferoedd sy'n dod o Abertawe.  Proses yw tracio dwbl lle mae cynlluniau ar gyfer mabwysiadu posibl yn cael eu datblygu ar yr un pryd ag opsiynau eraill ar gyfer parhad. Nod y dull hwn o gynllunio gofal yw lleihau oedi niweidiol i'r plentyn. Dengys y tabl isod nifer gostyngol y plant sy'n destun tracio dwbl yn y rhanbarth yn ystod y blynyddoedd diwethaf, tra bo’r siart yn dangos yr awdurdod sy'n gwneud yr atgyfeiriad.   |  |  | | --- | --- | | Nifer y plant a gyfeiriwyd i'w mabwysiadu ar gyfer tracio dwbl | Cyfanswm Rhanbarthol | | 2020/2021 | 129 | | 2019/2020 | 153 | | 2018/2019 | 170 |     Un darlun arall o'r newid yn y galw yw nifer y Gorchmynion Llys a roddwyd i ganiatáu i'r Cyngor chwilio am deulu mabwysiadol (Gorchmynion Lleoli). Unwaith eto, dengys y tabl gyfanswm y niferoedd ac mae'r siart yn rhoi'r dadansoddiad fesul awdurdod.   |  |  | | --- | --- | | Nifer y plant a fu’n destun Gorchymyn Lleoli | Cyfanswm Rhanbarthol | | 2020/2021 | 69 | | 2019/2020 | 63 | | 2018/2019 | 94 |     Mae nifer y plant sy'n agored i’r broses dod o hyd i deuluoedd hefyd wedi lleihau'n sylweddol dros y ddwy flynedd ddiwethaf:  Credir bod gostyngiad yn nifer y plant sy'n cael eu hystyried i’w mabwysiadu yn adlewyrchu'n gadarnhaol ar y gwasanaethau ehangach, a mwy o lwyddiant wrth sicrhau bod plant yn aros gyda'u teuluoedd genedigol lle bo hynny'n ddiogel ac yn briodol.  Ar ben hynny, er bod y niferoedd yn y siartiau uchod yn dangos llai o niferoedd yn dod trwy'r gwasanaeth yn gyffredinol, mae nifer y plant sydd wedi’u paru mewn gwirionedd â theuluoedd mabwysiadol wedi bod yn llawer mwy sefydlog, hyd yn oed yn Abertawe. Mae hyn o bosib yn dangos bod gofyn yn fwy cyson i'r gwasanaeth weithio gyda'r plant y mae mabwysiadu’n llwybr cywir i sicrhau parhad iddynt.   |  |  |  |  |  | | --- | --- | --- | --- | --- | | Nifer y plant a osodwyd i’w mabwysiadu | CBSPBO | CNPT | Abertawe | Cyfanswm Rhanbarthol | | 2020/2021 | 23 | 19 | 37 | 79 | | 2019/2020 | 22 | 22 | 36 | 80 | | 2018/2019 | 26 | 13 | 31 | 71 |   Yn yr un modd, bu nifer y Gorchmynion Mabwysiadu a roddwyd hefyd yn weddol gyson.   |  |  |  |  |  | | --- | --- | --- | --- | --- | | Nifer y Gorchmynion Mabwysiadu a roddwyd | CBSPBO | CNPT | Abertawe | Cyfanswm Rhanbarthol | | 2020/2021 | 20 | 14 | 29 | 63 | | 2019/2020 | 17 | 14 | 31 | 62 | | 2018/2019 | 24 | 18 | 30 | 72 |     **Lefel Bresennol Digonolrwydd y Farchnad**  Ar ochr recriwtio ac asesu'r Gwasanaeth, gwelwyd niferoedd y mabwysiadwyr posib sy'n gwneud ymholiadau yn cynyddu'n sylweddol yn ystod y blynyddoedd diwethaf, ac mae hyn wedi arwain at gynhyrchu mwy o gymeradwyaeth a lleoliadau.   |  |  |  |  | | --- | --- | --- | --- | |  | 2018/19 | 2019/20 | 2020/21 | | Nifer yr ymholiadau gan fabwysiadwyr | 134 | 166 | 257 | | Nifer y mabwysiadwyr a gymeradwywyd | 42 | 54 | 53 | | Nifer y Lleoliadau a Gynhyrchwyd | 44 | 62 | 64 |   Cynhaliwyd dadansoddiad o'r 53 o fabwysiadwyr cymeradwy a daw bron i hanner o Abertawe:-   |  |  | | --- | --- | | Ardal | Cyfanswm y Mabwysiadwyr | | Pen-y-bont ar Ogwr | 9 | | Abertawe | 25 | | Castell-nedd Port Talbot | 8 | | Ardaloedd Caerdydd a'r Fro | 7 | | Sir Gaerfyrddin a Dinbych-y-Pysgod | 3 | | Lloegr (mabwysiadwyr o Gymru'n wreiddiol) | 1 |   Yn ogystal â'r mabwysiadwyr hynny a recriwtiwyd ac a aseswyd gan y gwasanaeth rhanbarthol, gall y gwasanaeth hefyd gael at fabwysiadwyr posibl a recriwtiwyd gan wasanaethau mabwysiadu awdurdodau lleol / rhanbarthau eraill neu o'r nifer fechan o Asiantaethau Mabwysiadu Gwirfoddol (AMG) a gynhelir gan sefydliadau'r trydydd sector.  Mae dwy AMG ar waith yn y farchnad yng Nghymru. Cynigiant gapasiti ychwanegol i'r farchnad a gweithiant yn agos gyda gwasanaethau mabwysiadu rhanbarthol i gysoni eu model busnes. Er enghraifft, cânt eu cefnogi i gynnal cynllun pwrpasol ar gyfer recriwtio gofalwyr i blant anoddach eu lleoli sydd ag anghenion mwy cymhleth.  Mae gostyngiad yn nifer y plant y mae angen eu hystyried efallai ar gyfer mabwysiadu ynghyd â lefelau recriwtio iach yn golygu bod y farchnad ar hyn o bryd yn darparu digon o gapasiti yn gyffredinol.  **Materion Tebygol o Effeithio ar Ddigonolrwydd y Farchnad dros y 5 Mlynedd Nesaf**  Mae'r awdurdodau lleol yn y rhanbarth wedi ymrwymo i fuddsoddi mewn gwasanaethau ymyrryd ac atal cynnar, yn ogystal â gwelliannau ymarfer gwaith cymdeithasol, a gwasanaethau cymorth i deuluoedd i'r plant hynny sydd ar ffiniau gofal. Os yw'r blaenoriaethau strategol hyn yn parhau i gyrraedd eu nodau, yna gallwn ddisgwyl i faint poblogaeth y plant sy’n derbyn gofal ostwng dros y pum mlynedd nesaf ac, felly, gostyngiad cyfatebol yn nifer y plant y mae angen cynllun mabwysiadu arnynt.  Yn ddiweddar, cymerodd Gwasanaeth Mabwysiadu Bae'r Gorllewin (GMBG) ran mewn gweithdy gyda'r Tîm Mabwysiadu Cenedlaethol i benderfynu ar anghenion tebygol y gwasanaeth a sut i ymateb i'r anghenion hynny.  Anodd yw rhagweld a fydd y Rhanbarth yn parhau i lai o blant yn cael cynllun mabwysiadu yn y tymor hir ond yn sicr dyna fwriad yr awdurdodau lleol. Mae gan y plant hynny sy’n dod i’r amlwg anghenion cynyddol gymhleth, e.e., dod i gysylltiad â defnydd sylweddol o gyffuriau ac alcohol yn ystod beichiogrwydd, cyflyrau genetig a phroblemau anabledd yn anffodus o ganlyniad i anaf bwriadol. Mae'n debygol y bydd gan y plant hyn anghenion cymorth mabwysiadu parhaus sydd, o'u nodi'n gynnar yn y lleoliad, yn debygol o leihau'r angen am wasanaethau cymorth argyfwng hirdymor a therapi hirdymor. Bydd lleihau'r bwlch rhwng y plant sydd yn dod i’r amlwg gennym a'r paru y mae mabwysiadwyr yn gobeithio ei gyflawni yn sicrhau y gall y gwasanaeth osod mwy o'r plant cymhleth hyn a pharhau i gynnig cymorth mabwysiadu rhanbarthol iddynt nes eu bod yn oedolion. |

|  |
| --- |
| **Adran B - Sefydlogrwydd y Farchnad** |
| Mae'n anodd cymharu mabwysiadu plant â chynllwynion grymoedd marchnad arferol. Ar wahân i'r cyfraniad bach (ond nid dibwys) a wnaed gan ddwy AMG, awdurdodau lleol sy’n goruchwylio'r cyflenwad a'r galw. Mae'n farchnad sy’n cael ei rheoleiddio a’i gwarchod yn fawr iawn sydd, i raddau helaeth, wedi'i diogelu rhag risgiau cystadleuaeth ac ansefydlogrwydd darparwr.  Er bod grymoedd y farchnad yn gyfyngedig, mae proses y system fabwysiadu’n gweithio'n effeithiol. Yn sgil lefelau'r galw’n gostwng, mae cydbwysedd y galw a'r cyflenwad bellach mewn sefyllfa iach. Bydd y cydbwysedd hwn yn cael ei fonitro'n agos i sicrhau bod hyn yn parhau. |
| **Gweithredu oherwydd Methiant** |
| Ni chymerwyd unrhyw gamau gweithredu gan Abertawe yn unol â'i ddyletswydd o dan adran 189(2) o Ddeddf Gwasanaethau Cymdeithasol a Llesiant (Cymru) 2014. |

|  |
| --- |
| **Adran C – Ffactorau Eraill Sefydlogrwydd y Farchnad** |
| **Ystyried Ansawdd y Farchnad**  AGC (Arolygiaeth Gofal Cymru) yw'r rheoleiddiwr annibynnol ar ofal cymdeithasol agofal plant yng Nghymru. Mae'n cofrestru, yn arolygu ac yn gweithredu i wella ansawdd a diogelwch gwasanaethau er lles pobl Cymru. Mae ei werthoedd craidd yn sicrhau bod pobl wrth wraidd popeth a wna.  Mae gwaith rhanbarthol wedi cefnogi gwytnwch ac ansawdd y gwasanaeth. Mae gwasanaeth rhanbarthol yn ei gwneud hi'n haws manteisio ar gyfoeth o sgiliau a phrofiad o’r adrannau gwasanaethau cymdeithasol ehangach mewn tri awdurdod lleol. Yn sgil tîm mwy o faint, galluogir dull mwy hyblyg sy'n cefnogi symud y staff a'r adnoddau medrus a phrofiadol iawn i ba bynnag dîm neu swyddogaeth y mae angen adnoddau arnynt ar adeg benodol. Yn ei dro, mae hyn yn galluogi staff i gynnal eu sgiliau ar draws pob agwedd ar fabwysiadu neu gall alluogi aelodau sy'n llai hyderus mewn rhai meysydd i ddatblygu sgiliau. Gellir defnyddio'r dull hyblyg a rhagweithiol hwn ar gyfer naill ai atebion tymor byr neu hirdymor i bwysau llwyth gwaith.  Mae ansawdd darpariaeth y Tîm Mabwysiadu yn cael ei fonitro mewn tair ffordd: yn lleol, yn rhanbarthol ac yn genedlaethol.  Cyfrannir ar yr holl lefelau hyn at gynnal systemau ansawdd cadarn, gyda Chyfarfodydd Tîm, cyfarfodydd ansawdd chwarterol yn rhanbarthol a gweithdai cenedlaethol yn darparu dysgu a chymorth gyda materion ac arfer gorau / deddfwriaeth newydd.  Yn 2020 cafwyd newidiadau sylweddol i'r swyddogaeth cymorth mabwysiadu gydag ymdrechion sylweddol i ddylunio, datblygu a gweithredu darpariaeth gref o gymorth mabwysiadu. Mae cefnogi mabwysiadwyr i at y cymorth ar adegau allweddol o angen ym mywyd eu plentyn yn hytrach na chreu dibyniaeth hirdymor yn hanfodol i dîm cymorth mabwysiadu sy'n gweithio.  Lansiwyd canllawiau arfer da gennym mewn perthynas â chyswllt ôl-fabwysiadu, gweithio gyda rhieni geni, pontio plant i fabwysiadu, a chymorth mabwysiadu a bydd angen i ni wreiddio'r rhain yn llawn dros y blynyddoedd nesaf.  Yr agenda yw moderneiddio cyswllt ôl-fabwysiadu gan ddefnyddio negeseuon fideo, a chyswllt uniongyrchol rhwng plant mabwysiedig a'u teuluoedd genedigol. |
| **Tueddiadau Cyfredol a Rhagamcanol** |
| Ar wahân i newidiadau yn lefelau'r galw a nifer mwy o blant mwy cymhleth sy'n dueddiadau a drafodir uchod, dylid nodi ein bod yn gweld bod gofyn mwy o adnoddau i gefnogi oedolion a fabwysiadwyd i gael at wybodaeth o'u ffeil.  Am fod arfer wedi newid yn ystod y blynyddoedd diweddaraf, o ran y gwaith taith bywyd a wneir gyda phlant mabwysiedig, a’u bod bellach yn cael llawer mwy o wybodaeth, rhagwelwn y byddwn, mewn egwyddor, yn gweld y ceisiadau hyn am wybodaeth yn dirywio. |
| **Effaith Arferion Comisiynu ar y Farchnad** |
| Yn draddodiadol, mae trefniadau gosod plant gyda rhieni mabwysiadol a recriwtiwyd gan asiantaethau eraill (lleoliadau rhyngasiantaethol) yn cael eu gwneud ar sail prynu yn ôl y galw drwy gontract cenedlaethol a fframwaith ffioedd safonol. Mae hyn yn gweithio'n ddiffwdan ar y cyfan. Fodd bynnag, yn 2021/22, aeth y Rhanbarth i gontract â'r asiantaethau mabwysiadu gwirfoddol yng Nghymru i swmp brynu ymlaen llaw nifer penodol o leoliadau mabwysiadu.  Un o brif amcanion y dull hwn yw hyrwyddo cynaliadwyedd ariannol yr asiantaethau hynny a fyddai â mwy o hyder yn eu hadnoddau ariannol. Mae'r contract peilot hwn wedi parhau i 2022/23. Bydd rhinweddau parhau i gomisiynu fel hyn yn cael eu hadolygu'n ddiweddarach yn y flwyddyn ac mae rhanddeiliaid eraill (y Gwasanaeth Mabwysiadu Cenedlaethol a rhanbarthau eraill) yn awyddus i ddeall y gwersi a ddysgwyd. |
| **Cynaliadwyedd y Ddarpariaeth** |
| Mae gan awdurdodau lleol ddyletswydd gyfreithiol i ddarparu asiantaeth fabwysiadu. Mae hwn yn gyfrifoldeb pwysig sy'n golygu bod yn rhaid i wasanaethau fodoli a chael eu hadnoddu’n briodol. Er bod modd haeru bod risgiau amodol ynghylch cwymp sydyn yn nifer y mabwysiadwyr tybiedig, nid yw hyn yn risg sylweddol sy’n seiliedig ar hanes mabwysiadu. |
| **Risgiau i Sefydlogrwydd y Farchnad** |
| Gan nad yw'r broses Fabwysiadu fel yr amlinellwyd yn flaenorol yn destun pwysau'r farchnad ac am fod mabwysiadu yn wasanaeth llesiannol sy'n gyfrifol yn gymdeithasol, dylai barhau am byth.  Daeth mabwysiadu fel endid cyfreithiol i fodolaeth ym 1926, ac fe’i diwygiwyd ym 1975 a chafodd y diwygiadau hyn eu deddfu’n raddol hyd at 1988. Yn ystod y cyfnod hwn, ni fu unrhyw broblemau’n gysylltiedig â risg y broses fyd-eang, dim ond y rhai sy'n effeithio ar unrhyw sefydliad sy'n darparu cyllid gwasanaethau cyhoeddus neu newid llywodraeth, er enghraifft. |

|  |
| --- |
| **Adran D – Ystyriaethau Eraill sy'n Effeithio ar y Farchnad** |
| **Adnoddau** |
| Darperir yr adnoddau ariannol sy’n ofynnol i’r GMBG gan yr awdurdodau lleol partner. Fe’u goruchwylir gan fwrdd rheoli gydag uwch swyddogion o bob awdurdod. Cyflwynir bod perfformiad y gwasanaeth (fel y dangosir uchod) yn dangos eu bod yn cael eu cefnogi'n briodol.  Darparwyd rhywfaint o arian y gwasanaeth drwy grantiau arwahanol gan Lywodraeth Cymru. Bydd angen monitro newidiadau i lefelau cymorth Llywodraeth Cymru i'r gwasanaeth er mwyn osgoi unrhyw oblygiadau negyddol.  Mae'r gwasanaeth yn gallu cael cymorth arbenigol e.e. TG a chomisiynu gan un o'r awdurdodau lleol cyfansoddol. |

|  |
| --- |
| **Adran E – Crynodeb o'r Farchnad** |
| Mae dyfodiad i'r farchnad yn destun cryn reoleiddio ond mae'r trefniadau'n gweithio'n dda, ac mae'r Cynghorau'n gynyddol yn gallu dod o hyd i leoliadau lleol i blant y mae angen teulu mabwysiadol arnynt i sicrhau parhad. |

# **Casgliad**

Mae'r sector ar draws y rhanbarth o dan bwysau difrifol ar hyn o bryd. Mae'r diffyg staffio sydd ar gael wedi cyrraedd pwynt argyfwng ar draws iechyd a gofal cymdeithasol. Ynghyd â'r argyfwng costau byw, mae hyn yn dwysáu'r sefyllfa i ddarparwyr allanol. Yn hanesyddol, mae Iechyd a Gofal Cymdeithasol wedi gweithio ar wahân, ond bellach yn fwy nag erioed, mae angen ymateb ar y cyd a chydweithio'n agosach.

Trwy gydol pandemig COVID19, dangosodd partneriaid yn Rhanbarth Gorllewin Morgannwg, wrth gydweithio gyda'r un nodau, ei bod yn bosibl goresgyn yr heriau a gyflwynwyd. Erbyn hyn, mae angen ystyried modelau gofal newydd i gefnogi unigolion a chymunedau, a bydd gweithio fel rhanbarth yn fodd o ateb yr her hon, gan osgoi effaith gweithio ar wahân yn gwneud penderfyniadau unochrog sy’n gallu effeithio'n ddiarwybod ar y partneriaid eraill.

O dan Ranbarth Gorllewin Morgannwg, ceir rhaglenni gwaith a all gymryd cyfrifoldeb am eu meysydd gwaith i ystyried ble fyddai’n fuddiol cael ymateb rhanbarthol. Dechreuir y gwaith hwn ar frys, gyda'r nod o sefydlu marchnad ddigonol a sefydlog sy'n hyrwyddo canlyniadau i unigolion a chymunedau.

1. Llywodraeth Cymru: Adroddiadau ar sefydlogrwydd y farchnad: cod ymarfer. Cod Ymarfer a chanllawiau ar arfer swyddogaethau gwasanaethau cymdeithasol a threfniadau partneriaeth mewn perthynas ag adroddiadau ar sefydlogrwydd y farchnad. 29 Mawrth 2021 [↑](#footnote-ref-1)